Gaumee team ge Midfilder Nihart Maziya ah\nގައުމީ ޓީމުގެ މިޑްފީލްޑަރު ނިހާޓް މާޒިޔާއަށް\nސާފް ޗެމްޕިއަންޝިޕްގެ ސްކޮޑުގައި ހިމެނިގެން ގައުމީ ޓީމު މޮޅު ކުޅުމެއް ދެއްކި، މިޑްފީލްޑަރު ހުސައިން ނިހާން 'ނިހާޓް' މާޒިޔާއަށް ސޮއި ކޮށްފި އެވެ.\nއޭނާ މިއަދު މާޒިޔާއަށް ސޮއި ކުރީ ތިން އަހަރު ދުވަހަށެވެ. ނިހާޓްގެ ސީނިއާ ފުޓްބޯޅަ ކެރިއަރު އޭނާ ފެށީ ކުލަބު އީގްލްސްއިންނެވެ. އީގަލްސްއަށް އޭނާ ސޮއި ކުރީ 2012 ވަނަ އަހަރު ސީޒަންގެ މެދުތެރޭގަ އެވެ.\nއޭގެ ކުރިން، ޔޫތު މުބާރާތުގައި، ހއ. ކެލޭ ނާޅި ސްޕޯޓްސް ކުލަބަށް އޭނާ ވަނީ ކުޅެފަ އެވެ. ޔޫތު މުބާރާތުގައި އޭނާ ދެއްކި ކުޅުމާއެކު، 23 އަހަރުން ދަށުގެ ސްކޮޑުން އޭނާއަށް ޖާގަ ލިބުނެވެ.\nއީގަލްސް ދޫކޮށް އޭނާ ބަދަލުވީ ވިކްޓަރީ އަށެވެ. ވިކްޓަރީގައި ތިން އަހަރު ހޭދަ ކުރުމަށް ފަހު ދެ އަހަރަށް ވެލެންސިއާއަށް ސޮއި ކުރި އެވެ. ވެލެންސިއާ އުނދަގޫ ހާލަތަކަށް ވެއްޓިފައި ވަނިކޮށްވެސް، 2016 ވަނަ އަހަރު އެފްއޭކަޕު ވެލެންސިއާ އަށް ހޯދައިދިނުގައި އޭނާ މުހިންމު ދައުރެއް އަދާ ކުރި އެވެ.\nޖެހިގެން އައި 2017 ވަނަ އަހަރުގެ އޭއެފްސީ ކަޕް ކޮލިފައިންގެ ޕްރިލިމިނަރީ ބުރުގައި ބޫޓާންގެ ތިމްޕޫ ސިޓީއާ ދެކޮޅަށް މޮޅު ކުޅުމެއް އޭނާ ދެއްކި އެވެ. ކޮލިފައިންގެ ޕްލޭއޮފްގައި، އިންޑިއާގެ މޯހަންބަގާންއާ ދެކޮޅަށް މާލޭގައި ވެލެންސިއާ ކުޅުނު މެޗުގައި އެންމެ މޮޅު ކުޅުމެއް ދެއްކީ އޭނާ އެވެ.\nއެ މެޗުގައި، ވެލެންސިއާ މޮޅު ކޮށްދޭން، ނިޙާޓަށް ރަނގަޅު ފުރުސަތެއް ލިބުނެވެ. ކޯނަރަކުން ތަނަވަސްވި ބޯޅައަށް އޭނާ މަސައްކަތް ކުރިއިރު ހުރީ ހުސްކޮށެވެ. އޭނާއަށް ލިބުނު ބޯޅަ އާދައިގެ ގޮތަކަށް ފޮނުވާލުމުން އެ ބޯޅަ ދިޔައީ ދަނޑިކައިރިން ބޭރަށެވެ.\nވެލެންސިއާގައި ދެ އަހަރު ހޭދަ ކުރުމަށް ފަހު، މިދިޔަ އަހަރު އޭނާ ކުޅުނީ ވިކްޓަރީއަށެވެ. ކުޅެ މާލޭ ލީގްގައި އޭނާ ދެއްކި ކުޅުމާއެކު، ސާފް ޗެމްޕިއަންޝިޕްގެ ސްކޮޑުން އޭނާއަށް ޖާގަ ލިބުނެވެ. ސާފް ޗެމްޕިއަންޝިޕްގައި އޭނާ ކުޅުނީ، ސެމީ ފައިނަލު މެޗާއި ފައިނަލު މެޗެވެ. އެ ދެ މެޗުގައި އޭނާގެ ފަރާތުން ތަފާތު ފެނިގެން ދިޔަ އެވެ.\nލ. މާބައިދޫއަށް އުފަން ނިހާން ގެންދިއުމަށް، ޓީސީ އާއި ގްރީން ސްޓްރީޓުންވެސް އޭނާއާ ވާހަކަ ދެއްކި އެވެ. އޭނާ ބުނީ މާޒިޔާއަށް ދިޔައީ، އެހެން ކުލަބުތަކަށްވުރެ މާޒިޔާގެ ހުށަހެޅުން ރަނގަޅު ވުމުން ކަމަށެވެ. ނިހާންއަކީ ސެންޓްރަލް މިޑްފީލްޑްގެ އިތުރުން ޑިފެންސިވް މިޑްފީލްޑަރަކަށްވެސް ކުޅުމުގެ ހުނަރު ހުރި ކުލުންތެރިޔެކެވެ.\nޖޫންގައި ފަށާނެ ކަމަށް އެފްއޭއެމުން ބުނެފައިވާ ސީޒަނަށް ތައްޔާރު ވުމުގެ ގޮތުން މާޒިޔާއިން ވަނީ މީގެ ކުރިން، ނިއު ރޭޑިއަންޓަށް ކުޅުނު ހަމްޒާ މުހައްމަދު 'ހަމްޕް' އާއި ޓީސީއަށް ކުޅުނު އިބްރާހިމް ވަހީދު ހަސަން 'ފެލެއިނީ އިއްބެ' ލައްވައި ސޮއި ކުރުވާފަ އެވެ.\nމިދިޔަ ތިން އަހަރު މާޒިޔާއަށް ކުޅުނު ހަތަރު ކުޅުންތެރިޔެއްގެ ކޮންޓްރެކްޓް ހަމަވުމުން އެ ކުޅުންތެރިން ވަނީ ކުލަބު ދޫކޮށްލާފަ އެވެ. އެއީ، އެޓޭކިން މިޑްފީލްޑާ އިސްމާއީލް އީސާ 'މެސީ' އާއި ވިންގާ އަހްމަދު އިމާޒު 'އާއްކޮ' މިޑްފީލްޑަރު ޔަޝްފާދު ހަބީބު 'މުލަކޭ' ގެ އިތުރުން ޑިފެންޑަރު ގާސިމް ޝަމާމް 'ޝަންމޭ' އެވެ.\nއާ ސީޒަނަށް ކުޅުންތެރިން ލައްވައި ސޮއި ކުރުވި ނަމަވެސް، އަދި އެ ޓީމަށް ކޯޗަކު ހަމަޖައްސާފައެއް ނުވެ އެވެ. މިދިޔަ ދޮޅު އަހަރު މާޒިޔާއަށް ކޯޗް ކޮށްދިން އިސްމާއީލް މަހްފޫޒު 'އިންމަ' ވަނީ ކުރިއަށް ސީޒަަންގައި ގްރޭންޑް އަމީގޯސްއަށް އިރުޝާދު ދޭން އެ ޓީމުގެ ކޯޗުކަމާ ހަވާލުވެފަ އެވެ.


ޑޮކްޓަރަކަށް ވާން ބޭނުންތަ؟ މިއޮތީ ރަނުގެ ފުރުޞަތެއް!\nދިވެހިރާއްޖޭގެ ސްކޫލްތަކުން ސްކޫލްނިންމާ ވަރަށް ގިނަ ދަރިވަރުންނަކީ މަތީތަޢުލީމް ހާޞިލްކުރަން ބޭނުންވާ ދަރިވަރުންނެވެ. ޚާއްސަކޮށް ޑޮކްޓަރުކަން ފަދަ ފަންނީ ދާއިރާތަކަކީ ގިނަ ދަރިވަރުންތަކެއް އެ ރޮނގުތަކުން ކުރިއަށްދާން ބޭނުންވެފައިވާ ދަޢިރާތަކެވެ. ނަމަވެސް މިކަމަށް އޮތް އެންމެ ބޮޑު ގޮންޖެހުމަކީ ކިޔެވުމަށް ބޮޑު ޢަދަދެއްގެ ފައިސާ ޙަރަދުވުމާއި، އެ ފުދުންތެރިކަން ދަރިވަރުގެ ބެލެނިވެރިންނަށް ނެތުމެވެ. އަދި ހަމަ އެހެންމެ އޯލެވެލް ގައި ވަރަށް ފުރިހަމަ ނަތީޖާއެއް އޮތްނަމަވެސް، އޭލެވެލް ގެ ނަތީޖާ ކޯހުގެ ޝަރުތުތަކަށް ނުފެތުމެވެ.\nނަމަވެސް އެކްސެސް ސްޓަޑީ އެބްރޯޑް (އަސާ)ގެ ފަރާތުން މިވަނީ މިފަދަ ގޮންޖެހުންތަކާހުރެ ކިޔެވުން ކުރިއަށްނުގެންދެވިފައިތިބި އެތަކެއް ދަރިވަރުންތަކަކަށް އެ ގޮންޖެހުންތަކުގެ ހައްލު ހޯދާދީފައެވެ. އަސާ އަކީ ދިވެހި ދަރިވަރުން ނަށް މަތީތައުލީމު ހާސިލުކުރުމުގެ ފުރުޞަތުތައް ދުނިޔޭގެ އެކިޤައުމުތަކުން ހޯދާދޭ،ހިލޭސާބަހަށް މަސައްކަތްކުރާ ދިވެހި ފަރާތެކެވެ. މިގޮތުން މެޑިސިންގެ ދާއިރާއިން މަތީތައުލީމް ހާޞިލްކޮށްދިނުމަށް ކިރިގިސްތާނުގެ އިންޓަރނޭޝަނަލް ސްކޫލް އޮފް މެޑިސިން (އައި. އެސް.އެމް.)އާ ގުޅިގެން ވަރަށްހެޔޮ އަގެއްގައި ތައުލީމް ފޯރުކޮށްދިނުމަށް ފުރުޞަތު ހުޅުވާލައި، މިއަހަރުގެ ސެޕްޓެމްބަރ އިންޓޭކަށް، ދަރިވަރުން ފޮނުވުމުގެ މަސައްކަތްތައް ކުރިއަށްދަނީއެވެ. މިވަގުތުވެސް، އަސާގެ އައި.އެސް.އެމް.ގައި ދިވެހި ދަރިވަރުންތަކެއް ޑަކްޓަރުކަން ކިޔަވަމުންއެބަގެންދެއެވެ.\nއެޖެންޓްފީ ގެ ގޮތުގައި އެއްވެސް ފީއެއް ނެގުމަކާއިނުލައި އަސާގެ ފަރާތުން ފޯރުކޮށްދޭ މިހިދުމަތްކާއިބެހޭ އިތުރު މައުލޫމާތު ހޯދުމާއި، ކިރުގިސްތާނުގައި މިވަގުތު ކިޔަވަމުންދާ ބައެއް ދަރިވަރުންނާއި ބައްދަލުކޮށް ވާހަކަދެއްކުމުގެ އިތުރުން ކިރުގިސްތާނުގެ އައި.އެސް.އެމް.ގައި މެޑިކަލް ފައުންޑޭޝަން ނުވަތަ ޕްރީ-މެޑިސިން ހެދުމަށް އަދި އެމް.ބީ.ބީ.އެސް./އެމް.ޑީ. ޕްރޮގްރާމްގައި ރެޖިސްޓަރ ކުރުމާއިބެހޭ މައުލޫމާތުދިނުމަށް "އަސާ އިންފޯ ސެޝަން – އައި.އެސް.އެމް." ގެ ނަމުގައިބައްވާ ހަރަކާތެއް މިހިނގާ ސެޕްޓެމްބަރ މަހުގެ6ވަނަ ދުވަހުގެ ހަވީރު 04:00 އިން ރޭގަނޑު 10:00 އަށް ގަލޮޅު އެކްސިސް ކެފޭގައި ކުރިއަށް ގެންދިޔުމަށް އަސާ އިން ވަނީ ނިންމާފައެވެ. އަދި މިހަރަކާތުގައި މިފަދަ ފުރުސަތެއްގެ އިންތިޒާރުގައި ތިބި ހުރިހާ ދަރިވަރުންނަށް ބައިވެރިވުމުގެ ފުރުސަތު އަސާއިން ވަނީ އާނމުކޮށް ހުޅުވާލާފައެވެ.\nއައި.އެސް.އެމް.އަކީ ދުނިޔޭގެ ސިއްހަތު ޖަމިއްޔާ، ޑަބްލިޔު.އެޗް.އޯ. އާއި، ދިވެހިރާއްޖޭގެ މެޑިކަލް އެންޑް ޑެންޓަލް ކައުންސިލް އިން އެޕްރޫވްކޮށް ރެކޮމެންޑްކޮށްފައިވާ މެޑިކަލް ސޮކޫލެކެވެ.\nކިޔަވައިދިނުމުގައި އެންމެ ޒަމާނީ ވަސީލަތްތައް ބޭނުންކުރާ މިމެޑިކަލް ސްކޯލުގައި ދުނިޔޭގެ އެކި ގައުމުތަކުން ދަރިވަރުން ތައުލީމް ހާސިލްކުރައްވަމުން ގެންދަވައެވެ. އަދި މިމެޑިކަލް ސްކޫލަކީ ދިވެހިރާއްޖޭގެ ޑިޕާރޓްމެންޓް އޮފް ހަޔަރ އެޑިއުކޭޝަނުން މަތީ ތައުލީމްހާސިލްކުރާ ދަރިވަރުންނަށް ލޯނުގެ އެހީވެސް ދޫކުރާ މެޑިކަލް ސްކޫލެއްކަން ފާހަގަކުރެވެއެވެ.


2 Hafthaa Ah Araamu Kuravvan Raanee Ah Angavaifi – adduLIVE\nދެ ހަފްތާ އަށް އަރާމު ކުރައްވަން ރާނީ އަށް އަންގަވައިފި\n1 Oct 30, 2021, 11:30 މުޙައްމަދު ހިޒްޔަމް\nއިނގިރޭސި ރާނީ އެލިޒަބަތުގެ ހާލުކޮޅު ހުރި ގޮތުން ދެ ހަފްތާ އަށް އަރާމު ކުރެއްވުމަށް ޑޮކްޓަރުން އަންގަވައިފިއެވެ.\nބަކިންހަމް ޕެލެސް އިން ބުނީ ރާނީ އެލިޒަބެތު އިތުރު ދެ ހަފްތާގެ ބެޑް ރެސްޓެއް ނެންގެވުމަށް ޑޮކްޓަރުން ލަފާދެއްވާފައިވާ ކަމަށެވެ. އަދި އެއްވެސް އިވެންޓެއްގައި ބައިވެރިވާނަމަ، އޮންލައިންކޮށް ބައިވެރިވާން ޑޮކްޓަރުން އިރުޝާދު ދެއްވާފައިވާ ކަމަށްވެސް ބުނެފައިވެއެވެ.\nދެ ހަފްތާ އަށް އަރާމު ކުރައްވަން އެންގެވުމުން އިނގިރޭސިވިލާތުގައި ފެށުމަށް ހަމަޖެހިފައިވާ އ.ދ.ގެ ކްލައިމެޓް ޗޭންޖް ކޮންފަރެންސް (ކޮޕް26) ގައި ރާނީ އަށް ބައިވެރިވެ ވަޑައިނުގަނެވޭނެއެވެ. އެގޮތުން މިހާރު ހަމަޖައްސާފައިވަނީ އެ ސަމިޓުގައި ރާނީ ވީޑިއޯ މެސެޖެއް ހިއްސާކުރާ ގޮތަށެވެ.\nއިނގިރޭސި ރާނީގެ ހާލުކޮޅު ހުރި ގޮތުން މީގެ ދުވަސްކޮޅެއް ކުރިން އެކަމަނާ އަށް ހޮސްޕިޓަލުގައި ވެސް ފަރުވާ ދީފައިވެއެވެ. ރާނީ ވަނީ ދާދިފަހުން ނޮދަން އަޔަލޭންޑަށް ކުރައްވަން ހަމަޖައްސާފައި އޮތް ރަސްމީ ދަތުރުފުޅު ވެސް ކެންސަލް ކުރައްވާފަ އެވެ.


SunOnline: Ooredoo Badhigein in mifaharu Suada ge meeru kehkun!\nއުރީދޫ ބަދިގެއިން މިފަހަރު ސުއާދާގެ މީރު ކެއްކުން!\nމިޙްނާ ނާސިހު 12 May 2019, 09:43\nކޮންމެ މީހަކުވެސް ކުރިއަށްދާން ބޭނުންވާނީ އެމީހަކު ކުރާހިތްވާ އަދި ޝައުގުވެރިވާ ކަމެކޭ އަބަދުވެސް މީހުން ބުނެއެވެ. އަދި މިފަދައިން ރަނގަޅު ކެރިއާ އެއް އިޚްތިޔާރު ކުރުމަށްޓަކައި ވީހާވެސް ގިނަ ކަންކަންކޮށް ބަލައި ހޯދާ ތަޖްރިބާ ކުރާށޭވެސް މީހުން ބުނެއުޅެއެވެ. އުރީދޫ ބަދިގޭގެ ދެވަނަ މެހެމާން ސުއާދާ ނަސީރު، ގެ ކަލްނަރީ ހަޔާތުގެ ވާހަކަތައްވެސް ފެށިގެން އަންނަނީ މިކަހަލަ ގޮތަކަށެވެ.\nކިޔަވާ ނިންމުމަށްފަހު އެކި ދާއިރާތަކުގައި އޭނާ މަސައްކަތް ކުރިއެވެ. މަޖީދިއްޔާ ސްކޫލްގައި ވަޒީފާ އަދާކުރަން ފެށިއިރު، ފަހަން ދަސްކޮށް އެކަމުންވެސް އޭނާ ތަޖުރިބާތަކެއް ހޯދިއެވެ. އެއަށްފަހު ޕްރީ ސްކޫލް ޓީޗިން ހަދާ ތައުލީމީ ދާއިރާގެ އަޖުމަވެސް ބަލާލިއެވެ. ނަމަވެސް އެންމެފަހުން އޭނާގެ ހިތް ގަޔާވި، އަދި ޝައުގުވެރިކަން ހުއްޓުނީ ކަލްނަރީ ދާއިރާއެވެ.\nރަށްޓެހިންނާއި އާއިލާއަކީ މިދާއިރާއިން އޭނާ ކުރިއަށްދިއުމުގެ އެންމެ ބޮޑު ހިތްވަރުކަމުގައި ވާއިރު، މިއަދު އޭނާއަކީ އެތަށް ޒުވާން ކުދީންތަކަކަށް ކެއްކުމަކީ ކޮބައިކަން ކިޔައިދިން އެދުރެކެވެ. ރަހަތަފާތު އެތަށް ކާއެއްޗެއް ތައްޔާރުކޮށްލަން ދަސްކޮށްދޭ މުދައްރިސެކެވެ. އަދި ބަދިގޭގެ ކޮންމެ ކަމަކާއި ގުޅޭގޮތުންވެސް މަޝްވަރާކޮށްލެވޭނޭ ގާތް ރަހުމަތްތެރިއެކެވެ. ފޭސްބުކް ބޭނުންކުރައްވާނަމަ އަވަަހަށް ސުއާދާސް ކިޗަން ސާޗްކޮށްލާށެވެ.\nރާއްޖެއިންނާއި ރާއްޖެއިން ބޭރުން ކަލްނަރީ ދާއިރާގެ އެތަށް ކޯސްތަކެއް ހެދުމަށްފަހު މިއަދު ސުއާދާގެ އެންމެ ބޮޑު ހިތްހަމަޖެހުމަކީ ގޭގައި އިނދެގެން އާމްދަނީ ލިބޭނޭ ގޮތެއް ފަހިވެފައި ވުމެވެ. މިގޮތުން އަމިއްލަ ގޭގައި އަދި އަމިއްލަ އެއްޗެހީގައި ސުއާދާ އަންނަނީ ކައްކާ ކޯސްތަކެއް ހިންގަމުންނެވެ\nއުރީދޫ ބަދިގެއަށް ސުއާދާ ތައްޔާރުކޮށްދޭ ރެސިޕީތަކަކީ ފަސޭހައިން ލިބެން ހުރި، އަދި ވީހާވެސް މަދު އިންގްރިޑިއަންޓްސްތަކެއް ބޭނުންކޮށްގެން ކުޑަ ވަގުތުކޮޅެއްގެ ތެރޭގައި ތައްޔާރުކޮށްލެވޭނެ އަމިއްލަ ރެސިޕީތަކެކެވެ. އުންމީދަކީ މި ހުރިހާ ރެސިޕީއެއްވެސް އެންމެނަށް ކަމުދިއުމެވެ.


ލ.ގަމު ރީޖަނަލް ހޮސްޕިޓަލުގައި ކުރަންހުރި މަރާމާތު ކުރުމުގެ މަސައްކަތް ކޮށްދޭނެ ފަރާތެއް ހޯދުން\nމި ހޮސްޕިޓަލްގައި ކުރަން ހުރި ބައެއް މަރާމާތު އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް ބޭނުންވެޖެއެވެ. މިކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚްގެ ކުރިން ބިޑްގައި ބައިވެރިވުމަށް https://forms.gle/FfpoWRPVSH1Xn6yZ8 ލިންކް މެދުވެރިކޮށް ރަޖިސްޓްރީވުން އެދެމެވެ. ރަޖިސްޓްރީވާ ފަރާތްތަކަށް އީމެއިލް މެދުވެރިކޮށް މަޢުލޫމާތު ކަރުދާސް ފޯރުކޮށްދެވޭނެއެވެ. މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީ ހިސާބު ހުށަހެޅުމަށް މިއިދާރާއަށް ވަޑައިގެންދެއްވުން އެދެމެވެ.\nބިޑްގައި ބައިވެރިވުމަށް ރަޖިސްޓްރީވާ ތާރީޚް\n29 ނޮވެމްބަރ 2021 (ހޯމަ) ދުވަހުގެ 13:00 ގެ ކުރިން\n05 ޑިސެމްބަރ 2021 (އާދީއްތަ) ދުވަހުގެ 13:00 އަށް\nއަދި ދަންނަވަމެވެ. ބިޑްގައި ބައިވެރިވުމަށް ރަޖިސްޓްރީނުވާ އެއްވެސް ފަރާތްތެއްގެ އަންދާސީ ހިސާބު ބަލައި ނުގަނެވޭނެއެވެ. އިތުރު މަޢުލޫމާތު ބޭނުންފުޅުނަމަ ރަސްމީ ގަޑީގައި މިއިދާރާގެ ނަންބަރު 6800794 ނަމްބަރަށް ގުޅުއްވައިގެން ސާފުކުރެއްވުން އެދެމެވެ.\nޕަބްލިޝްކުރި ގަޑި: 22:32\nސުންގަޑި: 29 ނޮވެންބަރު 2021 13:00


Noth Korea gai thibi America ge gaidheen hotelakah badhalu koffi | Mihaaru\nނޯތު ކޮރެއާގައި ހައްޔަރުކޮށްފައިވާ އެމެރިކާގެ ތިން ގައިދީންގެ ތެރޭގައި ހިމެނޭ ކިމް ޑޮން-ޗުލް މާޗް 2016 ގައި ނޫސްވެރިންނާ ވާހަކަ ދައްކަނީ. --ފޮޓޯ:ރޮއިޓާސް\nނޯތު ކޮރެއާގައި ތިބި އެމެރިކާގެ ގައިދީން ހޮޓަލަކަށް ބަދަލުކޮށްފި\n03 މެއި 2018 - 14:092comments\nޕިއޮންޔޮން (މެއި 3) - ނޯތު ކޮރެއާގައި ބަންދުކޮށްފައި ތިބި އެމެރިކާގެ ތިން ގައިދީން ހޮޓަލަކަށް ބަދަލުކޮށް އެ މީހުންނަށް ރަނގަޅު ކާނާ އާއި ސިއްހީ ފަރުވާ ދޭ ކަމަށް ރިޕޯޓްތައް ބުނެފި އެވެ.\nއެމެރިކާގެ ރައީސް ޑޮނަލްޑް ޓްރަމްޕާއި ނޯތު ކޮރެއާގެ ލީޑަރު ކިމް ޖޮން-އުންގެ ސަމިޓް ބޭއްވުމުގެ ތައްޔާރީތައް ކުރިއަށް ދާއިރު ނޯތު ކޮރެއާ އިން އެ ތިން ގައިދީން ދޫކޮށްލަފާނެ ކަމަށް ވެސް ބައެއް ރިޕޯޓްތައް ބުނެ އެވެ. ޓްރަމްޕް ވިދާޅުވެފައި ވަނީ އެ ތިން މީހުން މިނިވަން ކުރަން އެމެރިކާ އަށް ކުރެވޭނެ ހުރިހާ ކަމެއް ކުރާނެ ކަމަށެވެ. އަދި ޓްރަމްޕް އިއްޔެ ވަނީ "އުފާވެރި ޚަބަރެއް" ލިބޭނެ ކަމަށް ޓްވިޓާ މެދުވެރި ކުރައްވާ އިއުލާން ކުރައްވައިފަ އެވެ.\n"އެމެރިކާގެ ކުރީގެ ސަރުކާރުން ވަނީ ތިން ގައިދީން ދޫކޮށްލުމަށް ނޯތު ކޮރެއާގައި އެދިފައި. އެކަމަކު އެއްވެސް ކުރިއެރުމެއް ނުލިބޭ،" ޓްރަމްޕް ވިދާޅުވި އެވެ.\nނޯތު ކޮރެއާގައި ބަންދުގައި ތިބި އެމެރިކާގެ ތިން މީހުންގެ ތެރޭން ދެ މީހުން ބަންދުކޮށްފައި ވަނީ ޓްރަމްޕުގެ ވެރިކަމުގައި، މިދިޔަ އަހަރު އެވެ.\nނޯތު ކޮރެއާގައި ބަންދުކޮށްފައި ތިބި އެމެރިކާގެ ތިން މީހުންގެ ތެރޭން ކިމް ހަކް-ސޮން މަސައްކަތް ކުރީ ޕިއޮންޔޮން ޔުނިވާސިޓީ އޮފް ސައެންސް އެންޑް ޓެކްނޮލޮޖީގަ އެވެ. މެއި 2017 ގައި އޭނާ ހައްޔަރު ކުރީ "ދައުލަތާ އިދިކޮޅު އަމަލެއް" ހިންގަން އުޅުމުގެ ކުށުގަ އެވެ. އޭނާ އަކީ ކޮރެއާ އަށް އުފަން މީހަކަށްވީ ނަމަވެސް 1990 ގެ އަހަރުތަކުގައި ވަނީ އެމެރިކާ އަށް ހިޖުރަކޮށްފަ އެވެ.\nކިމް ހަކް-ސޮން ހައްޔަރު ކުރުމުގެ ދެ ހަފުތާ ކުރިން ވަނީ ޓޯނީ ކިމް ހައްޔަރުކޮށްފަ އެވެ. ޕިއޮންޔޮން ޔުނިވާސިޓީގައި މަސައްކަތް ކުރި ޓޯނީ ކިމް ހައްޔަރުކޮށްފައި ވަނީ ޖާސޫސް ކުރިކަމުގެ ކުށުގަ އެވެ. އޭނާ ވަނީ އެމެރިކާގައި އެކައުންޓިން ކިޔެވުމަށް ފަހު އެ ގައުމުގައި 10 އަހަރަށް ވުރެ ގިނަ ދުވަހު މަސައްކަތް ކޮށްފަ އެވެ.\nސައުތު ކޮރެއާ އަށް އުފަން އެމެރިކާގެ ރައްޔިތެއް ކަމަށްވާ ކިމް ޑޮން-ޗުލް ނޯތު ކޮރެއާ އިން ހައްޔަރު ކުރީ 2015 ވަނަ އަހަރު އެވެ. ޖާސޫސް ކުރިކަމުގެ ކުށުގައި އޭނާ އަށް 10 އަހަރުގެ ޖަލު ހުކުމެއް އިއްވީ 2016 ވަނަ އަހަރު އެވެ.


Anehnunnah kuraa aniyaa huttuvumah jinaaee adhuluge nizaam harudhanaa kuranjehey: Naibu Raees | Jazeera\tއަންހެނުންނަށް ކުރާ އަނިޔާ ހުއްޓުވުމަށް ޖިނާއީ އަދުލުގެ ނިޒާމް ހަރުދަނާކުރަންޖެހޭ: ނައިބު ރައީސް - Jazeera\nއަންހެނުންނަށް ކުރާ އަނިޔާ ހުއްޓުވުމަށް ޖިނާއީ އަދުލުގެ ނިޒާމް ހަރުދަނާކުރަންޖެހޭ: ނައިބު ރައީސް\nމުޙައްމަދު އަފްޒަލް November 25, 2020 412 views0\nއަންހެނުންނަށް ކުރާ އަނިޔާ ހުއްޓުވުމަށް ޖިނާއީ އަދުލުގެ ނިޒާމް ހަރުދަނާ ކުރަންޖެހޭކަމަށް ރައީސުލްޖުމްހޫރިއްޔާގެ ނައިބު ފައިސަލް ނަސީމް ވިދާޅުވެއްޖެއެވެ. ނައިބު ރައީސް މިހެން ވިދާޅުވީ ބައިނަލްއަގްވާމީ އަންހެނުންނަށް ކުރާ އަނިޔާ ހުއްޓުވުމަށް މަސައްކަތްކުރާ ދުވަހުގެ މުނާސަބަތުގައި ދެއްވި ހާއްސަ ހިތާބެއްގައެވެ.\nމި ހިތާބުގައި ނައިބު ރައީސް ވިދާޅުވީ، އިންސާނީ ހައްގުތަކަށް އިހްތިރާމްކުރާ ހަމަހަމަ މުޖްތަމައެއް ބިނާ ކުރުމަށް ސަރުކާރުން އަހަންމިއްޔަތުކަން ދޭކަމަށެވެ. އެހެންކަމުން މިފަދަ މުޖުތަމައެއް ބިނާކުރުމަށް އަންހެނުންނަށް ކުރާ އަނިޔާ ހުއްޓުވުމަކީ މުހިންމުކަމެއް ކަމަށް ނައިބު ރައީސް ފާހަގަކުރެއްވިއެވެ. އަދި އެއީ މި ސަރުކާރުގެވެސް އަމާޒެއްކަމަށް ވިދާޅުވިއެވެ.\nތަފާސްހިސާބުތަކުން ދައްކާގޮތުން ދިވެހިރާއްޖޭގައި ކޮންމެ ތިން އަންހެނަކުން އެކަކު އަނިޔާ ތަހަންމަލްކުރެއެވެ. މީގެ ތެރެއިން ގިނަ އަންހެންނުންނަށް އިންސާފު ނުލިބޭކަން ނައިބު ރައީސް ފާހަގަކުރެއްވިއެވެ. ރައީސް އިބްރާހިމް މުހައްމަދު ޞާލިހުގެ ސަރުކާރުން މިކަމަށް ހައްލެއް ހޯދައި ދިނުމަށް ގިނަ މަސައްކަތް ތަކެއް ކޮށްފައިވާކަން ފާހަގަކުރައްވާ، ނައިބު ރައީސް ވިދާޅުވީ އަދިވެސް މުސްތަގްބަލުގައި ކުރަން ހުރި މަސައްކަތްތައް ގިނަކަމަށެވެ.\nކޮވިޑް-19ގެ ސަބަބުން އިއުލާންކުރި ލޮކްޑައުންއާއެކު އަންހެނުންނަށް ދެވޭ އަނިިޔާތައް އިތުރުވެފައިވާކަންވެސް ނައިބު ރައީސް ފާހަގަކުރެއްވިއެވެ. އެމަނިކުފާނު ވިދާޅުވީ، މި ބަލިމަޑުކަމުން އަރައިގަންނައިރު އެ ކަންތައްތަކަށް ހައްލެއް ލިބެންވާނެކަމަށެވެ.\nމި ސަރުކާރުން މިހާރުވެސް ވެފައިވާ ވައުދުތަކާއި އެއް ގޮތަށް އަނިޔާ ލިބިފައިވާ އަންހެނުންނަށް ހާއްސަ ޝެލްޓަރ ތަކެއް ހަމަޖައްސާފައިވާނެކަން ނައިބު ރައީސް ފާހަގަކުރެއްވިއެވެ. އަދި ޖިނާއީ އަދުލުގެ ނިޒާމްވެސް ހަރުދަނާ ކުރާނެކަމަށާއި، އަންހެނުންނަށް ކުރާ އަނިޔާއާމެދު މީހުން ދެކޭގޮތް ބަދަލުކުރާނެކަމަށް ވިދާޅުވިއެވެ. މީގެއިތުރުންވެސް، އަނިޔާ ރިޕޯޓްކުރުމަށް ހަމަޖެހިފައިވާ ގޮތްތައްވެސް އިތުރަށް ހަރުދަނާކުރާނެކަމުގެ ޔަގީންކަން ނައިބު ރައީސް ދެއްވިއެވެ.\nބައިނަލްއަގްވާމީ އަންހެނުންނަށް ދެވޭ އަނިޔާއާއި ދެކޮޅަށް މަސައްކަތްކުރާ ދުވަހަކީ ކޮންމެ އަހަރެއްގެ ވެސް ނޮވެމްބަރު މަހުގެ 25 ވަނަ ދުވަހެވެ.


Fuluhah haaziru kurumahfahu ziyathu dhookohlaifi\nމޯލްޑިވްސް މާކެޓިން އެންޑް ޕަބްލިކް ރިލޭޝަނަސް ކޯޕަރޭޝަން (އެމްއެމްޕީއާރްސީ) ގެ މެނޭޖިން ޑިރެކްޓަރު އަބްދުﷲ ޒިޔަތު، މިއަދު ފުލުހަށް ހާޒިރު ކުރުމަށްފަހު ދާދި ދެންމެއަކު ދޫކޮށްލައިިފި އެވެ.\nޒިޔަތު ޕޮލިހަށް ހާޒިރު ކުރަން ފުލުހުން އަންގާފައިވަނީ މިއަދު މެންދުރުފަހު 3:00 އަށެވެ. ނަމަވެސް ޒިޔަތު ހާޒިރުވީ 2:30 ގެ ކުރިން ފުލުހުންގެ އިދާރާއަށް ހާޒިރުވެފަ އެވެ. އޭނާ ދޫކޮށްލީ ގާތްގަނޑަކަށް ހަތަރު ގަޑިއިރު ފުލުހުންގެ މައި އިދާރާގައި ބެހެއްޓުމަށްފަހު އެވެ.\nމިއަދު ޒިޔަތު ހާޒިރު ކުރި އިރު ނޫސްވެރިންނާއި ފޮޓޯ ގްރާފަރުންނާއި، ތަނަށް އެއްވި މީހުން ވެސް ވަނީ ފަހަތަށް ޖައްސާފަ އެވެ. އަދި އެ ސަރަައްދަށް ކައިރި ނުވެވޭ ގޮތަށް ސަރަހައްދު ބަންދުކޮށް، ގިނަ އަދަދެއްގެ ފުލުހުން ވަނީ ސަރަހައްދުގެ ސެކިއުރިޓީ ބަލަހައްޓާފަ އެވެ.\nޒިޔަތު ފުލުހުންގެ އިދާރާއަށް ގެންދިޔަ ސަބަބެއް އެއްވެސް ފަރާތަކުން މިހާތަނަށް ރަސްމީ ސިފައެއްގައި ބުނެފައެއް ނުވެ އެވެ. ޒިޔަތާއި ބައްދަލުކުރަން ގޮސް މިއަދު ނޫސްވެރިން އެ ސަރަހައްދުގައި މަޑުކޮށްގެން ތިބި ނަމަވެސް، ފުލުހުންގެ ސެކިއުރިޓީ އާ ހެދި ބައްދަލުކުރެވޭ ގޮތެއް ނުވި އެވެ.\nފުލުހުންނަށް ޒިޔަތު ބަޔާން ދެއްވި ކަމެއް ވެސް އަދި ހަނު ހުންނެވި ކަމެއް ވެސް ސާފެއް ނުވެ އެވެ. ފުލުހުން ހަމައެކަނި ބުނީ ތަހުގީގު ހިނގާ މައްސަލައަކަށްވާތީ އެއްޗެއް ދެންނެވެން ނެތް ކަމަށެވެ.\nޕާސްޕޯޓް ވެސް ހިފަހައްޓާފައިވާ ޒިޔަތު ޕޮލިހަށް ހާޒިރު ވާން ޗިޓް ފޮނުވީ އިއްޔެ އެެވެ. ނައިބު ރައީސް އަހުމަދު އަދީބާ ގާތް ގުޅުމެއް އޮންނަ ޒިޔަތުގެ ޕާސްޕޯސްޓް އިއްޔެ ހިފައްޓައި މިއަދު އޭނާ ފުލުހަށް ހާޒި ކުރި އިރު މިދިޔަ ބުދަ ދުވަހުގެ ރޭ ވަނީ އޭނާ ދިރިއުުޅުއްވާ ހ. ހިޔާކޯޅި އަށް ފުުލުހުން ވަދެ ބަލައި ފާސްކޮށް ބައެއް ތަކެތި ގެންގޮސްފައެވެ. އަދި އޭނާގެ ބެލުމުގެ ދަށުގައި ހިނގަމުން އަންނަ އެމްއެމްޕީއާރްސީއަށް ފުުލުހުންނާއި ސިފައިން ވަދެ އެ އޮފީސް ވެސް ވަނީ ފާސްކޮށް ބައެއް ތަކެތި ގެންގޮސްފައެވެ. އަދި އެ އޮފީސް ފުލުހުންގެ ބެލުމުގެ ދަށަށް ގެންގޮސް ވަނީ ބަންދުކޮށްފަ އެވެ.\nޒިޔަތު ދިރިއުޅުއްވާ ހިޔާކޯޅި ބަލައި ފާސްކުރީ ބަލައި ހާއްސަ އާލާތްތަކެއް ބޭނުންކޮށްގެން މީހުންގެ ފޯނުކޯލްތައް އަޑުއަހާ ކަމުގެ މައުލޫމާތު ލިބިފައި ވާތީ އާއި އީމެއިލް ހެކްކޮށްގެން ނަގާފައިވާ ސިއްރު މައުލޫމާތު ހުރިކަމުގެ މައުލޫމާތު ހުރެގެނެވެ.


މުދާ ނެތަސް ޞަދަޤާތް ކުރެވޭނެ ގޮތްތައް 1 – Ilm\nމުދާ ނެތަސް ޞަދަޤާތް ކުރެވޭނެ ގޮތްތައް 1\nޝައްކެތްނެތެވެ. ހެޔޮ ނިޔަތުގައި އިޚްލާޞްތެރިކަމާއިއެކު ކުރާ ކޮންމެ ޞަދަޤާތަކީ ވަރަށްވެސް މަތިވެރި އަޖުރު ލިބޭނެކަމެކެވެ. އެކަމަކު އެގިލައްވާތޯއެވެ. ޞަދަޤާތް ކުރެވެނީ ހަމައެކަނި މުދަލަކުން ނޫނެވެ. މުދާ ނެތަސް ޞަދަޤާތްކުރުމުގެ އަޖުރު ލިބިގެންދާނެ ގޮތްތައް މި އުއްމަތުގެ މާތް ނަބިއްޔާ ﷺ ވަނީ ބަޔާންކޮށްދެއްވާފައެވެ.\nއަބޫ ޛައްރު ރަޟިޔަﷲ ޢަންހު ގެ އަރިހުން ރިވާވެގެން އައިސްފައިވާ ޙަދީޘެއްގައިވެއެވެ. “أَنَّ نَاسًا مِنْ أَصْحَابِ رَسُولِ اللَّهِ صلى الله عليه و سلم قَالُوا لِلنَّبِيِّ صلى الله عليه وسلم يَا رَسُولَ اللَّهِ ذَهَبَ أَهْلُ الدُّثُورِ بِالْأُجُورِ؛ يُصَلُّونَ كَمَا نُصَلِّي، وَيَصُومُونَ كَمَا نَصُومُ، وَيَتَصَدَّقُونَ بِفُضُولِ أَمْوَالِهِمْ. قَالَ: أَوَلَيْسَ قَدْ جَعَلَ اللَّهُ لَكُمْ مَا تَصَّدَّقُونَ؟ إنَّ بِكُلِّ تَسْبِيحَةٍ صَدَقَةً، وَكُلِّ تَكْبِيرَةٍ صَدَقَةً، وَكُلِّ تَحْمِيدَةٍ صَدَقَةً، وَكُلِّ تَهْلِيلَةٍ صَدَقَةً، وَأَمْرٌ بِمَعْرُوفٍ صَدَقَةٌ، وَنَهْيٌ عَنْ مُنْكَرٍ صَدَقَةٌ، وَفِي بُضْعِ أَحَدِكُمْ صَدَقَةٌ. قَالُوا: يَا رَسُولَ اللَّهِ أَيَأْتِي أَحَدُنَا شَهْوَتَهُ وَيَكُونُ لَهُ فِيهَا أَجْرٌ؟ قَالَ: أَرَأَيْتُمْ لَوْ وَضَعَهَا فِي حَرَامٍ أَكَانَ عَلَيْهِ وِزْرٌ؟ فَكَذَلِكَ إذَا وَضَعَهَا فِي الْحَلَالِ، كَانَ لَهُ أَجْرٌ” .\nމާނައީ: “ނަބިއްޔާ ﷺ ގެ އަޞްޙާބުބޭކަލުންގެ ތެރެއިން ބައެއް ބޭކަލުން ނަބިއްޔާ ﷺ އަށް ދެންނެވިއެވެ. “އޭ ﷲ ގެ ރަސޫލާއެވެ. ތަނަވަސްކަމުގެ އަހުލުވެރިން ޘަވާބާއި އަޖުރުގެ ގޮތުން ކުރިއަށް ދެމިގެންފިއެވެ. ތިމަންމެން ނަމާދުކުރާ ފަދައިން އެބޭކަލުންވެސް ނަމާދުކުރެއެވެ. އަދި ތިމަންމެން ރޯދަހިފާ ފަދައިން އެބޭކަލުންވެސް ރޯދަ ހިއްޕަވައެވެ. އަދި އެބޭކަލުންގެ އަތުގައިވާ އިތުރުމުދާތަކުން އެބޭކަލުން ޞަދަޤާތްކުރައްވައެވެ”. އެކަލޭގެފާނު ޙަދީޘްކުރެއްވިއެވެ. “ތިޔަބޭކަލުން ޞަދަޤާތްކުރާނޭ އެއްޗެއް ﷲ ލައްވާފައި ނުވޭ ހެއްޔެވެ. ހަމަކަށަވަރުން ކޮންމެ ތަސްބީޙައަކީ (سُبْحَانَ الِلهِ އަކީ) ޞަދަޤާތެކެވެ. އަދި ކޮންމެ ތަކްބީރަކީ (اللهُ أَكْبَرُ އަކީ) ޞަދަޤާތެކެވެ. އަދި ކޮންމެ ތަޙްމީދަކީ (الحَمْدُ لِلهِ އަކީ) ޞަދަޤާތެކެވެ. އަދި ކޮންމެ ތަހްލީލަކީ (لَا إِلٰهَ إِلَّا اللهُ އަކީ) ޞަދަޤާތެކެވެ. ހެޔޮކަންތައްތަކަށް އަމުރުކުރުމަކީ ޞަދަޤާތެކެވެ. އަދި މުންކަރާތްތައް މަނާކުރުމަކީވެސް ޞަދަޤާތެކެވެ. އަދި ތިޔަބައިމީހުންގެ ތެރެއިން މީހަކު (އޭނާގެ އަނބިމީހާއާއެކު) ރޭކުރުމުންވެސް އެކަމުގައި ޞަދަޤާތެއްވެއެވެ”. އެބޭކަލުން ދެންނެވިއެވެ. “އޭ ﷲގެ ރަސޫލާއެވެ. އަޅުގަނޑުމެންގެ ތެރެއިން މީހަކު އޭނާގެ ޝަޙުވަތްތެރިކަމާ ދިމާއަށް ދިޔުމުންވެސް އެކަމުގައި އޭނާއަށް އަޖުރެއްވަނީ ހެއްޔެވެ؟” އެކަލޭގެފާނު ޙަދީޘްކުރެއްވިއެވެ. “އޭނާ އެކަން ޙަރާމްގޮތުގައި ކޮށްފިނަމަ އެކަމުގެ ފާފަ އޭނާއަށްވާކަމަށް ތިޔަބޭކަލުންނަށް ފެނިވަޑައިގަނޭތޯއެވެ؟” އެބޭކަލުން ދެންނެވިއެވެ. “އާދޭހެވެ”. އެކަލޭގެފާނު ޙަދީޘްކުރެއްވިއެވެ. “ފަހެ ހަމައެފަދައިން އޭނާ ޙަލާލުގޮތުގައި އެކަންކުރުމުންވެސް އޭނާއަށް އެކަމުގެ އަޖުރު ލިބޭނެއެވެ”.\nފަހެ، ޞަދަޤާތްކުރުމަށް މީ ކިހާ ފަސޭހަގޮތެއްތޯއެވެ. އަދި މިނޫންވެސް މުދާ ހޭދަނުކޮށް ޞަދަޤާތްކުރެވޭ ތަފާތު ގޮތްތައް، ރަސޫލާ ﷺ ގެ ސުންނަތުން ޘާބިތުވެގެން އައިސްފައިވެއެވެ.\nވީމާ، އަޅުގަނޑުމެންނީ ގިނަގިނައިން ޛިކުރުކޮށް، ޞަދަޤާތްކުރާ ބަޔަކަށް ވަމާތޯއެވެ. އަޅުގަނޑުގެ ދުޢާއަކީ އަޅުގަނޑުމެން އެންމެންނީ، ގިނަގިނައި ﷲ ހަނދުމަކޮށް، މުދަލުންނާއި އަޅުގަނޑުމެންގެ ދުލުންވެސް ގިނަގިނައިން ޞަދަޤާތްކުރާ ބަޔަކުކަމުގައި ލެއްވުމެވެ. އާމީން!


4924 ކުންފުންޏެއް އިކޮނޮމިކް މިނިސްޓްރީން އުވާލައިފި 4924 ކުންފުންޏެއް އިކޮނޮމިކް މިނިސްޓްރީން އުވާލައިފި\nރެޖިސްޓްރާ އޮފް ކޮންޕެނީސް/ މަރިޔަމް ވިޝާމް\nއަހަރީ ފީ ދައްކާފައިނުވާ 4924 ކުންފުންޏެއް އިކޮނޮމިކް މިނިސްޓްރީން އުވާލައިފިއެވެ.\nއިކޮނޮމިކް މިނިސްޓްރީން ވިދާޅުވީ، ކުންފުނި އުވައިލުމަށް ރެޖިސްޓްރާރ އޮފް ކޮމްޕެނީޒް ކަނޑައަޅައި އުވައިލުމުގައި ޢަމަލުކުރާނެ ގޮތުގެ ގަވާއިދުގެ ދަށުން، 1979 ވަނަ އަހަރުން 2018 ވަނަ އަހަރާއި ހަމައަށް އަހަރީ ފީ ދައްކާފައިނުވާ 6050 ކުންފުންޏެއް ރެކޯޑްކުރެވިފައިވާކަމަށެވެ. އަދި އެއިން ކުންފުންޏެއް ހިންގަން ބޭނުންވާނަމަ، އެކުންފުންޏަކުން ފުރިހަމަކުރަންޖެހޭ އެންމެހާ އިލްތިޒާމްތައް ފުރިހަމަކުރުމަށްފަހު، 20 ޖޫން 2019 އިން3ޑިސެމްބަރ 2019ގެ ނިޔަލަށް މިނިސްޓްރީއަށް އެންގެވުމަށް އިޢުލާނުކޮށްފައިވާނެކަމަށެވެ. އަދި މީގެތެރެއިން ޖުމްލަ 111 ކުންފުންޏެއް ހިންގުމަށް ބޭނުންވާކަމަށް އެ ކުންފުނިތަކުން އަންގާފައިވާކަމަށްވެސް އިކޮނޮމިކް މިނިސްޓްރީން ވިދާޅުވިއެވެ.\nއުވާލަން ކަނޑައަޅާފައިވާ، 6050 ކުންފުނީގެ ތެރެއިން، އެއްވެސް ކުންފުންޏެއްގެ މައްޗައް، އެއްވެސް ދަރަންޏެއް ނުވަތަ ދަޢުވާއެއް އޮތްނަމަ، އެކަމާއިގުޅޭ ތަފްޞީލު، މިނިސްޓްރީއަށް ފޮނުވުމަށްވެސް މުޙުލަތެއް ވަނީ ދެއްވާފައެވެ.\nމިނިސްޓްރީން ކުރި އިޢުލާނުތަކާ ގުޅިގެން 1017 ކުންފުންޏަކާގުޅޭ އެކި މައްސަލަތައް މިނިސްޓްރީއަށް ހުށަހަޅާފައިވާކަމަށް އިކޮނޮމިކް މިނިސްޓްރީން ބުނެއެވެ. އޭގެތެރޭގައި ބިދޭސީން ރާއްޖެއަށް ގެނައުމަށްފަހު ފުރިހަމަކުރަންޖެހޭ އިލްތިޒާމްތައް ފުރިހަމަކޮށްފައި ނެތް ކުންފުނިތަކާއި، އެއްގަމުގައި ދުއްވާ އުޅަނދާއި ކަނޑުގައި ދުއްވާ އުޅަނދާ ގުޅޭ މައްސަލަތައް ހުރި ކުންފުނިތައް ހިމެނެއެވެ. އަދި އެކި ޚިދުމަތްތަކަށް ފައިސާ ނުދައްކާ ކުންފުނިތަކާއި ޝަރުޢީ ކޯޓެއްގައި މައްސަލައެއް ބަލަމުންދާ ކުންފުނިތައްވެސް ހިމެނެއެވެ. އެފަދަ ކުންފުނިތައް އުވާލުމުގެ މަސައްކަތް ކުރިއަށް ގެންދިޔުމަށް ހަމަޖެހިފައިވަނީ، ކުންފުންޏާބެހޭ ޤާނޫނުގައިވާ ގޮތުގެ މަތިން، ކަމާބެހޭ މައްސަލަތައް ކޯޓަށް ހުށަހަޅައިގެންކަމަށް އިކޮނޮމިކް މިނިސްޓްރީން ހާމަކުރައްވައެވެ.\nއިކޮނޮމިކް މިނިސްޓްރީން އުވާލުމަށް ރެކޯޑުކުރެވިފައިވާ 6050 ކުންފުނީގެ ތެރެއިން 4924 ކުންފުނި އުވާލުމަށް ފުރިހަމަކުރަންޖެހޭ ކަންތައްތައް ފުރިހަމަކުރުމަށްފަހު މިހާރު ވަނީ އެ ކުންފުނިތައް އުވާލައި، ކުންފުނިތަކުގެ ނަންތައް ހާމަކޮށްފައެވެ. އުވާލާފައިވާ ކުންފުންޏަކާބެހޭ މަޢުލޫމާތު އޮޅުންފިލުވުމަށް ބޭނުންނަމަ އެކަމަށް ޙާއްސަކޮށްފައިވާ މެއިލްއަށް އީމެއިލްކުރުމަށްވެސް އިކޮނޮމިކް މިނިސްޓްރީން ވަނީ އަންގާފައެވެ.\nހިޔާ ފްލެޓްތަކުގައި ހުރި ވިޔަފާރި ޖާގަތައް ވަރޗުއަލްކޮށް ބަލާލެވޭގޮތް ހަދަނީ\nބައިރޫތުގެ ގޮވުންތަކާ ގުޅިގެން 16 މީހުން ޙައްޔަރުކޮށްފި\nއިނގިރޭސިވިލާތުގެ އިޤްތިޞާދު ހަމައަކަށް އެޅެން ގިނަ ދުވަސްތަކެއް ނަގާނެ\nމައިންބަފައިންނާއިމެދު ފަރުވާކުޑަކުރާ މީހުންނަކީ އަބާއްޖަވެރިން - ޚުޠުބާ\nފަރަންސޭސިވިލާތުގެ ރައީސް ލުބުނާނަށް، ޢާންމުންނަށް ލިބުނު ބޮޑު ހިތްހަމަޖެހުމެއް


ޑރ. ސަޢުދުﷲ ޢަލީ 09 ނޮވެމްބަރ 2018\nއީމާންތެރިކަމުން ތަރުބިޔަތު ވެފައިވާ ހެޔޮލަފާ ޟަމީރުތަކެއްގެ ވެރި ބަޔަކަށް މުސްލިމުން ވުމަށް އިސްލާމް ދީން ވަރަށް ބޮޑަށް ބާރު އަޅަ އެވެ. އެއީ ދިރިއުޅުމުގެ ތަފާތު އެކި މައިދާންތަކުގައި ރިވެތި އަޚްލާޤު ދަމަހައްޓައި މާތް އިޖުތިމާޢީ ހަޔާތެއް ގާއިމު ކުރުމަށްޓަކަ އެވެ. އިންސާނާގެ ޟަމީރު ހެޔޮ ގޮތުގައި ތަރުބިޔަތު ވެއްޖެ ނަމަ އޭގެ ހެޔޮ އަސަރު އެކި މައިދާންތަކުން ފެނިގެންދާނެ އެވެ.\nމިގޮތުން މާލީ ހައްގުތައް އަދާކުރުމުގަޔާއި ކުށްތަކަށް އިއުތިރާފުވެ އުގޫބާތް ތަހައްމަލް ކުރުމުގަޔާއި ގާނޫނުތަކަށް ބޯލަނބައި އަމާނާތްތަކަށް ރައްކާތެރިވުމުގަޔާއި، ސިޔާސަތުތައް ހިންގައި ހުކުމް ކުރުމުގަޔާއި ވިޔަފާރި އާއި މުއާމަލާތުތަކުގަޔާއި، އެހެން މީހުންނަށް ހެޔޮ ފޯރުވުމާއި އިސްކަން ދިނުން ފަދަ ކަންކަމުގައި މީގެ ހެޔޮ އަސަރު ފެންނާނެ އެވެ.\nމި ދެންނެވި މައިދާންތަކުގެ ތެރެއިން މިލިޔުމުގައި މި ބަލައިލަނީ ސިޔާސަތުތައް ހިންގައި ވެރިކަން ކުރުމުގައި ނުވަތަ އަދުލު އިންސާފުން ހުކުމް ކުރުމުގައި ހެޔޮލަފާ ޟަމީރަކުން ފެނިގެންދާނެ ހެޔޮ އަސަރުގެ މައްޗަށެވެ. ސިޔާސީ ކަންކަމާއި ވެރިކަން ހިންގުމާއި މީސްތަކުންގެ މައްޗަށް ހުކުމް ކުރުމުގެ ދާއިރާ އަކީ ބޮޑާކަމާއި އަނިޔާވެރިކަމާއި މަކަރު ހީލަތް ހެދުމާއި ވަކި ބަޔަކަށް ތަފާތު ކުރުން ފަދަ ނުރަނގަޅު އެތައް ސިފަތަކެއް ފެނިގެންދާ ދާއިރާ އެކެވެ.\nނަމަވެސް މިދާއިރާގައި ވެސް މަސައްކަތް ކުރާ މީހުންނަކީ އީމާންތެރިކަމުން ތަރުބިޔަތުވެފައިވާ ހެޔޮ ޟަމީރުތަކެއްގެ ވެރިން ކަމުގައި ވެއްޖެނަމަ މިދެންނެވި ފަދަ ނުރަނގަޅު ސިފަތައް ނެތިގެންދާނެ އެވެ. ނުވަތަ އެންމެ ކުޑަމިނުން އެފަދަ ކަންކަން މަދުވެގެންދާނެ އެވެ.\nއިސްލާމީ ތާރީޚަށް ބަލާއިރު ކީރިތި ރަސޫލާ، ޞައްލަﷲ ޢަލައިހި ވަސައްލަމް، ގެ އަރިއަހުން ނަމޫނާ ލިބިވަޑައިގެން އެކަލޭގެފާނުގެ މަދަރުސާ އިން ތަރުބިޔަތުވެ ވެވަޑައިގަތް ޚަލީފާއިންނާއި ފަނޑިޔާރުންނަކީ ވަރަށް ވަރުގަދަ ޟަމީރުތަކެއްގެ ވެރި ބަޔަކު ކަމުގައިވި އެވެ. ގާތްތިމާގެ މީހަކަށް ވީތީ ހެޔޮކޮށް ހިތުމަކީ ނުވަތަ އެމީހަކާ މެދު ދެކޮޅުވެރިކަމެއް އޮތް މީހަކަށް ވީތީ އަނިޔާވެރިވުމަކީ އެ ބޭފުޅުންގެ ކިބައިން ފެނިގެން ދިޔަ ކަމެއް ނޫނެވެ.\nހުކުމްތައް ތަންފީޒު ކުރެއްވުމުގައި ވަކި މީހަކަށް އެބޭފުޅުން ނުބައްލަވަ އެވެ. ތަނަވަސްކަމާއި އާރާއި ބާރު އެބޭފުޅުންނަށް ލިބިވަޑައިގެންވާ ހާލަތުގައި ވެސް ޒާހިދުކަން މަތީ އެބޭފުޅުން އުޅުއްވި އެވެ. މި ކަންކަމުގެ އެންމެ ބޮޑު ސިއްރަކީ ހެޔޮލަފާ ޟަމީރުގެ ވެރިން ކަމުގައި އެބޭފުޅުން ވުމެވެ. މުޖުތަމައުގައި ހަމަހަމަ ކަމާއި އަދުލުވެރިކަމާއި މާތް ސިފަތައް ގާއިމު ވުމުގައި މިކަމުން ވަރަށްބޮޑަށް އަސަރު ފޯރާފައިވާ ކަން އެނގެއެވެ. އެބޭކަލުންގެ ސީރަތުން މީގެ މިސާލުތައް ފެނިގެން ދެއެވެ.\nއުމަރުގެފާނުގެ ޒަމާނުގައި ބަނޑުހައި ހޫނުކަމުގެ އަހަރެއް އައެވެ. ތެޔޮ ފޮދެއްގައި ޖައްސަވާލައްވައިގެން ރޮށިކޮޅެއް ފިޔަވައި އެހެން އެއްޗެއް އެކަލޭގެފާނު ވެސް ފަރީއްނުކުޅުއްވަ އެވެ. ބައެއް އަސްހާބުންނަށް މިކަން އެނގިވަޑައިގެން އެ ވާހަކަ ދެންނެވުމުން ވިދާޅުވީ "މީސްތަކުން ބަނޑުހައި ހޫނު ކަމުގައި ތިއްބައި ތިމަން ކަލޭގެފާނު ފަރީއްކުޅުއްވާ ނަމަ އެއީ ވެރިއެއްގެ ކިބައިން ފެނިގެންދާނެ ނުބައިކަން ބޮޑުވެގެންވާ ސިފައެކެވެ."\nއެހެން ދުވަހަކު އެކަލޭގެފާނުގެ ދަރިކަލުން ޢަބްދުﷲގެ ފާނުގެ ތުއްޕުޅު ދަރިކަނބަލަކު ވަރަށް ބޮޑަށް ބަނޑުފުޅު ހައިވެގެން އުޅުއްވާތަން ފެނިވަޑައިގަތުމުން އޭގެ ސަބަބާ ބެހޭ ގޮތުން ސުވާލު ކުރެއްވި އެވެ. ޢަބްދުﷲގެފާނު ވިދާޅުވީ "ބައްޕާފުޅުގެ ބެއްލެވުމުގެ ދަށުގައި ކާބޯތަކެތި ހުންނަ އިރު ވެސް އަޅުގަނޑުމެންނަށް ނުދެއްވާތީ މިފަދަ ކަންކަން މެދުވެރިވާނެ ނޫންތޯ އެވެ؟"\nޢުމަރުގެފާނު ވިދާޅުވިއެވެ. "އޭ ޢަބްދުﷲ އެވެ! ތިމަންކަލޭގެފާނާއި ތިޔަބައިމީހުންނާ ދެމެދުގައި ވަނީ ﷲގެ ފޮތެވެ. އެފޮތުގައި ތިޔަބައިމީހުންނަށް ދިނުމަށް ފަރުޟު ކުރެވިފައިވާ އެއްޗެއް ފިޔަވައި އެހެން އެއްޗެއް ތިމަންކަލޭގެފާނު ނުދެއްވާނަމެވެ. ތިޔަބައިމީހުން އެދެނީ ތިޔަބައިމީހުންނަށް ހައްގު ނޫން އެއްޗެއް ދެއްވައިގެން ތިމަންކަލޭގެފާނު ޚާއިނެއް ކަމުގައި ވެވަޑައިގަތުމަށް ހެއްޔެވެ؟"\nޢުމަރުގެފާނުގެ ސިފަފުޅުތައް ބަޔާން ކުރައްވަމުން އިބްނު ކަޘީރު ފާހަގަ ކުރައްވާފައިވާ ސިފަފުޅުތަކުގެ ތެރޭގައި ތަވާޟުޢުވެރިކަމާއި ދިރިއުޅުއްވުމުގެ ކުރަކިކަމާއި އަމިއްލަ އަތްޕުޅުން މަސައްކަތް ކުރެއްވުން ފަދަ ސިފަފުޅުތައް ބަޔާން ކުރައްވާފައި ވެއެވެ.\nމުއުމިނުންގެ އަމީރު ޢަލީގެފާނަކީ ވެސް އީމާންތެރިކަމުން ތަރުބިޔަތު ލިބިވަޑައިގެންފައިވި ޟަމީރެއްގެ ވެރި ބޭކަލެކެވެ. އެއް ފަހަރަކު އެކަލޭގެފާނު ކުރެއްވެވި ހުކުމަކާ ގުޅޭ ގޮތުން ޖަޢުދުބުނު ހުބައިރާ ވިދާޅުވި އެވެ. "ކަލޭގެފާނުގެ އަރިހަށް ދެމީހުން އައި ހިނދު އޭގެ ތެރެއިން އެކަކީ އޭނާގެ މުދަލާއި އަނބިދަރިންނަށްވުރެ ވެސް ކަލޭގެފާނު ދެކެލޯބިވާ މީހެކެވެ. އަނެކަކީ ކަލޭގެފާނު ގަތުލުކޮށްލަން ކިރިޔާ ފުރުސަތެއް ލިބުނަސް ގަތުލު ކޮށްލާނެ މީހެކެވެ. އެކަމަކު ކަލޭގެފާނު ތިޔަ ހުކުމް ކުރެއްވީ އަނެކާގެ މައްޗަށް މީނާގެ ކޮޅަށެވެ." އެހިނދު ޢަލީގެފާނު ވިދާޅުވީ މިއީ ﷲ ގެ ހައްގުގައި ކުރާ ކަމެއް ކަމުގައެވެ.\nއަދިވެސް ޢަލީގެފާނާ ބެހޭ ގޮތުން ރިވާވެގެން ވެއެވެ. އެކަލޭގެފާނުގެ އައްޑަނަކޮޅެއް ގެއްލުމަށް ފަހު ނަސްރާނީއެއްގެ އަތުން އެ ފެނިވަޑައިގެން އެ މީހާ ގޮވައިގެން ޤާޟީ ޝުރައިޙު އަރިހަށް ވަޑައިގަތެވެ. އަދި ވިދާޅުވި އެވެ. "މިއީ ތިމަންކަލޭގެފާނުގެ އައްޑަނަ އެވެ. ތިމަންކަލޭގެފާނު އޭނާ އަށް އެ ނުވިއްކަވަމެވެ. އަދި ހިބައިން ވެސް ނުދެއްވަމެވެ."\nމި ވާހަކަފުޅާ މެދު އެއްޗެއް ބުނުމަށް ނަސްރާނީ އަށް ޝުރައިޙު ފުރުސަތު ދެއްވިއެވެ. އެހިނދު އޭނާ ބުނީ މިއީ ތިމަންނާގެ އައްޑަނައެއް ކަމަށެވެ. އަމީރުލް މުއުމިނީން އެ ހައްދަވަނީ އިތުރުފުޅެއް ކަމަށެވެ. އެހެންވެ ޝުރައިޙު ޢަލީގެފާނަށް ވިދާޅުވީ "ކަލޭގެފާނުގެ އެއްޗެއް ކަމަށް އޮތް ހެއްކަކީ ކޮބައިތޯ އެވެ؟" ޢަލީގެފާނު ވިދާޅުވީ ހެއްކެއް ނެތް ކަމަށެވެ. އެހެންވެ ޝުރައިޙު ނިޔާ ކަނޑައެޅުއްވީ އެއީ ނަސްރާނީގެ އެއްޗެއް ކަމަށެވެ. އެހެން ނަމަވެސް މި ހުކުމް ރަނގަޅު ކަމަށް ޢަލީގެފާނު އެއްބަސްވެ ވަޑައިގަތެވެ.\nއައްޑަނަ ހިފައިގެން ނަސްރާނީ ކަލޭގެ ނިކުމެގެން ގޮސް މަދު ފިޔަވަޅު ކޮޅަކަށް ފަހު އެނބުރި އަތުވެއްޖެ އެވެ. އައިސް ބުންޏެވެ. "ހަމަކަށަވަރުން މިއީ ނަބީބޭކަލުންގެ ހުކުމް ކުރެއްވުމާ އެއްފަދަ ހުކުމް ކުރެއްވުމެއް ކަމަށް ތިމަން ހެކިވަމެވެ. އަމީރުލް މުއުމިނީން އެކަލޭގެފާނުގެ ޤާޟީ އަރިހަށް ވަޑައިގެން ޤަޟިއްޔާ ހުށަހެޅުއްވުމުން ޤާޟީ އެ ހުކުމް ކުރެއްވީ އެކަލޭގެފާނާ އިދިކޮޅަށެވެ."\nމިހެން ބުނެ އޭނާ ޝަހާދަތް ކިޔައި އިސްލާމްވެ، އެ އައްޑަނައަކީ ޢަލީގެފާނުގެ އައްޑަނައެއް ކަމަށް އިޢުތިރާފު ވިއެވެ. އަދި ބުންޏެވެ. "ޞިއްފީން ހަނގުރާމައިގެ ދުވަހު ޢަލީގެފާނު އަތްޕުޅުން އޭތި ވެއްޓުނީމާ އަހަރެން ނެގީ އެވެ. އެކަމަކު ތިމަން މިހާރު އިސްލާމް ވެއްޖައީމެވެ. މިއީ އެކަލޭގެފާނުގެ މިލްކެކެވެ."\nމި ހާދިސާގައި ވެސް ޚަލީފާގެ ސިޔާސަތު ގެންގުޅުއްވީ އަދި ޤާޟީ ހުކުމް ކުރެއްވީ ވެސް ހެޔޮލަފާ ޟަމީރެއްގެ ހެޔޮ އަސަރުންނެވެ. ޚަލީފާ އަށް ލިބިވަޑައިގެންފައިވީ ބާރުގެ ބޭނުމެއް ނުކުރައްވަ އެވެ. ޤާޟީ ވެސް ހުކުމް ކުރެއްވުމުގައި ޚަލީފާއަކަށް ވީތީ ހެޔޮ ގޮތެއް ހައްދަވައިދެއްވާކަށް ނޫޅުއްވަ އެވެ. ޚަލީފާގެ ތެދުވެރިކަން ރަނގަޅަށް އެނގިވަޑައިގަންނަވާ ހިނދު ވެސް އެކަލޭގެފާނުގެ ކޮޅަށް ހުކުމް ކުރެއްވުމަށްޓަކައި އެއްވެސް މަސައްކަތެއް ޤާޟީ ނުކުރައްވަވަ އެވެ.\nޢަލީގެފާނަކީ ތަވާޟުޢުވެރިކަމާއި ޒާހިދުކަމުގައި ވެސް ލާމަސީލު މިސާލެކެވެ. ތުރު ކުރައްވަން ބައްލަވައިގަންނަވާނީ އަގުހެޔޮ ހެދުންކޮޅެވެ. އަމިއްލަފުޅަށް ބާޒާރު ކުރައްވަ އެވެ. ނިކަމެތިންނަށް އެހީތެރިވެ ދެއްވައި، ހެޔޮމަގަށް މީހުންނަށް އިރުޝާދު ދެއްވާ ހައްދަވަ އެވެ. މިހުރިހާ ކަމަކީ ވެސް ހަމަ ހެޔޮލަފާ ޟަމީރެއްގެ ހެޔޮ އަސަރެވެ.\nޢުމަރުބުނު ޢަބްދުލް ޢަޒީޒަކީ ވެސް ޒާހިދުކަމުގައި އަރާ ހުންނެވި ބޭފުޅެކެވެ. މާލިކު ބްނު ދީނާރު ވިދާޅުވި އެވެ. "މީސްތަކުން ބުނެ އުޅެނީ މާލިކަކީ ޒާހިދެއް ކަމުގަ އެވެ. އެކަމަކު ޢުމަރުބުނު ޢަބްދުލް ޢަޒީޒާ އަޅައިބަލާއިރު ތިމަންގެ ހުރީ ކޮން ޒާހިދު ކަމެއް ހެއްޔެވެ؟ މުޅި ދުނިޔެ އެކަލޭގެފާނަށް އެކީ ލިބިވަޑައިގަތް އިރުވެސް އެހުރިހާ ކަމެއް އެކަލޭގެފާނު ވަނީ ދޫކުރައްވާފައެވެ."\nމިއީ ހަގީގަތުގައި ވެސް ތެދެކެވެ. އެކަލޭގެފާނުގެ މުޅި ޚިލާފަތުގެ މުއްދަތުގައި ވެސް ގެންގުޅުއްވީ ހަމައެކަނި އެންމެ ގަމީހެކެވެ. އެއް ދުވަހަކު އެކަލޭގެފާނު ފަރީކުޅުއްވަން މޭބިސްކަދުރުކޮޅެއް ބައްލަވައިގަންނަވަން ދިރުހަމެއް ދަރަންޏަށް ނަންގަވަން އަނބިކަނބަލުން އަރިހު އެދިވަޑައިގަތެވެ. އެކަމަނާ ވިދާޅުވި އެވެ. "ނެތެވެ. ކަލޭގެފާނުގެ ޚަޒާނާ އިން އެ މިންވަރު ނަންގަވަންވީ ނޫންތޯ އެވެ؟" އެކަލޭގެފާނު ވިދާޅުވިއެވެ. "އަތްފައިގައި ކަސްތޮޅު އެޅިގެން ނަރަކައިގެ އަލިފާނުގައި އިނުމަށް ވުރެ އެއްޗެއް ފަރީނުކުޅުއްވައި ހުންނެވުން މާބޮޑަށް ވެސް ފަސޭހައެވެ."\nއެކަލޭގެފާނުގެ ޚަލީފާ ކަމުގެ މުއްދަތުގައި އަނިޔާވެރިކަން ފެތުރެން އެއްގޮތަކަށް ވެސް ފުރުސަތެއް ނުދެއްވަ އެވެ. ދަރަނިވެރިންނާއި ކައިވެނި ކުރަން ބޭނުން މީހުންނާއި ޔަތީމުންނާއި މިސްކީނުންނާއި މިނޫން ވެސް އެހީތެރިކަން ބޭނުންވާ އެންމެންނަށް އެހީތެރިކަން ފޯރުކޮށްދެއްވި އެވެ. މިފަދަ އަޚުލާގެއް މިކަލޭގެފާނަށް ވެސް ލިބިވަޑައިގެންފައި މިވަނީ ހަމަ އީމާންތެރިކަމުން ތަރުބިޔަތުވެފައިވި ހެޔޮ ޟަމީރެއްގެ ސަބަބުންނެވެ.\nވެރިކަން ކުރުމާއި ހުކުމް ކުރުމުގައި މިނޫނަސް މިފަދަ އެތައް މިސާލުތަކެއް އިސްލާމީ ތާރީޚުން ފެންނާނެ އެވެ. އީމާންތެރިކަމުން ތަރުބިޔަތުވެފައިވާ ޟަމީރުތަކެއް ވާނަމަ މިއަދު ވެސް މިއާ ގާތްކުރާ ފަދަ މިސާލުތައް ފެންނާނެ އެވެ. ވީމާ ސިޔާސަތާއި ވެރިކަން ކުރުމުގައި އަދި މިނޫނަސް ދިރިއުޅުމުގެ އެހެން މައިދާންތަކުގައި ވެސް އެންމެ ފުރިހަމަ ގޮތުގައި އަމަލުތައް ބަހައްޓައި މުޖުތަމައުގައި މާތް ސިފަތައް އަށަގެންނެވުމަށްޓަކައި ހެޔޮލަފާ ޟަމީރު ވަރަށް މުހިންމެވެ.\nއަރުޝީފަށް ނެގީ 09/11/2018 06:25\nއެންމެފަހުން އަޕްޑޭޓްކުރީ 09/11/2018 06:25\nއަލީ ސުލައިމާން 15 މިނެޓު ކުރިން\nއައިޝާ އަޙްމަދު 20 މިނެޓު ކުރިން\nވެލި ނެގީ ބްރިޖު ހެދި ކުންފުނީގެ އުޅަނދެއް ނޫން: ޗައިނާ އެމްބަސީ


Aarukaateen edhanee magu dhakkamun, roanuedhurun mivaguthah...\nއާރުކާޓީން އެދަނީ މަގު ދައްކަމުން، ރޯނުއެދުރުން މި ވަގުތަށް މުހިންމެއް ނޫން!\nމި ވަގުތަށް ސިޔާސީ ހަތުރުވެރިކަން ދޫކޮއްލައްވާ\nމިއީ އެއް މަގަކުން ހިނގައިގެން ގައުމު ހަމައަކަށް އަޅުވަން މަސައްކަތްކުރަންވީ ވަގުތު\nކ. މާލެ | 16 މާރޗް 2020 | ހޯމަ 08:49 | 3,638\nކޮވިޑް-19 އާ ގުޅިގެން ބޭއްވި ޑްރިލްއެއްގެ ތެރެއިން - ހެލްތު މިނިސްޓްރީ\nމުޅި ދުނިޔެ ތަހައްމަލު ކުރަމުންދާ ކޮވިޑް-19 ގެ ވަބާ މިވަނީ ރާއްޖޭގެ އައްސޭރިއާ ހަމައަށް ވެސް އައިސްފައެވެ. އެ ބަލީގެ ނުރައްކާތެރިކަމާ ދިވެހިން މިވަނީ ކުރިމަތިލާން ޖެހިފައެވެ. އަދި ރާއްޖޭގެ ތާރީހުގައި ފުރަތަމަ ފަހަރަށް ސިިއްހީ ކުއްލި ނުރައްކަލުގެ ހާލަތު އިއުލާންކޮށްފައެވެ.\nމިއީ ދިވެހިންގެ ސަލާމަތާއި ރައްކާތެރިކަން ކަށަވަރުކުރަން ސަރުކާރުން އެޅި އެންމެ މުހިންމު ފިޔަވަޅެކެވެ. އެންމެ ފުރަތަމަ ދުވަހުން ފެށިގެން ވެސް ސިއްހީ މާހިރުން ދެއްވަމުން އައި ލަފައާ އެއް ގޮތަށް ބަލި "ކޮންޓެއިން" ކުރުމުގެ ގޮތުން އެޅިގެން ދިޔަ ފިޔަވަޅެކެވެ. ބޭނުމަކީ އިތުރަށް ފެތުރުނަނުދީ ބަލި ޖެހޭ މީހުންގެ އަދަދު ކޮންޓްރޯލް ކުރުމެވެ.\nމިކަންކަމަށް ފާޑުކިޔާ ފަރާތްތަކުން ދައްކަނީ ވަރަށް ދޯހަޅި ވާހަކަތަކަކެވެ. ގިނަ ކަންކަމުގައި އެއްވެސް އަސާސެއް ނެތެވެ. ހަޖަމްވިޔަސް ނުވިޔަސް މިއީ ކަމުގެ ހަގީގަތެވެ. މިސާލެއް ވެސް ދަންނަވާލަފާނަމެވެ. ޗައިނާ ސަރުކާރުގެ އެހީއަށް ނޫނެކޭ ބުނެ އިންޑިއާ ސަރުކާރުގެ އެހީއަށް އާނ ބަސް ބުނި ވާހަކައެވެ.\nމިކަމުގައި ވެސް ބޮޑަށް ހީވަނީ، އެއް ބަޔަކު ހަގީގަތް އެނގެން ބޭނުން ނުވަނީ ހެންނެވެ. އެނގުނަސް ހަގީގަތަކީ އެއީ ކަން ގަބޫލުކުރަން ބޭނުން ނުވަނީހެންނެވެ. ކަމުގެ ހަގީގަތް އަދިވެސް ނޭނގެނީ ކަމުގައި ވަނީ ނަމަ، އަދިވެސް އެއް ފަހަރު ކަމުގެ ހަގީގަތް ބަޔާންކޮށްލާނަމެވެ. ޗައިނާ ސަރުކާރާއެކު ކުރެވުނު މަޝްވަރާތަކުގެ އެހީއަށް ނޫނެކޭ ދިވެހި ސަރުކާރުން ބުނެފައިނުވާކަން ސާފުކޮށްދެއްވީ ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރެވެ.\nވަކި ބައެއްގެ އެހީއަކަށް ވީތީ، ނުވަތަ ވަކި ގައުމެއްގެ ސަރުކާރަކަށް ވީތީ އެހީ ބޭނުންނުވެގެން އުޅުނީ އެހެން ބައެކެވެ. އެއް އުނގުގައި ތިބެގެން ލޮލީ ބޯ ޒަމާން މިހާރު ވޭތުވެ ހިނގައްޖެއެވެ. އެހެން ކަންކުރި ވެރިންގެ ދުވަސް މިހާރު ފާއިތުވެ ހިނގައްޖެއެވެ.\nއަނެއްކާވެސް ތަހުތުގައި ފައި ވިއްދާލެވެން ދެން ކެއްކޮއްލައިގެން ތިއްބަވާށެވެ. އިޚުލާސްތެރިކަމަކީ ރައްޔިތުން ހަގީގަތުގައި ވެސް ބަލައިގަންނަ އެއްޗެއްކަން އެންމެ ރަނގަޅަށް އެނގިވަޑައިގަންނަވާނެއެވެ. ތަޚުތަށް އާދެވެނީ ވެސް ރައްޔިތުންގެ އެކަމެއް ބަލައިގަތީމާކަން ދަންނާށެވެ. އެ މަގުން މަސައްކަތް ކުރައްވަން އާދަ ކުރައްވާށެވެ.\nދަނޑިވަޅުގެ ނާޖައިޒު ފައިދާ ނަގާ، ހަދާ ބުހުތާނު ދޮގުން ކުރިއެރުމެއް ލިބޭނޭ ކަމަށް ތިޔަ ހީކުރަނީ މުޅިން ރަނގަޅަކަށް ނޫނެވެ. އަދި ދައްކާ ހުރިހާ ވާހަކައަކާއި ކުރާ ހުރިހާ ކަމެއް އަރުޝީފުވެގެން، އެންމެންގެ ތެރޭގައި ދައުރުވާ ޒަމާނެއްގައި އެފަދަ ވާހަކަ ދެއްކުމުން ބުނެވޭނީ، "ވަޓް ވަރ ޔޫ ތިންކިންގ" އެވެ.\nގޯސްކޮށް ކަމެއް ދާނަމަ ފާޑު ކިޔަންވާނެއެވެ. ނަމަވެސް މިހާރު ތިކިޔަނީ ފާޑެއް ނޫނެވެ. ހަމަ ކޮންމެވެސް އެއްޗެކޭ ކިޔައިގެން ރައްޔިތުންނާ ސަރުކާރާ ޖެއްސޭތޯ އުޅެނީއެވެ. ބިނާކުރަނިވި ފާޑެއް ކިޔާނަމަ އެންމެ ކައިރީގައި އަތް ޖަހަން ހުންނާނެ އެކެއްގެ ހައިސިއްޔަތުން، މި ދެނީ ހަމަ ނަސޭހަތެކެވެ.\nކޮންމެއަކަސް، މުޅި ދުނިޔެއަށް ކުރިމަތިވެފައިވާ މި ވަބާއާ ގުޅިގެން ސަރުކާރުން އަޅާފައިވާ ފިޔަވަޅުތައް ރައްޔިތުން ގަބޫލުކުރަން ޖެހެއެވެ. ތިމާ ތާއީދުނުކުރާ ސަރުކާރަށް ވީތީ އެ ނިންމުންތަކަށް ބޯނުލަނބާ ވެވޭކަށް ނެތެވެ. މިކަމުގައި މުޖުތަމައުގެ މަސްލަހަތު އޮތަތީއެވެ. ހިތުގެ އެންމެ ފުން މިނުން ބުނެލަން އޮތީ ހަމަ އެންމެ ވާހަކައެކެވެ. މި ވަގުތަށް ރޯނު އެދުރުގެ ތާޖު ބާއްވާފައި ބުނާ ބަސް އަހައިގެން އެ މަގުން ކަންކުރާށެވެ.


އިޖުތިމާޢީ މަސައްކަތް ކުރުމަށް ރަށުކައުންސިލަތަކަށް ދޭ ފައިސާގެ ފަހުމުނާމާގައި ސޮއިކޮށްފި\n24 ފެބުރުވަރީ 2019\nމާލޭގައިހުރި ފ.އަތޮޅު ފިހާރައިގެ ކުއްޔަށް ލިބިފައިހުރި ފައިސާގެ ތެރެއިން ފީއަލި، ބިލެއްދޫ މަގޫދޫ އަދި ނިލަންދޫގައި ކުޑަކުދިންގެ ޕާކެއް ތަރައްޤީ ކުރުމަށާއި، ދަރަނބޫދޫ އިންޑޯ ހޯލަށް ބޭނުންވާ ބައެއް ތަކެތި ހޯދުމަށް ކޮންމެ ރަށަކަށް އަތޮޅުކައުންސިލުން ދޫކުރާ -/150,000 ރުފިޔާގެ ފަހުމުނާމާގައި އަތޮޅު ކައުންސިލާއި ރަށުކައުންސިލްތަކާ ދެމެދު މިއަދު ސޮއިކޮށްފިއެވެ.\nމިފަހުމުނާމާގައި ސޮއިކުރުމަށް ފ.އަތޮޅު ކައުންސިލް އިދާރާގެ ކޮންފަރެންސްހޯލްގައި މިއަދު ބޭއްވި ރަސްމިއްޔާތުގައި ފ.އަތޮޅު ކައުންސިލްގެ ފަރާތުން ސޮއިކުރެއްވީ ކައުންސިލްގެ ރައީސް އަލްފާޟިލް ޢުމަރު ޒާހިރެވެ. ފީއަލީ ކައުންސިލްގެ ފަރާތުން ސޮއި ކުރެއްވީ ކައުންސިލްގެ ރައީސް އަލްފާޟިލް މުޙައްމަދު ޖަލީލެވެ. ބިލެއްދޫ ކައުންސިލްގެ ފަރާތުން ސޮއިކުރެއްވީ ރައީސް އަލްފާޟިލް އިޙުސާނެވެ. މަގޫދޫ ކައުންސިލްގެ ފަރާތުން ސޮއިކުރެއްވީ ރައީސް އަލްފާޟިލް ޢަބުދުﷲ ވަޙީދެވެ. ދަރަނބޫދޫ ކައުންސިލްގެ ފަރާތުން ސޮއިކުރެއްވީ ރައީސް އަލްފާޟިލް ޢަލީ މުޙައްމަދެވެ. ނިލަންދޫ ކައުންސިލްގެ ފަރާތުން ސޮއިކުރެއްވީ އަލްފާޟިލް މުޙައްމަދު ޖަލީލެވެ.\nމިރަސްމިއްޔާތުގައި ފ.އަތޮޅުކައުންސިލްގެ ރައީސް އަލްފާޟިލް ޢުމަރު ޒާހިރު ދެއްކެވި ވާހަކަފުޅުގައި، އަތޮޅުކައުންސިލަށް އާމްދަނީލިބޭ މިންވަރަކުން ރަށްރަށުގައި އިޖުތިމާޢީ މަސައްކަތްތައް ކުރުމަށް އެހީތެރިވެ ދެއްވާނެ ކަމަށާއި، ރަށްރަށުގެ ތަޢުލީމީ ދާއިރާއާއި ޞިއްޙީ ދާއިރާތަކަށް ދިމާވާ ދަތިތައް ޙައްލު ކޮށްދިނުމުގައިވެސް އާމްދަނީލިބޭ މިންވަރަކުން އެހީތެރިވެ ދެއްވާނެ ކަމަށް ވިދާޅުވިއެވެ. އަދި މިއަދު ސޮއިކުރެވުނު ފަހުމުނާމާގެ ދަށުން ހޯދަންޖެހޭ ތަކެތި ވީހައަވަކަށް ހޯއްދަވައި ރައްޔިތުންނަށް އަވަހަށް ޚިދުމަތް ލިބޭނެގޮތް ހައްދަވައި ދެއްވުމަށް ރަށުކައުންސިލް ތަކުގެ ރައީސުންގެ ކިބައިން އެދިވަޑައިގަތެވެ.\nމިރަސްމިއްޔާތުގައި އަތޮޅުކައުންސިލަރުންނާއި ކައުންސިލްގެ އިދާރީ ވެރިންގެ އިތުރުން ރަށުކައުންސިލް ތަކުގެ ރައީސުން ބައިވެރިވެ ވަޑައިގަތެވެ.


Vilimale' WDC Inthikhaabu: PPM ah hani molheh - AO News\nވިލިމާލޭ ޑަބްލިއުޑިސީ ކެމްޕެއިނުގެ ތެރެއިން - ފޮޓޯ: ޕީޕީއެމް\nވިލިމާލެ ޑަބްލިއުޑީސީ އިންތިޚާބު އެންމެ ވޯޓެއްގެ ތަފާތުން ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އިން ކުރިހޯދާފައިވާ ކަމަށް އިލެކްޝަންސް ކޮމިޝަން އޮފް މޯލްޑިވްސް (އީސީއެމް) ގެ ވަގުތީ ނަތީޖާއިން ދައްކައިފިއެވެ.\nއީސީއެމްގެ ވަގުތީ ނަތީޖާ ދައްކާގޮތުން ޕީޕީއެމް އިން ވާދަކުރެއްވި ނާޒިމާއަށް ލިބިވަޑައިގެންނެވީ 359 ވޯޓެވެ. އެމްއެންޕީގެ ކެނޑިޑޭޓް ޝީޒާއަށް ލިބިވަޑައިގެންނެވީ 358 ވޯޓެވެ.\nމި އިންތިޚާބުގައި ވާދަކޮށްފައިވަނީ ޕީޕީއެމް އިން ފާތިމަތު ނާޒިމާ އާއި އެމްއެންޕީ އިން އާމިނަތު ޝީޒާއެވެ. ވެރިކަންކުރާ މައިޕާޓީ އެމްޑީޕީން މި އިންތިޚާބުގައި ވާދަކުރަން ކެންޑިޑޭޓަކު ހޯދުމަށް ހުޅުވާލިނަމަވެސް އެއްވެސް މީހަކު ކުރިމަތިލާފައެއް ނުވެއެވެ.\nވިލިމާލޭ ޑަބްލިއުޑީސީ އިންތިޚާބުގައި 2900 މީހުންނަށް ވޯޓުދިނުމުގެ ޙައްޤު ލިބިފައިވާއިރު، ވޯޓުލުމަށް ހަ ވޯޓު ފޮށި ވަނީ ބަހައްޓާފައެވެ. މި ހުރިހާ ފޮށްޓެއްވެސް ބަހައްޓާފައިވަނީ ވިލިމާލެ މުޙްޔިއްދީން ސްކޫލުގައެވެ.\nވިލިމާލެ ދާއިރާގެ އަންހެނުންގެ ތަރައްގީއަށް މަސައްކަތްކުރާ ކޮމެޓީގެ މެމްބަރުކަމުގެ ގޮނޑި ހުސްވެފައިވަނީ ކުރިން އެމަގާމުގައި ހުންނެވި އެމްޑީޕީގެ އައިމިނަތު އީމާން ނިޔާވުމުންނެވެ.\nއީމާން ނިޔާވެފައިވަނީ މިދިޔަ ފެބްރުއަރީ މަހު ހިނގި ނުރައްކާތެރި އެކްސިޑެންޓެއްގައި ލިބުނު އަނިޔާތަކަށް ފަރުވާ ދެމުންދަނިކޮށް އޭޑީކޭ ހޮސްޕިޓަލުގައެވެ.\nއެމްއެންޕީމޯލްޑިވްސް ނެޝަނަލް ޕާޓީ (އެމްއެންޕީ)ޕީޕީއެމް\nކައުންސިލަރު ނަހުލާ ޕީޕީއެމުން ވަކިކުރަން ނިންމައިފި


ރޭމް އިން ރައީސް އޮފީހަށް ފޮނުވި މެއިލް ނުލިބޭކަމަށް ބުނާ މައްސަލަ ބަލާނަން: ރައީސް ސޯލިހު | Atoll News\nރޭމް އިން ރައީސް އޮފީހަށް ފޮނުވި މެއިލް ނުލިބޭކަމަށް ބުނާ މައްސަލަ ބަލާނަން: ރައީސް ސޯލިހު\nޝާއިޢުކުރީ: މުޙައްމަދު އަފްރާޙް ޖޫން 29, 2021, 20:13\nރޭމް އިން ރައީސް އޮފީހަށް ފޮނުވި މެއިލް ނުލިބޭކަމަށް ބުނާ މައްސަލަ ބައްލަވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ ކޮވިޑުގެ ހާލަތާއި ގުޅިގެން ކެފޭ، ރެސްޓޯރެންޓު އަދި ހޮޓާތަކުގެ ކަންބޮޑުވުންތައް ރައީސް އާ ހިއްސާ ކުރުމަށް ފޮނުވާ މެއިލްތައް ނުލިބޭ ކަމަށް ބުނެފައިވާތީ، އެޓޯލް ނިއުސް އިން ކުރި ސުވާލަށް ޖަވާބު ދެއްވަމުން ނެވެ.\nރައީސް ސޯލިހު ވިދާޅުވީ އެމަނިފާނާ ހަމައަށް ރެކިއެސްޓެއް އައިސްފައިވަނީ އޭޕްރިލް ފަހުކޮޅު ކަމަށެވެ. ނަމަވެސް ކޮވިޑުގެ ހާލަތު އޭރު ހުރިގޮތުން އެ މީޓީންގ ނުބޭއްވުނީ ކަމަށް ވެސް ރައީސް ވިދާޅުވި އެވެ.\n“މީގެ ދެ ހަފުތާކުރިން އަޅުގަނޑު އެ މީޓިންގ ބޭއްވިން. އެ މީޓިންގ ގަ މަޝްވަރާކޮށްފަ ކޮވިޑުގެ ހާލަތު ރަނގަޅުވީމަ، ކެފޭ ރެސްޓޯރެންޓުތަކަށް ލުއިތަކެއް ދޭނެ ކަަމަށް އަޅުގަނޑު ވާނީ އެމީހުންނާ ވާހަކަ ދައްކާފަ. މިއަދު މިކަން މި އިޢުލާން ކުރީ (ޖުލައި 1 ވަނަ ދުވަހުން ކެފޭ، ރެސްޓޯރެންޓުތަކުގައި އިންޑައިނިންގ ދެވޭ) ޑޮކްޓަރުންނާއި އެޗްޕީއޭ އާއި މެޑިކަލް އެކްސްޕާޓުންނާ މަޝްވަރާކޮށްފަ. އަދި މިއީ ލުއިތައް ދެވިދާނެ ވަގުތެއް ކަަމަށް ގަބޫލުކުރެވޭތީ” ރައީސް ސޯލިހު ވިދާޅުވި އެވެ.\nރައީސް ސޯލިހު ވިދާޅުވީ ރޭމް އިން ފޮނުވި މެއިލްތައް ރައީސް އޮފީހަށް ނުލިބޭ ނަމަ، އެއީ ވަަރަށް ދެރަ ކަމެއް ކަމަށެވެ. އަދި އެކަން ވެފައި އޮތް ގޮތް ބައްލަވާނެ ކަމަށް ވެސް ރައީސް ވިދާޅުވި އެވެ.\nރައީސް އޮފީހަށް މެއިލް ލިބިފައިވާ ނަމަ، ވާނީ އެއަށް އެޓެންޑުވެ، ކުރަންވާ ކަންކަން ކޮށްފައި ކަމަށް އެމަނިކުފާނު ގަބޫލުފުޅު ކުރައްވާ ކަމަށް ވެސް މީގެ އިތުރުން ރައީސް ސޯލިހު ވިދާޅުވި އެވެ.\nރެސްޓޯރެންޓް އެސޯސިއޭޝަން އޮފް މޯލްޑިވްސް (ރޭމް) ގެ ރައީސް ހާމިދު އަފީފު، އެޓޯލް ނިއުސް އަށް މި ޖޫން މަހުގެ 26 ވަނަ ދުވަހުގެ ރޭ ވިދާޅުވީ އެފަރާތްތަކުގެ ކަންބޮޑުވުންތައް ހިއްސާ ކުރުމަށް ފެބްރުއަރީ މަހުން ފެށިގެން މެއިލް ކުރަމުންދާ ކަމަށެވެ. ނަމަވެސް އެ މެއިލް ތައް ރައީސް އޮފީހަށް ނުލިބޭ ކަމަށް ބުނެފައިވާ ކަމަށް ވެސް ހާމިދު ވިދާޅުވި އެވެ.\nކޮވިޑުގެ ހާލަތާއި ގުޅިގެން ކެފޭ، ރެސްޓޯރެންޓު އަދި ހޮޓާތަކުގައި އިންޑައިނިންގ ދިނުން ހުއްޓާލާފައިވާތީ، ލިބެމުންދާ ގެއްލުންތަކުން އަރައިގަތުމަށް “ކާންދޭ އަތުގައި ދަތް ނާޅާ” ގެ ނަމުގައި ވަނީ “ސުލްހަވެރި އަޑު އުފުލުމެއް” މި ޖޫން މަހުގެ 28 ވަނަ ދުވަހު ހަވީރު ބާއްވާފަ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ރައީސް ސޯލިހު ވިދާޅުވީ ޖުލައި އެކަކުން ފެށިގެން ކެފޭ، ހޮޓާ އަދި ރެސްޓޯރެންޓުތަކުގައި އިންޑައިނިންގ ގެ ޚިދުމަތް ފަތިހު4ން ރޭގަނޑު 8 ޖަހަންދެން ދެވޭނެ ކަމަށެވެ.


Miaharuge Dhiraasaa Nimumun Sihhee Dhaairaage Muvazzafunge Musaaraves Boduvaane- Raees މިއަހަރުގެ ދިރާސާ ނިމުމުން ސިއްޙީ ދާއިރާގެ މުވައްޒަފުންގެ މުސާރަވެސް ބޮޑުވާނެ: ރައީސް – Huvadhoo News Miaharuge Dhiraasaa Nimumun Sihhee Dhaairaage Muvazzafunge Musaaraves Boduvaane- Raees Huvadhoo News\nމިއަހަރުގެ ދިރާސާ ނިމުމުން ސިއްޙީ ދާއިރާގެ މުވައްޒަފުންގެ މުސާރަވެސް ބޮޑުވާނެ: ރައީސް\nކޮމަންޑޫ ދާއިރާގެ ބައި އިލެކްޝަންގެ ކެމްޕޭންގައި ރައީސް ވާހަކަ ދައްކަވަނީ - ފޮޓޯ: ރާއްޖެއެމްވީފ\nތަޢުލީމީ ދާއިރާގެ މުވައްޒަފުންގެ މުސާރަ ބޮޑު ކުރުމަށްފަހު ދެން ސަރުކާރުން އެންމެ ބޮޑު އިސްކަމެއް ދެއްވައިގެން ބޮޑު ކުރައްވާނީ ސިއްހީދާއިރާގެ މުވައްޒަފުންގެ މުސާރަކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހް ވިދާޅުވެއްޖެއެވެ.\nކޮމަންޑޫ ދާއިރާގެ ބައި-އިލެކްޝަންގެ ކެމްޕެއިންނަށް ކޮމަންޑުއަށް ވަޑައިގެން ވާހަކަ ދައްކަވަމުން ރައީސް ވިދާޅުވީ ސިއްޙީ ދާއިރާގެ މުވައްޒަފުންގެ މުސާރަ ބޮޑުކުރުމަށްޓަކައި ކުރަންޖެހޭ ދިރާސާތައް ކުރަމުންދާކަމަށާއި، މިދިރާސާ މިއަހަރުގެ ތެރޭގައި ނިންމެވުމަށް ސަރުކާރުން މަސައްކަތް ކުރައްވާ ކަމަށެވެ.\nމުދައްރިސުންނާއި ޕްރިންސްޕަލުން އަދި ތަޢުލީމީ ދާއިރާގެ މުވައްޒަފުންގެ މުސާރައާ ގުޅޭގޮތުން ތައްޔާރުކޮށްފައިވާފަދަ ދިރާސާއެއްކޮށް އެކި ފަންތީގެ މީހުންގެ މުސާރަ ބޮޑުވެގެންދާގޮތް މި ދިރާސާގައި ފެންނަން ހުންނާނެކަން ރައީސް ވަނީ ފާހަގަކުރައްވާފައެވެ. އެއަށްފަހު ދެން ފެނިގެންދާނީ ޑޮކްޓަރުންނާއި، ނަރުހުންނާއި، އެ ނޫންވެސް އެދާއިރާގެ މުވައްޒަފުންގެ މުސާރަ ބޮޑުވެގެންދާ މަންޒަރުކަމަށް ރައީސްގެ ވާހަކަފުޅުގައި ވިދާޅުވިއެވެ. އެމަނިކުފާނުގެ ސަރުކާރުގެ އަމާޒަކީ ރައްޔިތުންގެ ޢާއްމު ޙާލަތު ރަނގަޅު ކުރެވޭނެ ބަދަލުތަކެވެ. އެ ބަދަލު ފެށެނީ ޢާންމު މީހާގެ ދިރިއުޅުމުންކަމަށް ރައީސް ވިދާޅުވިއެވެ.\nތައުލީމީ ދާއިރާގެ ހުރިހާ މުވައްޒަފުންގެ މުސާރަ އަންނަ މެއި މަހުން ފެށިގެން ބޮޑުކުރުމަށް ނިންމެވުމާއެކު ތައުލީމީ ދާއިރާގެ މުވައްޒަފުންގެ މުސާރައިން %56ގެ ކުރިއެރުމެއް އަންނާނެ ކަމަށް ރައީސުލްޖުމްހޫރިއްޔާ ވިދާޅުވިއެވެ. މިގޮތުން މިސާލެއް ދައްކަވަމުން މިބަދަލާއެކު 21،000ރުފިޔާ ލިބޭ ޕްރިންސްޕަލެއްގެ މުސާރަ 32،000އަށް ބޮޑުވާނެއެވެ. އަދި 14،000 ރުފިޔާ މުސާރައިގެ ގޮތުގައި ލިބޭ މީހުންގެ އިތުރުވުން އުޅޭނީ 28،000 ރުފިޔާގައި ކަމަށް ރައީސް ވިދާޅުވިއެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ކޮމަންޑޫ ދާއިރާ


'Brahmāstra' nereynee November nuvatha December mahu - vNews.mv\n"ބްރަހްމަސްތްރާ" ނެރޭނީ ނޮވެމްބަރު ނުވަތަ ޑިސެމްބަރުމަހު\nމަރިޔަމް ޝާހިދާ 22 March 2021, 17:07\nމިއަހަރު ނެރޭނެކަމުގެ އިންތިޒާރުގައި ގިނަ ބަޔަކު ތިބި ދަރްމާ ޕްރޮޑަކްޝަންގެ ފިލްމު "ބްރަހްމަސްތްރާ" ރިލީޒްކުރާނެކަމަށް ބެލެވެނީ މިއަހަރުގެ ނޮވެމްބަރު ނުވަތަ ޑިސެމްބަރު މަހުކަމަށް އިންޑިއާގެ މީޑިއާއިން ބުނެފިއެވެ.\n2017 ވަނަ އަހަރު ދަރްމާއިން އިއުލާނުކޮށްފައިވާ މިފިލްމަކީ ޑައިރެކްޓަރު އަޔާން މުކަރްޖީ މިހާތަނަށް ފިލްމަކަށް އެންމެ ބުރަކޮށް މަސައްކަތް ކޮށްފައިވާ ފިލްމެވެ.\nމިފިލްމު އެންމެ ފުރަތަމަ ރިލީޒްކުރާނެކަމަށް ބުނަމުން އައިސްފައިވަނީ މިދިޔަ އަހަރުގެ ޑިސެމްބަރު މަހުއެވެ.\nއެހެންނަމަވެސް ކޮވިޑް-19 ގެ ބަލިމަޑުކަމާ ގުޅިގެން ފިލްމުގެ މަސައްކަތް އެއްކޮށްވަނީ ހުއްޓުމަކަށް އައިސްފައެވެ.\nމިއަހަރުތެރޭވެސް މިފިލްމުގެ ބައެއް ސައުތު އިންޑިއަން އެކްޓަރު ނާގުރްޖުނާއާ އެކުވަނީ ކުރިއަށް ގެންގޮސްފައެވެ.\nދާދިފަހުން އެކްޓަރު ރަންބީރް ކަޕޫރު ކޮވިޑް-19 އަށް ޕޮޒިޓިވްވުމާއި ގުޅިގެން މިހާރު އަނެއްކާވެސް ފިލްމުގެ އެންމެ ފަހު ޝެޑިއުލްގެ މަސައްކަތްވަނީ މެދުކެނޑިފައެވެ.\nއެހެންނަމަވެސް ކުރިއަށް އޮތް3ނުވަތަ4ވަރަކަށް ހަފްތާގެތެރޭ މިޝެޑިއުލްވެސް ނިންމާލެވޭނެ ކަމަށް ދަރްމާއިން އުއްމީދުކުރާ ކަމަށް މީޑިއާއިންވަނީ ބުނެފައެވެ.\nދަރުމާގެ އޮފިޝަލަކާ ހަވާލާދީ އިންޑިއާގެ މީޑިއާތަކުގައި ބުނެފައިވަނީ ފިލްމު ނޮވެމްބަރ އަދި ޑިސެމްބަރު މަހު ނެރޭގޮތަށް ވާހަކަ ދެކެވުނު ނަމަވެސް ވިސްނާލަންޖެހޭ އަނެއްކަމަކީ، މިމުއްދަތުގެ ތެރޭގައި ކާމިޔާބު ތަރިންތަކެއް ކުޅެފައިވާ ވަރަށް ގިނަ ފިލްމުތަކެއް ރިލީޒްވާނެކަމެވެ.\nބެލެވޭގޮތުގައި އެންމެ ގިނަބަޔަކު މިއަހަރު އެފިލްމަކަށް އިންތިޒާރުކުރާ މިފިލްމުގެ ޓީޒާ އަދި ޓްރެއިލަރ މިމުއްދަތުގެ ކުރިން އާއްމުންނަށް ދައްކާލާނެއެވެ.\nޑައިރެކްޓަރު އަޔާން މުކަރްޖީ ގެނެސްދޭ ޓްރިލޮޖީގެ ފުރަތަމަ ބަޔަށް ފިލްމު ވެގެންދާއިރު މީގެކުރިންވެސް އޭނާވަނީ ކާމިޔާބު ފިލްމުތަކެއް ސިނަމާއަށް ގެނެސްދީފައެވެ. އޭގެތެރޭގައި ބޮޑު ކާމިޔާބީއެއް ހޯދި ފިލްމު "ޔޭ ޖަވާނީހެ ދީވާނީ" އަދި "ވޭކް އަޕް ސިދް" ހިމެނެއެވެ.\nމިފިލްމަށް އެންމެ ގިނަ ބަޔަކަށް އިންތިޒާރުކުރެވޭ އެއް ސަބަބަކީ ފިލްމުގައި ހިމެނޭ ކާސްޓިންގްގެ ޝައުގުވެރިކަމާވެސް އެކުގައެވެ.\nމިހާރު ބޮލީވުޑުގައި އެންމެ މަޝްހޫރު ލޯބީގެ ޖޯޑު އާލިއާ ބަޓް އަދި ރަންބީރް ކަޕޫރުގެ އިތުރުން ފިލްމުގައި ފެނިގެންދަނީ އެކްޓަރު އަމީތާބް ބައްޗަން، ސައުތު އިންޑިއަން ސުޕަ ސްޓަރ ނާގުރްޖުނާ، ބަތަލާ ޑިމަޕަލް ކަޕާޑިއާ އަދި ބަތަލާ މޯނީ ރޯއި ހިމެނެއެވެ.


Sharmila ah maamadharifulhaa adhi bahdhaleh nuvey: Kareena\nކަރީނާ (ކ) އަދި މައިދައިތަ ޝަރުމީލާ ޓޭގޯރް\nބޮލީވުޑް އެކްޓަރުން ކަމަށްވާ ސައިފް އަލީ ހާނާއި ކަރީނާ ކަޕޫރަށް މިދިޔަ ފެބްރުއަރީ މަހު ވަނީ ދެވަނަ ދަރިއަކު ލިބިފަ އެވެ. ކަރީނާގެ ފުރަތަމަ ދަރިފުޅު ތައިމޫރު އަލީ ޚާނަށް އިންޑިޔާގެ ގިނަ ބައެއްގެ ސަމާލުކަން ހުއްޓިފައިވާ ގޮތަށް ދެ ވަނަ ދަރިފުޅަށް ވެސް އެފަދަ ގޮތެއް މެދުވެރިވެދާނެތީ ކަރީނާ އަދި އެ ކުއްޖާގެ ފޮޓޯއެއް ވެސް ސޯޝަލް މީޑިއާއަށް ނުލަ އެވެ. އަދި އެ ކުއްޖާ ގޮވައިގެން ބޭރަށް ނުކުމެއެއް ވެސް ނޫޅެ އެވެ.\nދާދި ފަހުން ކަރީނާގެ ލޭޑީޒް ސްޓަޑީ ގްރޫޕް އިންޓަވިއު އެއްގެ ވީޑިއޯއެއް އިންޓަނެޓުގައި ޝެއާ ކޮށްފައިވާއިރު އެ އިންޓަވިއުގައި ކަރީނާ ވަނީ އޭނާގެ މައިދައިތަ އަދި ކުރީގެ މަޝްހޫރު ބަތަލާ ޝަރުމީލާ ޓޭގޯރަށް ވަރަށް ބޮޑަށް ތައުރީފު ކޮށްފަ އެވެ. އަދި އޭނާގެ ހަގު ދަރިފުޅު ދުށުމުގެ ނަސީބު އޭނާގެ މާމައަށް އަދިވެސް ނުލިބޭ ކަމަށް ވެސް ކަރީނާ މި ވީޑިއޯގައި ބުނެފައި ވެއެވެ.\nކަރީނާ ބުނިގޮތުގައި އޭނާގެ މައިދައިތަ އަކީ މުޅި ދުނިޔެވެސް ބަލައިގަނެފައިވާ ލެޖެންޑެކެވެ. އައިކޮން އެކެވެ. އެފަދަ މީހަކަށް މައިދައިތަ ކިޔުމަކީ އޭނާއަށް ލިބޭ ޝަރަފެއް ކަމަށް ވެސް ކަރީނާ ބުންޏެވެ.\nމައިތައަކީ އެންމެ ފަރިކަމާއި ބަނިޔާދަން ކަމަށް އަރާހުރި މީހެއްގެ ގޮތުގައި ކަރީނާ ސިފަ ކުރި އެވެ. އެފަދަ ޝާހީ ގޮތްގަނޑު ހުރި މީހެއް ދުނިޔޭގައި ވެސް ނެތްކަމަށް ކަރީނާ ދެކެ އެވެ.\nމައިދައިތައަކީ ވަރަށް ހެޔޮ އެހާމެ ދަރިންނާއި މާމަދަރިން ދެކެ އަދި ދަނބިދަރިން ދެކެ ވެސް އެއްވަރަކަށް ލޯބިވާ މީހެއް ކަމަށް ކަރީނާ ބުންޏެވެ.\nފާއިތުވީ އަހަރެއްހާ ދުވަހު މައިދައިތަ އާ ބައްދަލު ނުވެ ހޭދަވެފައިވާތީ ހިތާމަކުރާ ކަމަށާއި އޭނާ ވަރަށް ފަހުން ވިހޭ ދަރިފުޅު ދުށުމުގެ ނަސީބު ވެސް އަދިވެސް މައިދައިތަ އަށް ނުލިބޭ ކަމަށް ކަރީނާ ފާހަގަ ކުރި އެވެ. މިއީ ކޮރޯނާވައިރަހުގެ ޕެންޑެމިކް އާ ހެދި ދިމާވެގެން އުޅޭ ހާލަތެއް ކަމަށް ކަރީނާ ބުންޏެވެ.\nކަރީނާ އޭނާގެ ހަގު ދަރިފުޅަށް ކިޔާފައިވާ ނަމެއް ވެސް އަދި ދުނިޔެއަށް ހާމައެއް ނުކުރެ އެވެ. ފުރަތަމަ ދަރިފުޅަށް ތައިމޫރު ކިޔުމުން ސޯޝަލް މީޑިއާގައި ގިނަ ބަޔަކު ހިތްހަމަނުޖެހުނު ވަރުން މިފަހަރުގެ ދަރިފުޅުގެ ނަން ހާމަކުރަން އަދި ކަރީނާ ބޭނުން ނުވަނީ އެވެ.\nކަރީނާގެ މައިދައިތައަކީ 60 އާއި 70 އިގެ އަހަރުތަކުގައި ހިންދީ ފިލްމު އިންޑަސްޓްރީގައި ރަނިކަންކުރި ބަތަލާ އެކެވެ. ދެ ފަހަރެއްގެ މަތިން އޭނާއަށް ނެޝަނަލް އެވޯޑު ވެސް ލިބިފައި ވެއެވެ.\nޝަރުމީލާ އެކްޓްކުރުމާ ދުރުވީ އެ ދުވަސްވަރުގެ އެންމެ މަޝްހޫރު އެއް ކްރިކެޓް ކުޅުންތެރިޔާ މަންސޫރު ހާން ޕަތައުޑީ އާ ކައިވެނި ކުރުމަށް ފަހު އެވެ. ޝަރުމީލާ އާއި މަންސޫރަށް ތިން ދަރިން ލިބިފައި ވެއެވެ. ސަބާ އާއި ސައިފް އަދި ސޯހާ އަލީ ޚާން އެވެ.\nއިންޑިއާ ކަރީނާ ކަޕޫރު


ރާއްޖޭގައި އިސްލާމީ ޝަރީޢަތް ތަންފީޒު ކުރުމަށް އިލްމުވެރިން ގޮވާލައްވައިފި | Voice.mv\nރާއްޖޭގައި އިސްލާމީ ޝަރީޢަތް ތަންފީޒު ކުރުމަށް އިލްމުވެރިން ގޮވާލައްވައިފި\nރާއްޖޭގައި ބޮޑެތި ކުއްތައް ކުރާ ފަރާތްތަކަށް އިސްލާމީ ޝަރީއަތް ތަންފީޒު ކުރުމަށް ދީނީ އިލްމުވެރިން ގޮވައިލައްވައިފި އެވެ.\nއިލްމުވެރިން އެފަދައިން ގޮވައިލެއްވީ، ގއ. ކަނޑުހުޅުދޫގައި ދެ އަހަރު ނުވާ އަންހެން ކުއްޖެއްގެ ބައްޕައާއި ކާފަ އާއި މުނި ކާފަވެސް އެކުއްޖާ ރޭޕް ކުރުމާއި ގުޅިގެންނެވެ.\nއެމައްސަލައިގައި އެ ތިން މީހުން މިހާރު ވަނީ ހައްޔަރުކޮށްފައެވެ.\nތުއްތު ކުއްޖާ ރޭޕްކުރި މައްސަލައިގައި އައްޝައިޚު އިލްޔާސް ހުސައިން މިރޭ ކުރެއްވި ޓުވީޓެއްގައި ވިދާޅުވީ، އެންމެ ބޮޑަށް ރައްކާތެރިކަން ލިބެންޖެހޭ ބަޔަކީ ކުޑަކުދިން ކަމަށެވެ. އެ ކުދިންނަށް ޖިންސީ ގޯނާކުރުމަކީ ވަރަށް ދަށު ދަރަޖައިގެ ލާއިންސާނީ އަމަލެއް ކަން ފާހަގަކުރައްވައި އިލްޔާސް ވަނީ އެފަދަ މީހުންނަށް ދެވެން އޮތް އެންމެ ހަރުކަށި އަދަބު ދިނުމަށް ގޮވައިލައްވައިފައެވެ.\nއޭގެ އިތުރުން ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމު އަލީ ސައީދު ރޭގެ ވަގުތެއްގައި ކުރެއްވި ޓުވީޓެއްގައި ވިދާޅުވީ، ކުޑަކުދިންނަށް ޖިންސީ ގޯނާ ކުރާ މީހުންނަށް ގާނޫނީ ގޮތުން ދެވެން އޮތް އެންމެ ހަރުކަށި އަދަބު ދޭންޖެހޭ ކަމަށެވެ.\nހާއްސަކޮށް އެ އަމަލު ހިންގަނީ އާއިލާގެ ތެރެއިން ބަޔަކުނަމަ، އެމީހުންގެ އަދަބު އިތުރަށް ބޮޑުކުރަން ޖެހޭ ކަމަށް ޝަހީމު ވިދާޅުވިއެވެ.\nޝަހީމުގެ އިތުރުން ޑރ. މުހައްމަދު އިޔާޒު ކުރެއްވި ޓުވީޓެއްގައި ވިދާޅުވީ، މުޖުތަމައުގައި ނުރަނގަޅު ކަންތައްތައް ހުއްޓުވަން އޮތް ހަމައެކަނި ހައްލަކީ އިސްލާމީ ޝަރީޢަތް ފުރިހަމަޔަށް ތަންފީޒު ކުރުން ކަމަށެވެ.\nއައްޝައިޚު މުހައްމަދު އަނިލް ކުރެއްވި ޓުވީޓުގައި ވިދާޅުވީ، ދެ އަހަރުގެ އަންހެން ދަރިޔަށް އެފަދަ ކަމެއް ކުރި މީހަކަށް މަރުގެ އަދަބު ނޫން އަދަބެއް ދިނުމަކީ އެކުއްޖާއަށް ވެވޭ ބޭއިންސާފެއްކަމުގައި ނޫނީ ނުވާނެ ކަމަށެވެ.\n"ކުޑަކުދިންނަށް ޖީންސީ ގޮވާ ނުކުރާ މީހުންނަށް މަރުގެ އަދަބު ދެއްވާ." އަނިލްގެ ޓުވީޓުގައި ވިދާޅުވިއެވެ.\nމީގެއިތުރުން ދީނީ އިލްމުވެރިޔާ އައްޝައިހް އަލީ ޒާހިރު ބިން ސައީދު ގާސިމް ވިދާޅުވީ އިސްލާމްދީނަކީ އިންސާނުން ދިރިއުޅުމަށް މާތްﷲ ކަނޑައަޅުއްވާފައިވާ އެންމެ ފުރިހަމަ ނިޒާމް ކަމަށެވެ.\nޖިންސީ ގޯނާ ކުރުމާއި، މީހުން މެރުމާއި، މަސްތުވާތަކެތި ބޭނުން ކުރުމާއި، މުރުތައްދުވުން ފަދަ ކަންކަމުގައި ހައްލަކީ ހެޔޮ ނަސޭހަތް ދިނުމާއެކު ކުށަށް އަރައިގަންނަ މީިހުންނަށް ދީނުގައިވާ އަދަބު ދިނުން ކަަމަށް ޝައިޚް އަލީ ޒާހިރު ވިދާޅުވިއެވެ.


ކޯވިޑް19: މިއަދު ފެނުނީ އިތުރު 147 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 147 ވޭދަނަ!\nރާއްޖެއިން ކޯވިޑް19 އަށް އިތުރު 147 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 69 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 10 މީހެއް، ސިނާޢީ މަސައްކަތް ކުރަމުން އަންނަ ރަށަކުން ދެމީހަކު އަދި ހަދަމުންދާ ރިސޯޓަކުން މީހަކު ވަނީ ފައްސިވެފައެވެ. އަނެއް 65 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 23,671 އަށް އަރައިފައެވެ. އޭގެ ތެރޭގައި، 2,759 އެކްޓިވް ކޭސް ހިމެނޭއިރު\nމިހާތަނަށް ރާއްޖެ އިން 66 މީހަކުވަނީ މި ބަލީގައި މަރުވެފައެވެ. އަދި 20,839 މީހަކު ވަނީ މިބަލިން ރަނގަޅުވެފައެވެ.


SunOnline: Koshidhorageyn ethah jeelehge hadhaan thakeh!\nކޮށިދޮރަގޭން އެތައް ޖީލެއްގެ ހަނދާންތަކެއް\nމިޙްނާ ނާސިހު 11 Aug 2019, 11:18\nއައްޑޫ، ހިތަދޫ ކޮށިދޮރަގޭގައި ހުރި ހަނި ސިޑިއަކުން މައްޗަށް އަހަރެމެންގެ ކްރޫ އެރީ އެއްވެސް ހާލެއްގައި މާކަބޮޑު އެއްޗެއް މިތަނުގައި ހުންނާނޭ ކަމަށް އުންމީދުކޮށްގެނެއް ނޫނެވެ. މިއީ ދާރުލްއާސާރެކޭ ބުނާތީ އެތަން ހަމަ ބަލައިލަން އައީ އެވެ. މާބޮޑު ޝައުގުވެރިކަމެއް ނެތެވެ.\nމާލޭގައި ހުންނަ ދާރުލްއާސާރަށް ވެސް މީގެ ކުރިން އެތަށް ފަހަރެއްގެ މަތީން ޒިޔާރަތް ކުރެވިފައިވީ ނަމަވެސް، އެއީ އެހާ ޝައުގުވެރި ތަނަކަށް ނުވި އެވެ. އެހެނަސް، އައްޑޫއިން މި ފެނުނު ކުޑަ އެކަމަކު ރަންގަނޑެއްފަދަ ދާރުލްއާސާރަކީ ހަމަ މީހަކު އަޖައިބުވާހާ ފުރިހަމަ ތަނެކެވެ. އަގުނުކުރެވޭޭ ފަދަ ބޮޑު އަދި ބުރަ މަސައްކަތެކެވެ.\nކޮށިދޮރަގޭގެ މަތީ ފަންގިފިލާއެއްގައި އާސާރީ ތަކެތި އެއްކޮށް ބެލެހެއްޓުމުގެ މަސައްކަތް އިބްރާހިމް ފިރާގު ކުރަމުން އަންނަތާ މިހާރު ގާތްގަނޑަކަށް 28 އަހަރު ވެދާނެ އެވެ.\nސ. ހިތަދޫ ކޮށިދޮރަގޭ އިބްރާހިމް ފިރާގު.\nފިރާގު އެންމެ ފުރަތަމަ މިކަން ފެށީ ވަރަށް ކުޑަ އިރު ގޭތެރޭގައި އޭނާގެ ކާފަމެން ބޭނުންކޮށްއުޅުނު ތާރީހީ ތަކެތި އެއްކުރުމުގެ ތެރެއިން އެވެ. އެ އެއްޗެހި އުކާނުލާ ރައްކާކުރަން ފެށި މަސައްކަތް ބޮޑުވެ، ފުޅާވެގެންދިޔައީ ގާތް ރަހުމަތްތެރިންނާއި ދަންނަ އެކި މީހުން މެދުވެރިކޮށް މިފަދަ ތަފާތު އާސާރީ ތަކެތި ހޯދައި، ގަނެ، ހޮވައިގެން އެވެ.\nގާތްގަނޑަކަށް 400 އެއްހާ އަކަފޫޓޫގެ ހަތަރެސްކަން ކޮޓަރިއެއްގައި ހާހުން ގުނާލެވޭ އާސާރީތަކެތި ރައްކާކޮށް ބަލަހައްޓަމުން އަންނައިރު މިއިން އެއްޗެއް ބަލާނުލާ، އަތްނުލާ ފިރާގަށް ރޭގަނޑުގެ ނިދިވެސް ފުރިހަމައެއް ނުވެ އެވެ.\nދިވެހީންގެ އާދަކާދައާއި، ތާރީހާއި އަދި ހާއްސަކޮށް އައްޑޫގެ އެކި ތާރީހީ ކަންކަންވެސް ވަރަށް ފުރިހަމައަށް މި ދާރުލްއާސާރުން ފެންނަން ހުންނަ އިރު، މިތަނަކީ އާންމުކޮށް މީހުންނަށް ބަލަން އާދެވޭ ތަނެއް ނޫނެވެ.\n"އަޅުގަނޑު ބޭނުންވަނީ ރެޖިސްޓާ ކޮށްގެން ރަސްމީކޮށް މިތަން ހުޅުވައިން މީހުންނަށް ދައްކާލަން. އެކަމަކު މިހާރުވެސް ބަޔަކު ބޭނުންވެއްޖެ ނަމަ އެ ފުރުސަތު އަޅުގަނޑު ދެން. އެއީ ހިލޭސާބަހަށް. ހާއްސަކޮށް ސްކޫލު ކުދިންގެ ބޭނުމަަކަށް ނަމަ ހުކުރު ދުވަސް ނޫން ވިޔަސް ހުޅުވާލަދެން،" ފިރާގު ބުންޏެވެ.\nފިރާގުގެ ހަ ކުދިން ތިބިއިރު އޭނާ އުންމީދުކުރަނީ އޭނާގެ ދަރީންކުރެ ކޮންމެވެސް އެއްކުއްޖަކު މިކަމަށް ޝައުގުވެރިވެ، ކޮށިދޮރަ ދާރުލްއާސާރު ކުރިއަށް ގެންގޮސްދޭނެ ކަމަށެވެ.\nމިތަނުގައި ބެހެއްޓިފައިވާ ތަކެތީގެ ތެރޭގައި އިނިގިރޭސިން ގަމުގައި ތިބިދުވަސްވަރު ބޭނުންކުރި ބައެއް ސަމާނުތައްވެސް އެބަ ހުއްޓެވެ. އަދި އައްޑޫގެ ބައެއް ތާރީހީ މުހިންމު ބޭބޭފުޅުންގެ ފޮޓޯތަކާއި، ސަހުއްސިއްޔަތުންގެ ފޮޓޯތައް ވެސް ފްރޭމްކޮށްފައި ބަހައްޓާފައި ހުރެ އެެވެ.\nމި ހުރިހާ ތަކެތީގެ ތެރެއިން އެންމެ ހާއްސައީ ކޮންއެއްޗެއްތޯ އަހާލުން އެ ސުވާލަށް ޖަވާބު ދިނުން ފިރާގަށް ވީ އުނދަގޫ ކަމަކަށެވެ. ނަމަވެސް އޭނާ ފާހަގަކޮށްލީ މީގެ 400 އެއްހާ އަހަރުކުރިން ބޭނުންކޮށްފައިވާ އިހު ޒަމާނުގެ ސިއްކަތަކާއި، ކުރީ ޒަމާނުގެ ވަކަރު ފޮށިތަކެކެވެ.\nފިރާގު ބުނި ގޮތުގައި އެކި ދުވަސްވަރު މަތީން ސަރުކާރުގެ އެކި މިނިސްޓަރުންނާއި އިސް ވެރީން އޭނާގެ މި ކުޑަ ދާރުލްއާސާރަށް ވަނީ ޒިޔާރަތްކޮށްފަ އެވެ. ބައެއް ފަހަރު މިފަދަ ފަރާތްތައް މިތަނުގެ އެކި ފޮޓޯތައް ނަންގަވައި، މިތަނުގެ ހިދުމަތް އިތުރަށް ކުރިއަށް ގެންދިއުމުގެ ޝައުގުވެސް ފާޅުކުރާ ކަމަށް ފިރާގު ބުންޏެވެ.\nނަމަވެސް އަދި އަދަށްވެސް ސަރުކާރުން މިތަނަށް ވަކި ހާއްސަ ޝައުގުވެރިކަމެއް ފާޅުކޮށްފައި ނުވާތީ އޭނާ އެ ހުރީ އެ މާޔޫސްކަމުގަ އެވެ. އެ ހަޒާނާ އެތައް ޖީލްތަކަކަށް ގެންގޮސްދޭން ފިރާގަށް އެހީ ބޭނުންވެ އެވެ. އެކަމަކު އަދި އެކަމަށް އަލިމަގެއް ނުފެނެ އެވެ.\nކޮށިދޮރަގޭގެ ފަންގިފިލާއެއްގައި އައްޑޫގެ އެތައް ޖީލެއްގެ ހަނދާންތައް ފޮރުވާފައި ހުރި ނަމަވެސް، އެހެން ހަރުފަތަކަށް އެ މަސައްކަތް ގެންދަން ސަރުކާރުން ފުރުސަތު ދީފިނަމަ ފިރާގު ހުރީ އެ މަސައްކަތުގައި ކުރިއަށްދާށެވެ. މިއީ އައްޑޫގެ ބޮޑު ހަޒާނާއެކެވެ. މި ހަޒާނާ ގެއްލި ނުދާނެ ގޮތަށް އަބަދަށް ރައްކާތެރި ކުރަންޖެހެ އެވެ.


Raees Nasheedhah hamalaa dheyn ufehdhi IED sultan park gai gohvaali ehchahvure baarugadha – Iru\nރައީސް ނަޝީދަށް ހަމަލާ ދޭން އުފެއްދި އައިއީޑީ، ސަލްޓަން ޕާކްގައި ގޮއްވާލި އެއްޗަށްވުރެ ބާރުގަދަ\nރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދަށް އަމާޒުކޮށް ހަމަލާ ދީފައި ވަނީ މިލިޓަރީއެއްގައި ބޭނުން ކުރާ ބޮމެއް ނޫން ކަމަށާއި އެއީ ގެއަކުން ތައްޔާރު ކޮށްފައިވާ ނުވަތަ ހޯމް މޭޑް ބޮމެއް ކަމަށް މޭޖާ ޖެނެރަލް އަބްދުﷲ ޝަމާލް ވިދާޅުވެއްޖެއެވެ. ޝަމާލް ވިދާޅުވީ، ރޭ ގޮއްވައިލި އައިއީޑީ އަކީ 2007 ވަނަ އަހަރު ސަލްޓަން ޕާކްގައި ގޮއްވައިލި އައިއީޑީއަށް ވުރެ ބާރުގަދަ އައިއީޑީއެއް ކަމަށެވެ.\nއެމްއެންޑީއެފުން މިރޭ ކުރިއަށް ގެންދިޔަ ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވީ، ގޮއްވާލީ އައިއީޑީ އަކީ “ކޮމަންޑް ޑިޓޮނޭޝަން” އެއް ކަމަށެވެ. ޝަމާލް ވިދާޅުވި ގޮތުގައި އެއީ ރިމޯޓް ކޮންޓްރޯލް ޑިވައިސްއެއް ކަމަށާއި، ބޮޑަށް ބެލޭވޭ ގޮތުގައި އެ ގޮއްވާލަފައިވަނީ ފޯނަކަށް ވުރެ ބޮޑަށް ރިމޯޓް ޑިވައިސްއެއް ބޭނުން ކޮށްގެންނެވެ.\nޝަމާލް ވިދާޅުވީ، ހާދިސާ ހިނގައިދިޔަ ގޮތް ތަހުގީގުކޮށް އޭގެ މައްޗަށް އިންސިޑެންޓް އެސަސްމަންޓް ރިޕޯޓެއް ތައްޔާރު ކުރި ކަމަށެވެ. އެ ރިޕޯޓް ފުލުހުންނާ ވެސް ހިއްސާކޮށްފައިވާނެ ކަމަށް ޝަމާލް ވިދާޅުވިއެވެ.\nރިހިވެލި ރިސޯޓުން ގެއްލުނު މީހާ ފެނިއްޖެ\nޝަމާލް ވިދާޅުވީ އޭރު އެ މަގުގެ އެއް ފަރާތެއްގައި ޕާކް ކޮށްފައި ހުރި ސައިކަލެއްގައި އައިއީޑީ ބޮމެއް ހަރުކޮށްފައިވާ ކަމަށެވެ. އެއީ “ހޯމް މޭޑް” ނުވަތަ އަމިއްލައަށް ބަޔަކު އުފައްދާފައިވާ ބޮމެއް ކަން ފާހަގަކުރެއްވިއެވެ.\n“ކަންމައްޗަށް ވާގޮތައް ޕާކްކޮށްފައި އޮތް ސައިކަލްގައި ހަރުކޮށްފައި ހުރި އައިއީޑީ ގޮއްވާލާފައިވޭ. ހަމަލާ ދިނުމާ އެކު ރައީސް ނަޝީދު ބިން މައްޗަށް ވެއްޓިވަޑައިގެންނެވި. އެވަގުތު ފަހަތުގައި ހުރި ބޮޑީގާޑަށް އަނިޔާވި. އަދި ދޮރުކޮޅު ހުޅުވަން ހުރި އެޖެންޓް ވެސް ޒަހަމްވި. ޑިވައިސްގެ އަޑުވެސް ވަރަށް ގަދައަށް އިވުނު. މިއީ ހޯމް މޭޑް ޑިވައިސްއެއް ކަމަށް ލަފާކުރެވެނީ.” ޝަމާލް ވިދާޅުވިއެވެ.


SunOnline: Inthihaabahfahuves, coalition aa eku kuriah dhiumah boduvazeeru Ranil ninmavaifi\nއިންތިހާބަށް ފަހު ވެސް ކޯލިޝަނާ އެކު ކުރިއަށް ދިއުމަށް ބޮޑުވަޒީރު ރަނިލް ނިންމަވައިފި\nމުހައްމަދު އައުޒަމް 14 Feb 2018, 15:21\nސްރީލަންގެ ރައިސް ސިރިސޭނާ(ކ) އަދި ބޮޑުވަޒީރު ރަނިލް(ވ). ދެ ބޭފުޅުންގެ ޕާޓިން ހަދައިފައިވާ ކޯލިޝަން، އިންތިހާބަށް ފަހުވެސް ވަނީ ދެމެހެއްޓުމަށް ނިންމައިފައި-- ފޮޓޯ: ރޮއިޓާސް\nކޮލަމްބޯ (14 ފެބްރުއަރީ): ލަންކާގައި ބޭއްވި ލޯކަލް ކައުންސިލް އިންތިހާބުން އެ ގައުމުގެ ރައީސް މައިތިރިޕީލާ ސިރިސޭނާގެ ޕާޓީ، އެސްއެލްއެފްޕީ އެންމެ ފުލަށް ދިޔަ ނަމަވެސް އެ ޕާޓިއާ އެކު ކޯލިޝަންހަދާފައިވާ ޔޫއެންޕީ ޕާޓީން، ކޯލިޝަނާއިގެން ކުރިއަށް ދިޔުމަށް އެ ޕާޓީން ނިންމައިފި އެވެ.\nޔޫއެންޕީ ޕާޓީ އަކީ ލަންކާ ބޮޑުވަޒީރު ރަނިލް ވިކްރަމަސިންގެ ޕާޓީއެވެ. ލަންކާގައި ބޭއްވި ލޯކަލް ކައުންސިލް އިންތިހާބުގައި ސިރިސޭނާ އާއި ރަނިލްގެ ޕާޓީން ވާދަކުރީ ވެސް ވަކިވަކިންނެވެ.\nލަންކާގެ ރައިސްގެ އޮފީހުގައި ޔޫއެންޕީގެ މިނިސްޓަރުންނާ އެކު އިއްޔެ ބޭއްވި ބައްދަލުވުމުގައި ރަނިލް ވަނީ، ދައުރު ނިމެންދެން ކޯލިޝަން ސަރުކާރު ދަމަހައްޓަން ބޭނުންވާ ކަމަށް ވިދާޅުވެފަ އެވެ. އެހެންކަމުން 2020 ވަނަ އަހަރާ ހަމައަށް ކޯލިޝަން ދެމިއޮންނާނެ ކަމަށް ރަނިލް ވިދާޅުވި އެވެ.\nބައްދަލުވުމުގައި ވާހަކަ ދައްކަވަމުން ރަނިލް ވިދާޅުވީ އެހެން ޕާޓީތަކުން، ސަރުކާރާ ގުޅެން ބޭނުން ނަމަ އެ ފުރުސަތު އެބަ އޮތް ކަމަށެވެ. އަދި ސަރުކާރަށް ބަދަލުތައް ގެނެސް ކުރިމަގު ކަނޑައެޅުމަށް ޕްރޮޕޯޒަލްތައް ތިން ދުވަހުގެ ތެރޭ ހުށަހެޅުމަށް ކޮމެޓީއެއް ވެސް ވަނީ އެކުލަވައިލައިފަ އެވެ.\nއިންތިހާބުގައި ބޮޑު ނާކާމިޔާބެއް ސަރުކާރު ހިންގާ ޕާޓީއަށް ކުރިމަތިވުމުން، ރަނިލްގެ ޕާޓީ އަށް ނިސްބަތްވާ ޕާލިމަންޓް މެމްބަރުން ވަނީ އެެ ޕާޓީގެ މެމްބަރުން ހިމެނޭ ގޮތަށް ވަކިން ސަރުކާރެއް އެކުލަވާލުމަށް ގޮވާލައިފަ އެވެ.\nލަންކާގެ އިދިކޮޅު ލީޑަރު ވެސް މަހިންދަ ރާޖަޕަކްސާ ވެސް ވަނީ ސިރިސޭނާގެ ސަރުކާރު އިސްތިއުފާ ދިނުމަށް ގޮވައިލައިފަ އެވެ.\nމަސްދަރު: ކޮލަމްބޯ ޕޭޖް\nއައިއެމްއެފްއިން ފައިސާ ދޫކުރަން ލަންކާއިން އެދިއްޖެ\nލަންކާ ބޭރު ދަރަނީގެ އެއް ބިލިއަން ޑޮލަރު ދައްކާނީ ރިޒާވުން\nސްރީލަންކާއަކީ ރާއްޖެއާ އެންމެ އެކުވެރި ގައުމު: ރައީސް


Oat Milk in ves barudhan luikoh dheyne | Mihaaru\nބަރުދަން ލުއިކުރަން އޯޓް މިލްކު ވެސް ރަނގަޅު\n08 މާޗް 2019 - 08:28\nބަރުދަން ލުއިކޮށް، ހިކެން ބޭނުންވާ މީހުންނަށް އެންމެ އާންމުކޮށް ދެވޭ އިރުޝާދުތަކުގެ ތެރޭގައި ޑައިޓްގެ އެތެރެއަށް އޯޓްސް ގެންނަން ބާރު އަޅަ އެވެ. މިއީ ސިއްހީ ގޮތުން ވަރަށް ފައިދާ ހުރި އެއްޗެކެވެ.\nބަރުދަން ލުއިކުރަން ބޭނުންވާ މީހުންނަށް އޯޓްސް ކާން އުނދަގޫ ނަމަ، މި ބޭނުން ކުރެވިދާނެ އެހެން ގޮތެއް ވެސް އެބަ އޮތެވެ. އެއީ އޯޓްސް މިލްކް ނުވަތަ ކިރު ތައްޔާރުކޮށްގެން ބުއިމެވެ.\nއޯޓްސް އިން ކިރު ތައްޔާރު ކުރާނީ ކިހިނެއް ހެއްޔެވެ؟ މިއީ މާ އުނދަގޫ ކަމެއް ނޫނެވެ. ބްލެންޑަރަކަށް އޯޓްސް އާއި ފެން އަޅައި ގިރައިލާފައި، ފުރާނާލުމުން އެހެރީ އޯޓްސް މިލްކް ތައްޔާރު ކުރެވިފަ އެވެ.\nމި ބުއިމަކީ ހަށިގަނޑަށް ބޭނުންވާ ޕްރޮޓީނާއި ފައިބަރުން މުއްސަނދިވެފައިވާ އެއްޗެކެވެ. އަދި އޯޓް މިލްކް ގުދުރަތީ ގޮތުން ގްލޫޓެން ފްރީ އެއްޗަކަށްވާތީ ކިރުގެ ބާވަތްތަކުގައި އާންމުކޮށް ހިމެނޭ މާއްދާތާ މި ކިރަކު ނުހިމެނޭނެ އެވެ. އެކަމު އޯޓް މިލްކްގެ ސިއްހީ ފައިދާތައް ވަރަށް ވެސް ގިނަ އެވެ.\nނިއުޓްރިޝަނިސްޓެއް ކަމަށްވާ އެމްމާމީ އަގަރްވާލް ބުނި ގޮތުގައި އޯޓް މިލްކަކީ ކިރުގެ ބާވަތްތަކުން ބައެއް މީހުންނަށް ސައިޑް އިފެކްޓްސްތަކުން ރައްކާތެރިކޮށް ދޭނެ އެއްޗެކެވެ. އެގޮތުން މިއީ އެލާޖިކްވާ މީހުންނަށް ވަރަށް ރަނގަޅު ބުއިމެއް ކަމަށް ބުންޏެވެ. އޯޓް މިލްކުގައި ހިމެނޭ މާއްދާތަކުގެ ތެރޭގައި ޕްރޮޓީން، ވިޓަމިން އޭ/ޑީ، ކެލްސިއަމް ޕޮޓޭސިއަމް، ރިބޯފްލެވިން އަދި އަޔަން ހިމެނެ އެވެ. އަދި މީގައި އެކުލެވޭ ފައިބާގެ މާއްދާއެއް ކަމަށްވާ ބީޓާ-ގުލުކަންއަކީ ހިތަށް ދިމާވާ އެކި ސިއްހީ މައްސަލަތަކުން ވެސް ރައްކާތެރިކޮށް ދޭން ބާރު އަޅާ އެއްޗެކެވެ.\nއޯޓް މިލްކުން ލިބޭ ސިއްހީ ފައިދާތަކަށް ބަލާއިރު މިއީ ކަށިތައް ވަރުގަދަކޮށްދޭނެ ބުއިމެކެވެ.\nއޯޓް މިލްކްގެ އެންމެ ހާއްސަ ކަމަކީ މީގައި ކެލޮރީޒް އެކުލެވޭ މިންވަރު ދަށްވެފައި ޕްރޮޓީނާއި ފައިބާގެ ސަބަބުން ބަރުދަން ލުއިކޮށްދޭން ބާރަކަށްވުމެވެ. މި ކިރު ބުއިމުން، ބަނޑުފުރިފައި ހުންނަ ކަމުގެ އިހުސާސް ކުރެވޭނެ އެވެެ. އެހެންވެ މިއީ ބަނޑުހައިވުން ކުޑަކޮށް ދޭނެ ބުއިކެވެ. އެމްމާމީ ބުނި ގޮތުގައި ހުސް އޯޓް މިލްކް ބޯން އުނދަގޫވާ ނަމަ ސްމޫތީ ކަހަލަ އެއްޗެއް ހަދާ އިރު، މި ކިރު ބޭނުންކޮށްލެވިދާނެ އެވެ.\nކޮލެސްޓްރޯލް މައްސަލަ ހުންނަ މީހުންނަށް ވެސް އޯޓް މިލްކަކީ ވަރަށް ފައިދާ ހުރި ބުއިމަކަށް ވާނެ އެވެ. އާދަކޮށް މި ކިރު ބޯ ނަމަ ކޮލެސްޓްރޯލް ލެވެލް ދަށްކޮށް ދޭނެ އެވެ. އޯޓް މިލްކްގައި ހިމެނޭ ބީޓާ-ގުލުކަންސްއަކީ ކޮލެސްޓްރޯލް ދަށްކޮށް ދޭން ބާރު އަޅާ މާއްދާއެކެވެ.\nހަމަމިއާ އެކު އޯޓް މިލްކަކީ ހަށިގަނޑުގެ އިމިއުނިޓީ ނުވަތަ ދިފާއީ ނިޒާމު ވަރުގަދަކޮށް ދޭން ބާރު އަޅާނެ ބުއިމެކެވެ. މީގެ ސަބަބުން އެކި ކަހަލަ އާދައިގެ ބަލިތަކާއި އިންފެކްޝަންތަކުން ވެސް ދުރުހެލިކޮށް ދޭނެ އެވެ.\nއިތުރު ލިޔުންތައް ސިއްހަތު ބަރުދަން ލުއިކުރުން ބްލަޑް ޕްރެޝާ ވިޓަމިން އޭ\nރަހަ މީރުކޮށްދޭ ދިރީގެ ފައިދާ ވެސް ގިނަ\nހޭޒަލްނަޓް: ސިއްހީ ފައިދާތަކުން ފުރިފައި\nކާފޫރުތޮޅީގެ ފައިދާތައް ގިނަ


Isthiufaa nudheefi nama rohkohlaane kamah bune Mahloof ah inzaaru dheefi\nއިސްތިއުފާ ނުދެއްވައިފިނަމަ ރޯކޮށްލާނެ ކަމަށް ބުނެ މަހުލޫފަށް އިންޒާރު ދީފި\nޔޫތު މިނިސްޓަރު އަހުމަދު މަހުލޫފު: އެކްޓިވިސްޓަކު ވަނީ މަހުލޫފަށް އިންޒާރު ދީފައި -- އަވަސް ފޮޓޯ\nވަކި ތާރީހެއްގެ ކުރިން މަގާމުން އިސްތިއުފާ ނުދެއްވައިފިނަމަ ޔޫތު މިނިސްޓަރު އަހުމަދު މަހުލޫފްގެ ހަށިކޮޅުގައި "ރޯކޮށް"ލާނެ ކަމަށް ބުނެ ސޯޝަލް މީޑިއާގެ އެކްޓިވިސްޓަކު އިންޒާރު ދީފި އެވެ.\nޒުވާނުންގެ މިނިސްޓަރަށް މި އިންޒާރު ދީފައިވަނީ ރައްޔިތުންގެ މަޖިލީހުގެ ހަނިމާދޫ ދާއިރާގެ މެންބަރު އަބްދުލްގަފޫރު މޫސާގެ ބޭފުޅެކެވެ. ސޯޝަލް މީޑިއާގައި ހަރަކާތްތެރިކޮށް އުޅޭ އެ ޒުވާނާ ކުރި ޓްވީޓެއްގައި ބުނެފައިވަނީ މަހުލޫފް އިސްތިއުފާ ދެއްވުމަށް އޮތް އެންމެ ފަހު ތާރީހަކީ މެއި މަހުގެ ފުރަތަމަ ދުވަސް ކަމަށެވެ.\nއޭނާގެ އެ ޓްވީޓަށް ކޮމެންޓް ކުރި މީހަކު ވަނީ މެއި މަހުގެ ފުރަތަމަ ދުވަހު އިސްތިއުފާ ނުދެއްވައިފިނަމަ ދެން ހަދާނީ ކިހިނެތްތޯ ސުވާލު ކޮށްފަ އެވެ. އެ ކޮމެންޓަށް ޖަވާބު ދެމުން އޭނާ ވަނީ "ރޯކޮށް"ލާނެ ކަމަށް ބުނެފައެވެ. އަދި ގްރިލްގައި ބާބެކިއު ހަދާނީ ކަމަށް ބުނެ އިންޒާރު ދީފައިވެއެވެ.\nމިނިސްޓަރު މަހުލޫފް މަގާމުން ދުރުކުރަން ބޭނުންވާ ބަޔަކު ވެރިކަން ކުރާ އެމްޑީޕީގެ ތެރޭގައި އުޅެ އެވެ. އެ ޕާޓީގެ ހަރަކާތްތެރި ބައެއް މެންބަރުން ދޭތެރެ ދޭތެރެއިން ގެންދަނީ ޔޫތު މިނިސްޓަރު ބަދަލުވާނެ ކަމުގެ އިޝާރާތްތަކެއް ވެސް ދެމުންނެވެ. އަދި ދެން މިނިސްޓަރު ކަމަށް ވަޑައިގަންނަވާނީ މިވެނި ބޭފުޅެކޭ ބުނެ ބައެއް ބޭފުޅުންގެ ފޮޓޯވެސް އާންމު ކުރެ އެވެ.\nވަކި ތާރީހެއްގެ ކުރިން މަގާމުން އިސްތިއުފާ ނުދެއްވައިފިނަމަ ޔޫތު މިނިސްޓަރު އަހްމަދު މަހުލޫފްގެ ހަށިކޮޅުގައި "ރޯކޮށް"ލާނެ ކަމަށް ބުނެ ސޯޝަލް މީޑިއާގެ އެކްޓިވިސްޓަކު އިންޒާރު ދީފައިވާއިރު މިފަދަ ގޮތަކަށް ބަސް މަގު ބޭނުން ކުރުމަކީ ދުނިޔޭގެ ވަރަށް ގިނަ ގައުމުތަކުގައި ކުށެކެވެ. ރާއްޖޭގައިވެސް ޓެރަރިޒަމް ގާނޫނުގެ ދަށުން މިފަދަ މައްސަލަތަކުގައި ބައެއް މީހުން ހައްޔަރުކޮށް ފިޔަވަޅުވެސް އަޅާފައިވެ އެވެ.\nމޯލްޑިވްސް ޕޮލިސް ސާވިސް އަހުމަދު މަހްލޫފު ޔޫ އެންޑް މީ ރިސޯޓް\nއިތުރު އައު ހެއްކެއް ނުހޯދަން: ފުލުހުން


އެސްފީނާ 1 – DhiSalafiyyah\nއެސްފީނާއަކީ އަނެކާއާ ދިމާއަށް ބަލާ ބެލުމެއްގެ ސަބަބުން ނުވަތަ ދެކެވޭ ވާހަކަތަކެއްގެ ސަބަބުން އެ ބެލެވުނު ފަރާތަށް ގެއްލުމެއް ލިބުމެވެ. އެސްފީނާއާ ބެހޭގޮތުން އިބްނުލް ޤައްޔިމް ވިދާޅުވެފައިވެއެވެ. “އެކަމުގެ އަޞްލަކީ (އެބަހީ: އެސްފީނާގެ އަޞްލަކީ) އެސްފީނާ ޖައްސާމީހާ އެއްޗަކާ ނުވަތަ ކަމަކާމެދު ޢަޖައިބުވުމެވެ. ދެން އެއަށްފަހު އޭނާގެ ނަފްސުގެ ނުބައިކަން އެކަމާމެދު ފާރަވެރިވެއެވެ. ދެން އެނަފްސުގެ ނުބައި ވިހަ ލޮލުގެ ޛަރީޢާއިން އެއެއްޗަކަށް ވާޞިލުވެއެވެ.” \nއެސްފީނާ އަކީ އަސްލެއްކަމާ މެދު ސުވާލު އުފައްދާ މީހުން މިއަދުގެ މުޖުތަމަޢުގައި އުޅެއެވެ. ހުރިހާ ކަމެއް ސައިންސް ނުވަތަ މާއްދިއްޔަތާ ގުޅުވާނަމަ ރޫޙާނީ ބަލިތައް ދެނެނުގަނެވިދާނެއެވެ. ދެން ބަލަނީ އެއީ ނުވާ އެއްޗެއް ކަމަށެވެ. ނަމަވެސް ސައިންސާއި ޓެކްނޮލޮޖީއިން އަޅުގަނޑުމެންނަށް ގެނެސްފައިވާ ކުރި އެރުންތަކާއި ފަސޭހަތަށް ވާކަން ޤަބޫލުކުރާ ފަދައިން، އަޅުގަނޑުމެންގެ ދީން އަޅުގަނޑުމެންނަށް އުނގަންނައިދީފައިވާ ކަންކަންވެސް ޤަބޫލު ކުރަން ޖެހެއެވެ. އަދި ޒަމާނީ ޢިލްމީ ހަމަތަކުން އެކަން ނަފީއެއް ނުކުރެވެއެވެ. އެބައިމީހުންނަށް އެކަން ހިނގާ ގޮތުގެ ޙަޤީޤަތް ހޯދިފައި ނެތީއެވެ. ނުވަތަ އެކަމުގެ ޢިލްމު ލިބިފައި ނެތީއެވެ. އެއްޗަކާ ބެހޭގޮތުން ޢިލްމު ނެތުމަކީ އެއެއްޗެއް ނުވާކަމުގެ ޢިލްމު ލިބިފައިވުމެއް ނޫނެވެ. އެސްފީނާ އަކީ ވާއެއްޗެއްކަން ޤުރްއާނާއި ސުންނަތުން އެއްވެސް ޝައްކެއް ނެތް ގޮތުގައި އެނގެން އެބައޮތެވެ. އަދި ދުނިޔޭގައި ކަން ހިނގާ ގޮތާމެދު ވިސްނުމުންވެސް އެކަން ޙަޤީޤަތުގައިވެސް ހިނގާކަން އަޅުގަނޑުމެންނަށް ފެނި ޔަޤީންވެގެންދެއެވެ.\nސޫރަތުލް ޤަލަމުގައި ﷲ ތަޢާލާ ވަޙީ ކުރައްވާފައިވެއެވެ.\n﴿وَإِن يَكَادُ الَّذِينَ كَفَرُوا لَيُزْلِقُونَكَ بِأَبْصَارِهِمْ لَمَّا سَمِعُوا الذِّكْرَ وَيَقُولُونَ إِنَّهُ لَمَجْنُونٌ  وَمَا هُوَ إِلَّا ذِكْرٌ لِّلْعَالَمِينَ ﴾ [سورة القلم: 51 – 52]\nމާނަ: “ކާފިރުވި މީހުން ޤުރުއާނުގެ އަޑު އިވޭ ހިނދު، އެއުރެންގެ ބެލުންތަކުން ކަލޭގެފާނު ކައްސުވާލައި، ވައްޓައިލުމާ ގާތްކުރެތެވެ. އަދި އެއުރެން ބުނެތެވެ. ހަމަކަށަވަރުން އެކަލޭގެފާނީ މޮޔައެކެވެ. ޢާލަމްތަކަށް ހަނދާންކޮށްދިނުމެއްކަމުގައި މެނުވީ އެ ޤުރުއާން ނުވެއެވެ.”\nއިބްނު ކަޘީރު ވަނީ އެކަލޭގެފާނުގެ ތަފްސީރުގައި މިއާޔަތް ތަފްސީރުކުރަށްވަމުނއެސްފީނާގެ ނުބައި ކަމާމެދު ވަރަށް ދިގުކޮށް ވާހަކަދައްކަވާފައެވެ.\nއަދި ޤުރްއާނަށް ފަހު މި ބިން މަތީގައިވާ އެންމެ ސައްޙަ ދެ ފޮތް ކަމުގައިވާ، ބުޚާރީ އާއި މުސްލިމުގައި ރިވާވެގެން އައިސްފައިވާ ޙަދީޘެއްގައި ވެއެވެ.\nމާނަ: “އެސްފީނާއަކީ ޙަޤީޤަތެކެވެ.” \n ބައްލަވާ: زاد المعاد (4/154).\n صحيح البخاري (5740)، صحيح المسلم (2187)


Angaara Dhuvahu China In Covid-19 Jehunee Ehme Meehakah - Vaguthu\nއަންގާރަ ދުވަހު ޗައިނާ އިން ކޮވިޑް-19 ޖެހުނީ އެންމެ މީހަކަށް\nކޮވިޑް-19 އެންމެ ފުރަތަމަ ފެތުރެން ފެށި ޗައިނާ އިން އަންގާރަ ދުވަހު ބައްޔަށް ފައްސި (ޕޮޒިޓިވް) ވެފައިވާ މީހުންގެ ތެރެއިން ޗައިނާ އިން އެބަލި އެރީ އެންމެ މީހެއްގެ ގަޔަށް ކަމަށް ޗައިނާ އިން ނޭޝަނަލް ހެލްތު ކައުންސިލް އިން ބުނެފިއެވެ.\nޗައިނާގެ "ޒިންހުއާ" ނޫހުން ބުނާ ގޮތުގައި އަންގާރަ ދުވަހު ޗައިނާ އިން ކޮވިޑް-19 އަށް ފައްސިވި މީހުންގެ އަދަދަކީ 13 އެވެ. އޭގެ ތެރެއިން 12 މީހުންނަކީ އެހެން ގައުމުތަކުން ޗައިނާ އަށް އެތެރެވި މީހުންނެވެ.\n"އަންގާރަ ދުވަހު އަލަށް ބަލި ޖެހިފައި ވަނީ 13 މީހުންނަށް. އޭގެ ތެރެއިން ހުބެއީ ޕްރޮވިންސްގެ ވެރިރަށް ކަމަށްވާ ވޫހާން އިން ބަލި ޖެހުނު އެންމެ މީހަކު ފިޔަވައި ދެން އެންމެންނަކީ ވެސް ޗައިނާ އަށް އެހެން ގައުމުތަކުން އެތެރެވި މީހުން." ޒިންހުއާގައި ބުނެފައި ވެއެވެ.\nއަންގާރަ ދުވަހު ކޮވިޑް-19 ޖެހިގެން ޗައިނާ އިން 11 މީހުން މަރުވިއެވެ.\nޗައިނާ އަށް އެތެރެވި 155 މީހެއްގެ ގައިން މިހާތަނަށް ކޮވިޑް-19 ފެނިފައި ވެއެވެ.\nކޮވިޑް-19 ދުނިޔޭގެ އެކި ހިސާބުތަކުން ޖެހުނު މީހުންގެ އަދަދު މިހާރު ވަނީ 198000 އަށް އަރާފައެވެ. ބަލި ޖެހިގެން މަރުވި މީހުންގެ އަދަދު މިހާރު 7987 އަށް އަރައެވެ. މިހާތަނަށް ބަލިން ރަނގަޅު ވެފައި ވަނީ 82763 މީހުންނެވެ.\nކޮވިޑް-19 ޗައިނާގައި ފެތުރެން ފަށައި ފެބްރުއަރީ މަހު ބަލި ޖެހުނު މީހުންގެ އަދަދު ވަރަށް ބޮޑަށް އިތުރުވާން ފެށުމާއި އެކު، މުޅި ޗައިނާ އަށް ބަލި ފެތުރިގެން ހިނގައިދާނެ ކަމުގެ ބިރުވެރިކަން ވަރަށް ބޮޑުވިއެވެ. ނަމަވެސް ޗައިނާ އިން ހުބެއީ ޕްރޮވިންސް ލޮކްޑައުންކޮށް، އަވަހަށް އެޅި ހަރުދަނާ ފިޔަވަޅުތަކުގެ ސަބަބުން ހައިރާންވާހާ އަވަސް މުއްދަތެއްގައި ޗައިނާ އިން ވަނީ ކޮވިޑް-19 ކޮންޓްރޯލް ކޮށްފައެވެ.\nމާޗް 18, 2020 12:57


Covid Vaccine Ah Allergic Vaa Meehunahves2Vana Dose Jeheyne - Vaguthu\nވެކްސިނާއި ދެކޮޅު މީހުންގެ ސަބަބުން ޔޫރަޕަށް ބިރު ބޮޑުވަނީ! - 54 މިނެޓް ކުރިން\nކޮވިޑުން ރައްކާތެރިވުމަށް އުފައްދާފައިވާ ވެކްސިންގެ ފުރަތަމަ ޑޯޒަށް އެލާޖިކްވާ ފަރާތްތަކަށް ވެސް އެއްވެސް ނުރައްކަލަކާއި ނުލައި ދެވަނަ ޑޯޒު ޖެހޭނެ ކަމަށް ކެނެޑާގެ ވެކްސިން އެޑްވައިޒަރީ ކޮމިޓީން ބުނެފިއެވެ.\nކެނެޑާގެ ހެލްތް މިނިސްޓްރީން ނެރެފައިވާ ތަފާސް ހިސާބުތަކަށް ބަލާއިރު، މިމަހުގެ 15 ވަނަ ދުވަހާއި ހަމައަށް އެގައުމުގައި ދިން ވެކްސިންގެ 58 ޑޯޒުގެ ތެރެއިން 419 މީހަކަށް ވަނީ އެކި ކަހަލަ އެލާޖީސްތަކެއް ވެފައެވެ.\nއެފަދަ އެލާޖިކް ތަކުގެ ތެރޭގައި މީހާ ޝޮކު ޖެހުން ނޭވާލާން އުނދަގޫވުން ފަދަ ކަންތައްތައް ހިމެނެއެވެ.\nއެކޮމިޓީން ބުނީ، ދިރާސާތަކުން ދައްކާ ގޮތުގައި އެފަދަ އެލާޖިކްތައް ހުންނަ މީހުންނަށް ދެވަނަ ޑޯޒު ޖެހުމުން އެލާޖިކް ރިއެކްޝަނެއް ދެވަނަ ފަހަރަކަށް ނުފެނެއެވެ.\n"ދެވަނަ ޑޯޒުން އެފަދަ ކަމެއް ނުފެންނާނެ. އަޅުގަނޑުމެން އުއްމީދު ކުރަނީ މިއީ އުފާވެރި ހަބަރެއް ކަމަށް ވެކްސިންގެ ސަބަބުން އެލާޖިކް ވާތީ ބިރު އުފެދިފައިވާ މީހުންނަށް" އެގައުމުގެ ޗީފް ޕަބްލިކް ހެލްތް އޮފިސަރ ޑރ. ތެރެސާ ޓޭމް ބުންޏެވެ.\nކެނެޑާގެ ހެލްތް މިނިސްޓްރީ އާއި ގުޅިގެން ކަމާއި ބެހޭ އިދާރާކުގެ މީހުން އަންނަނީ ވެކްސިން ޖަހާ މީހުންނަށް އެފަދަ ކަމެއް ދިމާވޭތޯ ކައިރިން ބަލަމުން ކަމަށް މީޑިއާ ރިޕޯޓްތަކުން ވަނީ ބުނެފައެވެ.\nކެނެޑާއިން މިހާތަނަށް 1,704,391 މީހަކު ކޮވިޑް-19 އަށް ފައްސިވެފައިވާއިރު، އިއްޔެ އާއި ހަމައަށް އެގައުމުން 29،760،052 މީހަކު ވަނީ ވެކްސިންގެ ފުރަތަމަ ޑޯޒު ޖަހާފައެވެ. އަދި ދެވަނަ ޑޯޒު 28،102،038 މީހަކު ވަނީ ޖަހާފައެވެ.\nވެކްސިނާއި ދެކޮޅު މީހުންގެ ސަބަބުން ޔޫރަޕަށް ބިރު ބޮޑުވަނީ!\nއިތުރު 2510 މީހުން ފައްސިވެއްޖެ\nއޮކްޓޯބަރ 27, 2021 20:29\nތިހެން ކޮވިޑް ވެކްސިންނަށް އެލާޖިކުވި މީހަކު ކްރީމް ޖެހި ބަނަހަކަށް އެލާޖިކުވެގެން މަރާ ހަނގުރާމަކުރަނީ މިހާރު. އޭނާ ގަޔަށް އަދި އެއް ޑޯޒް ޖަހަން ނަޒްލާ ގޮވާލާނެ ދެން.\nއޮކްޓޯބަރ 28, 2021 06:59\nވެކްސިނަކީ އުޑުން ބާއްލެއްވުނުފަދަ އެއްޗަކީތޯއެވެ އޭގައި އެއްވެސް މައްސަލެއް ނޯއްނަނީ.\nއޮކްޓޯބަރ 28, 2021 07:03\nމަރުވެފައި އޮތްމީހަކު ގަޔައްވެސް ޖެހެނޭ\nއޮކްޓޯބަރ 28, 2021 08:27\nއާނ، އެލާޖިކުނުވެ މަރު ވާނީ. 😠😠😠😠


9 rashegge fenaai narudhamaage masakkai havaalu koffi | Mihaaru\nނުވަ ރަށެއްގެ ފެނާއި ނަރުދަމާގެ މަސައްކަތް ހަވާލުކޮށްފި\n12 ޖޫން 2019 - 15:25 22 comments\nނުވަ ރަށެއްގެ ފެނާއި ނަރުދަމާގެ މަސަައްކަތް ސަަރުކާރުން މިއަދު ކޮންޓްރެކްޓަރުންނާ ހަވާލުކޮށްފި އެވެ.\nޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއްގައި އެ މަސައްކަތްތަައް ހަވާލުކުރީ ތިން ކުންފުންޏަކަށެވެ. އެއް ކުންފުންޏަކީ މޯހަން މުތާ އެކްސްޕޯޓްސް ޕްރައިވެޓް ލިމިޓެޑާއި ޕޮއިންޓް ތްރީ ޕްރައިވެޓް ލިމިޓެޑް ގުޅިގެން އުފައްދާފައިވާ ޖޮއިންޓް ވެންޗާއެކެވެ. އަނެއްް ކުންފުންޏަކީ އަޒްރޯވާ ޕްރައިވެޓް ލިމިޓެޑާއި ވޯޓާ އިންޖިނިއަރިން ސާވިސަސް އެފް ޒެޑް އީ ގުޅިގެން އުފައްދާފައިވާ ކުންފުންޏެކެވެ. އަދި ތިން ވަނަ ކުންފުންޏަކީ ސްޓެޓިކް ކޮމްޕެނީ ޕްރައިވެޓް ލިމިޓެޑެވެ. އެ ތިން މަސައްކަތްތަކުގެ ޖުމްލަ އަގަކީ 212.4 މިލިޔަން ރުފިޔާ އެވެ.\nމަސައްކަތް ހަވާލުކުރަން ތިން ކުންފުންޏާ އެކު ސޮއިކުރި އެއްބަސްވުންތަކުގައި ވެސް ސަރުކާރުގެ ފަރާތުން ސޮއިކުރެއްވީ ޕްލޭނިން މިނިސްޓްރީގެ ޑިރެކްޓާ ޖެނެރަލް ފާތިމަތު ޝާނާ ފާރޫގެވެ.\nމިއަދު މަސައްކަތް ހަވާލުކުރި ތިން ކުންފުނީގެ ތެރެއިން މޯހަން މުތާއެކްސްޕޯޓްސް ޕްރައިވެޓް ލިމިޓެޑާއި ޕޮއިންޓް ތްރީ ޕްރައިވެޓް ލިމިޓެޑް ގުޅިގެން އުފައްދާފައިވާ ޖޮއިންޓް ވެންޗާއާ ހަވާލުކުރީ ބ.ހިތާދޫ، ރ.ރަސްގެތީމް، ށ. ފޯކައިދޫ، ށ. ކަނޑިތީމު އަދި ތ. ވަންދޫގެ ފެނާ ނަރުދަމާ އެޅުމުގެ މަސަައްކަތެވެ. އެ ރަށްތަކުގެ މަސަައްކަތް ހަަވާލުކުރީ އަމިއްލައަށް ޑިޒައިންކޮށް ކުރިއަށް ގެންދާ ގޮތަށް ދެ އަހަރު ދުވަހުގެ ތެރޭގައި ނިންމުމަށެވެ.\nއެ ކުންފުންޏާ ހަވާލުކުރި ރަށްތަކުގެ ތެރެއިން ބ. ހިތާދޫގެ ޕްރޮޖެކްޓުގެ އަގަކީ 35.3 މިލިޔަން ރުފިޔާ އެވެ. ރ. ރަސްގެތީމު ޕްރޮޖެކްޓުގެ އަގަކީ 24.2 މިލިޔަން ރުފިޔާ އެވެ. ށ.ފޯކައިދޫ ޕްރޮޖެކްޓުގެ އަގަކީ 16.9 މިލިޔަން ރުފިޔާ އެވެ. ށ. ކަނޑިތީމަށް 17.9 މިލިޔަން ރުފިޔާ އަދި ތ. ވަންދޫގެ ފެނާއި ނަރުދަމާގެ މަސައްކަތްކަތުގެ އަގަކީ 20.8 މިލިޔަން ރުފިޔާ އެވެ. އެ މަސައްކަތްތަކުގެ އެއްބަަސްވުންތަކުގައި ކުންފުނީގެ ފަރާތުުން ސޮއިކުރެއްވީ އެ ކުންފުނީގެ ޕްރޮޖެކްޓް މެނޭޖަރު ކޭއާރު ސާޖީ އެވެ.\nއަޒްރޯވާ ޕްރައިވެޓް ލިމިޓެޑާއި ވޯޓާ އިންޖިނިއަރިން ސާވިސަސް އެފް ޒެޑް އީ ގުޅިގެން އުފައްދާފައިވާ ކުންފުންޏާ ހަވާލުކުރީ ރ. ވާދޫ، ށ.ކޮމަންޑޫ، ށ. ކޮމަންޑޫ އަދި ތ. ކަނޑޫދޫގެ ފެނާއި ނަރުދަމާގެ މަސައްކަތެވެ.\nމީގެ ތެރެއިން ރ. ވާދޫގެ ފެނާއި ނަރުދަމާގެ މަސައްކަތުގެ އަގަކީ 19.2 މިލިޔަން ރުފިޔާ އެވެ. ށ. ކޮމަންޑޫގެ މަސައްކަތުގެ އަގަކީ 23.5 މިލިއަން ރުފިޔާ އަދި ތ. ކަނޑޫދޫގެ މަސައްކަތުގެ އަގަކީ 19.2 މިލިޔަން ރުފިޔާ އެވެ. އެ މަސައްކަތްތަކުގެ އެއްބަސްވުންތަކުގައި ކުންފުނީގެ ފަރާތުުން ސޮއިކުރެއްވީ ކަންޓްރީ މެނޭޖަރު މަދޫސަންކާ ކަރުނަ އެވެ.\nސްޓެޓިކް ކޮމްޕެނީ ޕްރައިވެޓް ލިމިޓެޑާ ށ. މަރޮށީގެ ފެނާއި ނަރުދަމާގެ މަސައްކަތް ހަވާލުކުރީ 35.3 މިލިޔަން ރުފިޔާ އަށެވެ. އެ މަސައްކަތުގެ އެއްބަސްވުމުގައި ސްޓެޓިކް ކޮމްޕެނީގެ ފަރާތުން ސޮއިކުރެއްވީ ޑިރެކްޓަ ޕްރޮޖެކްޓް އެންޑް އަކުއާރީފް އިބްރާހީމް ޝަހުދެވެ.\nފެނާއި ނަރުދަމާގެ މަސައްކަތް މިއަދު ހަވާލުކުރި ރަށްތަކުގެ މަސައްކަތްތަކަށް ހަރަދު ކުރަނީ ދައުލަތުގެ ބަޖެޓުންނެވެ.\nއިތުރު ލިޔުންތައް ށ. ކޮމަންޑޫ ބ. ހިތާދޫ ރ. ވާދޫ މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ތ. ވަންދޫ ށ. ފޯކައިދޫ ތ. ކަނޑޫދޫ ށ. ކަނޑިތީމް ތަރައްގީގެ މަޝްރޫއުތައް ނެޝަނަލް ޕްލޭނިން އެންޑް އިންފްރާސްޓްރަކްޗަރު\n7 months ago 133\nގުޅިފަޅު ހިއްކަން 53 މިލިއަން ޑޮލަރަށް ބޮސްކާލިސްއަށް\nސަރުކާރުގެ ވިސްނުމަކީ އެކީ އެކައްޗަކަށް ބިން ހިއްކުން


Gaumee Volleyboalha thashi Sifain ufulaalaifi | Mihaaru\nރޭގެ ފައިނަލަށް ފަހު ސިފައިންގެ ކްލަބްގެ ކުޅުންތެރިން ތަށްޓާ އެކު އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\n13 ޖެނުއަރީ 2020 - 08:16\nވޮލީގެ ފިރިހެން ޑިވިޝަނުގެ ދެ ތަށީގެ ހައްގުވެރިކަން ވެސް މި ހޯދީ ސިފައިންެވެ. އެ ޓީމުން ގައުމީ ލީގު ކާމިޔާބުކުރީ ވެސް ޕޮލިހާ ވާދަކޮށް އެއް ޕޮއިންޓުގެ ފަރަގުން ކުރިހޯދައިގެންނެވެ. މި އަހަރު ފިރިހެން ޑިވިޝަނަށް އެސޯސިއޭޝަން ކަޕް ނުބާއްވަ އެވެ.\nސިފައިންގެ ކޯޗު މުމްތާޒް އަލީ (މުންތޭ) ބުނީ ފެނިގެންދިޔައީ ފުރަތަމަ ސެޓު ގެއްލުނު ކަމުގައި ވިޔަސް އެއް ރޫހެއްގައި ކުޅުންތެރިން ކުރި ހިތްވަރު ކަމަށާއި ގައުމީ ލީގު ކާމިޔާބުކުރިއިރު ދެއްކި ކުޅުމަށް ބަދަލެއް ގެނެސްގެން މި ހޯދުނު ކާމިޔާބީއާ މެދު ވަރަށް ބޮޑަށް ހިތްހަމަޖެހޭ ކަމަށެވެ.\n"ވޮލީގައި ޕޮލިސް އަތުން މޮޅުވެވޭނީ ކުރަން ޖެހޭ ހުރިހާ ކަމެއް ކޮށްގެން. ޑިފެންސްކޮށްގެން. އެޓޭކްކޮށްގެން. މި ހުރިހާ ކަމެއް ނުކޮށް ޕޮލިސް މި އޮތް ޓީމު އަތުން ކާމިޔާބެއް ނުލިބޭނެ. އެ ގޮތަށް ކުޅުންތެރިންނަށް ވިސްނައިދީގެން ހޯދުނު ކާމިޔާބެއް މިއީ. މިއީ ދުރާލާ ކުރި މަސައްކަތުން ހޯދި ކާމިޔާބެއް،" ގައުމީ ލީގުގެ މޮޅު ކޯޗަކަށް ހޮވުނު މުންތޭ ބުންޏެވެ.\nގައުމީ ލީގުގެ ޗެމްޕިއަންކަން ސިފައިން ހޯދީ ޕޮލިސް ބަލިނުކޮށެވެ. ފުރަތަމަ ބުރުގައި 3-1 ސެޓުން ބަލިވިއިރު، ދެ ވަނަ ބުރުގައި ސިފައިންގެ މައްޗަށް ޕޮލިހުން ކުރިހޯދީ 3-2 ސެޓުންނެވެ. ގައުމީ މުބާރާތަށް އާ ރޫހެއްގައި ނުކުމެ ސިފައިން ވަނީ ފުރަތަމަ ސެމީގެ އިތުރުން ރޭގެ ފައިނަލުގައި ވެސް 3-2 ސެޓުން ޕޮލިސް ބަލިކޮށްފަ އެވެ. ރޭގެ މެޗުގެ ސެޓުތައް ދިޔައީ 25-13، 27-29، 22-25، 25-22 އަދި 13-15 އިންނެވެ.\nސިފައިންގެ އެޑަމް (ކ) ޕޮލިހުގެ ކުޑަކާއްޓެ އާއި ބަޓިސް ކައިރިން ބޯޅަ ފޮނުވާލަނީ. -- ފޮޓޯ: ނިޝާން އަލީ/ މިހާރު\nޒުވާނުންގެ މަރުކަޒު އެތެރެ ކޯޓުގައި ގިނަ ސަޕޯޓަރުންގެ ކުރިމަތީގައި ރޭ ކުޅުނު މެޗު ފަށައިގެން ފުރަތަމަ ސެޓުގައި ޕޮލިހުން ފެނުނީ ވަރަށް ވަރުގަދަކޮށެވެ. ސިފައިންނަށް އެއްވެސް ފުރުސަތެއް ނުދީ ޕޮލިހުން ދިޔައީ ފުރިހަމަ ކުޅުމެއް ދައްކަމުން ދިޔަ ތަނެވެ. ޕޮލިހުގެ އަލީ ހުޒާމް (ހުޒަންޓެ) އާއި އިސްމާއިލް ސާޖިދު (ކުޑަކާއްޓެ) އަދި ސްރީލަންކާ ގައުމީ ކުޅުންތެރިޔާ ދިޕްތީ ރޮމޭޝްގެ ފަރާތުން ބާރު ޝޮޓްތަކެއް ފެނުނު މި ސެޓު ޕޮލިހުން ގެންދިޔައީ 25-13 ގެ ބޮޑު ލީޑަކާ އެކު އެވެ.\nފުރަތަމަ ސެޓު ގެއްލުމުން ސިފައިން ދެ ވަނަ ސެޓުގައި މަޑުމަޑުން މެޗުގެ ތެރެއަށް އަންނަން ފެށި އެވެ. އަދި ދެ ވަނަ ސެޓު ފެށިގެން ކަހަލަ ގޮތަކަށް ޕޮލިހުގެ ހަމަލާތަކަށް ޖަވާބުދޭން ފެށި އެވެ. ސިފައިންގެ ޕާކިސްތާން ދެ ކުޅުންތެރިން ކަމަށްވާ އިދުރީސް މުހައްމަދު އާއި މުބައްޝިރު ރާޒާ އަށް ރަނގަޅަށް މެޗުގެ ތެރެއަށް ވަދެވުނުއިރު، ސިފައިންގެ ކެޕްޓަން އަހުމަދު އަބްދުލް ކަރީމް (ލޯންގޭ) ވެސް ދެ ވަނަ ސެޓުގައި ތަފާތު ދެއްކި އެވެ. މުހިއްމު ވަގުތުގައި ސިފައިންގެ ފަރާތުން ފެނުނު ރަނގަޅު ކުޅުންތަކާ އެކު އެ ޓީމުން މި ސެޓު ނިންމާލީ ވާދަވެރި ކުޅުމަކަށް ފަހު އެވެ. ސެޓު ނިންމާލަން ޕޮލިހަށް ވެސް ފުރުސަތު ލިބުނު ނަމަވެސް ސެޓަރު އިޝާން މުހައްމަދު (ބަޓިސް) އާއި އެ ޓީމުގެ އެހެން ކުޅުންތެރިންނަށް ފުރުސަތުގެ ބޭނުން ނުހިފުނެވެ. ސިފައިން ސެޓު ގެންދިޔައީ 27-29 އިންނެވެ.\nތިން ވަނަ ސެޓުގައި ސިފައިންގެ ޓީމުގެ ސެޓަރު ހުސެއިން ޝާހިދު (ޝާޑު) އާއި އާދަމް ނަސީމް (އެޑަމް)ގެ ކުޅުން ވަރަށް ބޮޑަށް ފާހަގަވި އެވެ. އެ ދެ ކުޅުންތެރިންގެ އިތުރުން ސިފައިންގެ ލިބަރޯ އަހުމަދު ނަބީލް ތަފާތު ދެއްކި މި ސެޓު ސިފައިން ގެންދިޔައީ 22-25 އިންނެވެ. ހަތަރު ވަނަ ސެޓުގެ ފަހުކޮޅާ ހަމައަށް ސިފައިން ރަނގަޅު ކުޅުމެއް ދެއްކި ނަމަވެސް މުހިއްމު ވަގުތުގައި އެ ޓީމަށް ހެދުނު ގޯސްތަކުގެ ފައިދާ ޕޮލިހުން ވަރަށް ރަނގަޅަށް ނެގި އެވެ. ކުޑަކާއްޓެ އާއި ދިޕްތީގެ ތަޖުރިބާގެ ބޭނުންކޮށް ރަނގަޅަށް ކުޅެ ހަތަރު ވަނަ ސެޓު 25-22 އިން ޕޮލިހަށް ގެންގޮސްދިނެވެ.\nނަތީޖާ ނެރެން ކުޅުނު ފަސް ވަނަ ސެޓުގައި ސިފައިންގެ ރޫހު ފެނުނީ ވަރަށް ވަރުގަދަކޮށެވެ. މި ސެޓު ފެށިގެން ސިފައިން ލީޑެއްގައި އޮވެ ރަނގަޅު ކުޅުމެއް ދެއްކި އެވެ. ލޯންގޭ އާއި އެޑަމް އަދި މުބައްޝިރުގެ މޮޅު ހަމަލާތަކެއް މި ސެޓުގައި ފެނުނެވެ. ފަހަތުން އަރައި ޕޮލިހުން އެއްވަރުކުރި ނަމަވެސް އެ ގޮތުގައި ހިފަހައްޓާލެވޭ ގޮތެއްނުވި އެވެ. ނަތީޖާ އަކަށްވީ ސިފައިން މި ސެޓު 13-15 އިން ގެންގޮސް މެޗުން މޮޅުވުމެވެ.\nމެޗުން މޮޅުވުމުން ސިފައިންގެ ކުޅުންތެރިން އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\nޕޮލިހުން ގައުމީ މުބާރާތަށް ނުކުތީ އެ ޓީމުގެ ކޯޗުގެ މަގާމަށް ބަދަލެއް ގެނެސްގެންނެވެ. ގައުމީ ލީގުގައި ޕޮލިހަށް ކޯޗުކޮށްދިން އަޝްރަފު އަލީ (އަސްރާ)ގެ ބަދަލުގައި ގައުމީ މުބާރާތުގައި ޕޮލިހަށް ކޯޗުކޮށްދިނީ ފަތުހުﷲ ވަހީދު (ފައްލޯ) އެވެ. ފުރަަތަމަ ސެމީގައި ސިފައިން އަތުން ބަލިވުމުން ޕޮލިހުން ފައިނަލުގެ ފުރުސަތު ހޯދީ ތިން ވަނަ ސެމީގައި ގުޑީސް ސްޕޯޓްސް ކްލަބް އަތުން މޮޅުވެގެންނެވެ.\nރޭގެ މެޗަށް ފަހު ފައްލޯ ބުނީ ފުރަތަމަ ސެޓު ޕޮލިހަށް ލިބުނު ކަމުގައި ވިޔަސް އެ ސެޓުގައި ސިފައިންގެ ފަރާތުން ފެނުނީ އެ މީހުންގެ ފެންވަރުގެ ކުޅުމެއް ނޫން ކަމަށާއި އެހެންވެ އެ ސެޓާ ބެހޭގޮތުން މާ ބޮޑު ވާހަކަތަކެއް ދެއްކުމުގެ ބޭނުމެއް ނެތް ކަމަށެވެ.\n"އެމްއެންޑީއެފް (ސިފައިން)ގެ ލެވެލްގައި އެ މީހުން ކުޅުނު ސެޓުތައް ވަރަށް ވަރުގަދަކޮށް ދިޔައީ. އަޅުގަނޑުމެން ކުޅުންތެރިން ކުރި ހިތްވަރަށް ސާބަސް ދެން. ބައެއް ކަހަލަ ވަގުތުތަކުގައި އެމްއެންޑީއެފްގެ ސާވިސްތައް ވަރަށް ކޮލިޓީކޮށް މިދިޔައީ. މައިގަނޑު ގޮތެއްގައި އެމްއެންޑީއެފްގެ ގިނަ ސްކިލްތަކެއް ރަނގަޅުވެގެން ދިޔައިމަ އުނދަގޫވެގެން ނުވީ،" ފައްލޯ ބުންޏެވެ.\nރައީސް އިބްރާހިމް މުހައްމަދު ސޯލިހް ޝަރަފްވެރިކޮށްދެއްވި ރޭގެ ފައިނަލް މެޗުގެ މޮޅު ކުޅުންތެރިޔަކީ ސިފައިންގެ ލޯންގޭ އެވެ. މުބާރާތުގެ އެންމެ މޮޅު ބިދޭސީ ކުޅުންތެރިއަކަށް ސިފައިންގެ މުބައްޝިރު ހޮވުނުއިރު، މުބާރާތުގެ އެންމެ މޮޅު ކުޅުންތެރިއަކީ ހަމަ އެ ޓީމުގެ އެޑަމް އެވެ. ގައުމީ ބީޗް ވޮލީ ޓީމުގައި ހިމެނޭ އެޑަމް ވަނީ މި ފަހަރުގެ ގައުމީ ލީގުގެ މޮޅު ކުޅުންތެރިއާގެ މަގާމު ވެސް ހޯދައިފަ އެވެ.


''1676'', Covid Hotline ge Nufenna Falhi! - One Online\nކޮވިޑް-19އާ ގުޅުން ހުރި މައުލޫމާތު ސާފުކުރުމާއި، ކޮވިޑް-19ގެ އަލާމާތްތައް ރިޕޯޓްކުރުމަށާ، މި ނޫނަސް އެ ބައްޔާ ގުޅުން ހުރި އެކި ކަންކަމާ މެދު މުއާމަލާތުކުރުމުގައި ފަސޭހަކޮށްދިނުމުގެ ގޮތުން، ކޮވިޑް ހޮޓްލައިންއެއް ތަޢާރަފްކުރީ މިދިޔަ މާރޗް7ވަނަ ދުވަހުއެވެ.\nއެޗުއީއޯސީގައި ގާއިމުވެފައިވާ ކޯލް ސެންޓަރު ހިންގެވުމާ ހަވާލުވެ ހުންނެވި އަބްދުﷲ އަޒްމީން --\n" އެޓެންޑް ނުވެވޭ ކޯލްސްތަކަށް ކޯލްބެކް ކުރާނެ. ގުޅާ ނުލެވޭ ކޯލްސްތަކަށް އެޓެންޑުވާނެ ޖެހިގެން އަންނަ ދުވަހު،" އަޒްމީން ވިދާޅުވި އެވެ.\nކޯލް ސެންޓަރަށް ނޫސްވެރިން ޒިޔާރަތްކުރި ދުވަހުގެ ކުރީގެ 24 ގަޑި އިރު އެވްރެޖްކޮށް ކޯލެއްގައި ހޭދަވީ، 4:46 މިނިޓެވެ. އަދި އެވްރެޖް ވެއިޓިން ޓައިމް އަކީ 01:44 މިނިޓެވެ. މީގެ އިތުރުން ކޯލްގައި މަޑުކުރަން ޖެހުމުން ކޯލްބެކް ކުރަން އެދިފައި ވަނީ 5-10 މީހުންނެވެ.\nގުޅޭ ޓެގު ކޮވިޑް 19 އެޗްއީއޯސީ ކޮވިޑް ހުއްޓުވާނީ އަހަރެން


Story: Joodh EP38 - One Online\nޖޫދް - 38\nނީލަމް، ވާރިޝް އުޅޭ ކޮޓަރިއަށް ވަންއިރު ފެނުނު މަންޒަރަކުން ދެލޯ ބޮޑުވިއެވެ. ވާރިޝް ނިދާ އެނދުގައި ދެ ޕިއްޒާ އޮތްއިރު އެނދު ކައިރީގައި ދެ ކޯކް ފުޅި އޮތެވެ. ނީލަމްއަށް ލިބުނީ ހައިރާންކަމެކެވެ. އެހެންވިޔަސް ސުވާލުނުކޮށް އޭނާ އެތެރެއަށް ވަދެ އިށީނެވެ.\n"ޕާޓީއެއްތަ؟" ނީލަމް އެހިއެވެ. "އެހާ ބޮޑު ކޮން އުފަލެއް ލިބުނީ؟"\nވާރިޝް ހިނިގަނޑެއް ޖަހާލިއެވެ. ހިތުގެ އެދުން ހާސިލުކުރުމަށް ކިތަންމެ ބޮޑު ހަރަދެއް ކުރަން ޖެހުނަސް އެކަމަށް އޭނާ ހުރީ ތައްޔާރަށެވެ.\n"ހަމަ ދޮންތައާއެކު ޕިއްޒާ ކާހިތުން. މޫނުން ތި ފޮތިގަނޑު ނަގަންވީނުން" ވާރިޝް އެދުނެވެ.\n"އުނހު. މި ފޮތިގަނޑު ކޮންމެހެން ނަގުވަން އުޅޭނެކަމެއް ނެތް" ނީލަމް ބުންޏެވެ. އޭނާ އިނީ ވާރިޝްދެކެ ހިތްހަމަނުޖެހިފައެވެ.\n"ހިނގާ ފަށަން" ވާރިޝް ބުންޏެވެ. އެއާއެކު ނީލަމް ކޮނޑުގައި އޮތް ދަބަސް ގަޔާ ވަކިކޮށްލާފައި އެނދުގެ އެއްފަރާތުގައި ބޭއްވިއެވެ. އަދި އަތުގައި އޮތް ފޯނު ދަބަސް ކައިރީގައި ވަކިން ބޭއްވިއެވެ. އެވަގުތު ވާރިޝްގެ ކަޅި ނީލަމްގެ ފޯނަށް ދަތުރުކޮށްލިއެވެ.\n"އެންމެ ފުރަތަމަ ބުނޭ މި އެއްޗެހި ގަންނަން ފައިސާ ހޯދި ތަނެއް" ނީލަމް ސުވާލު ކުރިއެވެ. ވާރިޝް ކޮންމެ ފަދަ ކަމެއް ކޮށްގެންވެސް ލާރި ހޯދަފާނެކަން އޭނާއަށް އެނގެއެވެ.\n"އަހަރެން އުޅެނީ ވަޒީފާގައި އޭ. ދޮންތައަށް ނޭނގޭތަ؟" ވާރިޝް ބުންޏެވެ.\n"އަހަރެންނަށް ކީއްވެ އެނގެންވީ. އަހަރެން މިއީ ދައްތައެއް ކަމަށް ގަބޫލުކޮށްގެން ދުވަހަކުވެސް ވާރިޝް ކުރާ ކަމެއްގެ ނޫނީ ކުރަން އުޅުނު ކަމެއްގެ ވާހަކަ ބުނިންތަ؟" ނީލަމް ބުންޏެވެ.\nވާރިޝް ނީލަމްއަށް ބަލައިލިއެވެ. ނީލަމްއަށް ހަރުކަށިކަން ދައްކަން އުޅުނަސް އޭނާއަށް ނުދެއްކެއެވެ. ބޮޑުވަމުން އައިއިރު ދައްތައެއް ކަމަށް އޭނާ ގަބޫލުކުރީ ނީލަމްއެވެ. އެންމެ ގާތް އެކުވެރިއެއްގެ ގޮތުގައިވެސް ދެކެވުނީ ނީލަމްއެވެ. އެހެންނަމަވެސް ކަންތައްތައް ބަދަލުވެގެން ދިޔަގޮތުން އާއިލާއަށް ފިލަން އޭނާއަށް މަޖުބޫރުވީއެވެ. މަންމައަށް ރަނގަޅު ގޮތް ހޯދައިދޭން ގެއިން ނުކުތް ގޮތަށް އަދިވެސް އޭނާއަށް ކާމިޔާބެއް ނުވެއެވެ.\n"ކޮންކަހަލަ ވަޒީފާއެއްގައި އުޅެނީ؟" އަދިވެސް ނީލަމްގެ ސުވާލުތައް ހުސްނުވެއެވެ. ވާރިޝް ހީލިއެވެ.\n"މިރަށު ފިހާރައެއްގަ. ރަނގަޅު މުސާރައެއްވެސް ލިބޭ. ކޮންމެ ދުވަހަކު ހެނދުނު އަށަކުން ހަތަރަކަށް. ބައެއް ކަހަލަ މަސައްކަތްތައް ކުރަން ރޭގަނޑުވެސް ދަން. އިތުރު ސުވާލެއް ނެތިއްޔާ ހިނގާ ކާން ފަށަން. އަހަރެން ވަރަށް ބަނޑުހައި" ވާރިޝް ބުންޏެވެ. ޕިއްޒާ ފޮށީ މަތިގަނޑު ނެގުމަށްފަހު ޕިއްޒާ ފޮއްޗެއް ވަކިކޮށްލީ ޝައްކުގެ ނަޒަރަކުން ވާރިޝްގެ މޫނަށް ބަލަހައްޓައިގެން އިނދެފައެވެ. އެހެން އިނދެފައި ކުއްލިއަކަށް ނީލަމްގެ އަތުގައި އޮތް ޕިއްޒާ ފޮތި ވާރިޝް ޖަހައިގަތެވެ. ހިނިގަނޑަކާއެކު އޭނާ ނީލަމް އާ ދުރަށް ދިޔައެވެ. ވާރިޝްގެ އެ އަމަލުން ނީލަމްއަށް އިނދެވުނީ ބަލަހައްޓައިގެންނެވެ. ސިކުނޑިއަށް ވެރިވެގެންދިޔަ މާޒީގެ ތެރެއިން ދުވަސްވަރެކެވެ. ގޭތެރޭގައި އެކަހަލަ އެއްޗެއް ކާއިރު ދެކުދިން ކޯޅޭ މަންޒަރު ސިފަވުމާއެކު ނީލަމްއަށް ރޮވިއްޖެއެވެ. އެވަގުތު ތަކުގައި ދެކުދިން މައިތިރިކުރަން ފަރީހާ އުޅޭ ގޮތް ހަނދާންވިއެވެ.\n"ތިގެނޭ" ނީލަމް ވާރިޝް ފަހަތުން ދުއްވައިގަތެވެ.\n"ކެޓް، ނަގާބަލަ ފޮށިން" ވާރިޝް ކޮޓަރި ތެރޭގައި ނީލަމްގެ އަތުގައި ނުޖެހެން ދުވަމުން ދިޔައެވެ. އެނދުމަތިން ފުންމާފައި ނީލަމް އުޅުނުއިރު ކުޑަކުއްޖެކޭ ތަފާތެއްވެސް ނެތެވެ.\n"މައުސްގަނޑު" އެންމެފަހުން ވާރިޝް ލައިގެން ހުރި ޓީޝާޓުގައި ހިފާފައި ވާރިޝް ދެ ދަތްޕިލައިން ހިފަހައްޓާފައި އޮތް ޕިއްޒާ ފޮތި ނައްޓުވާލާފައި ކާލައިފިއެވެ. އެއަށްފަހު ހެމުން ހެމުން ގޮސް ކުރިން އިން ތަނުގައި އިށީނދެއްޖެއެވެ.\n"ވަރުބަލިވެއްޖެ" ނީލަމް ބުންޏެވެ. ވާރިޝް މަޑުމަޑުން ހިނގާފައި ގޮސް އެނދުގައި އިށީނދެއްޖެއެވެ. އަނެއްކާވެސް ވަގު ލޮލުން އޭނާއަށް ބަލައިލެވުނީ ނީލަމްގެ ފޯނާ ދިމާލަށެވެ. އެފޯނު ނަގާނެ ގޮތަކާމެދު އޭނާ ވިސްނަމުން ދިޔައެވެ.\n"ކާކުގެ ފޯނެއް އެ ރިންގުވަނީ" ރިންގެއްގެ އަޑު ކަންފަތުގައި ޖެހުމާއެކު ނީލަމް ބުންޏެވެ.\n"އަހަރެންގެ. އަޅެ. ރެސްޓޯރަންޓުން އެގުޅަނީ. މީގެ ލާރި ނުފޮނުވާތީ" ވާރިޝް ބުންޏެވެ. ހައިރާންވެފައި ނީލަމް ވާރިޝްއަށް ބަލައިލިއެވެ.\n"ދޮންތަ ފޯނުގަ ޑޭޓާ އެބަހުރިތަ؟ އަހަރެން ފޯނަށް ޑޭޓާ އެޅޭނީ ފިހާރައަށް ގޮސްފައި" ވާރިޝް ބުންޏެވެ.\n"މިއޮތީ" ނީލަމް ބުންޏެވެ.\n"ހޮޓްސް ސްޕޮޓް ދޫކުރަން އެބަ އިރުކޮޅަކަށް" ވާރިޝް ބުންޏެވެ. ނީލަމްގެ ފޯނު މިހާރު އޮތީ އޭނާގެ އަތުގައެވެ. އަންބަރްގެ ނަމްބަރު އޭނާ ނީލަމްގެ ފޯނުން ނެގިއެވެ. އެއަށްފަހު ނީލަމް އަތަށް ފޯނު ދިނެވެ.\nފާހާނާއިން ނުކުމެގެން އައިސް އަންބަރް އެރީ އެނދަށެވެ. މެންދުރު ކައިގެން ކޮޓަރިތަކަށް ވަންގޮތަށް އެއްވެސް މީހަކު ނުނިކުމެއެވެ. އެހެންކަމުން ދާނެ ވަކި ތަނެއް ނެތުމުން އޭނާވެސް ކޮޓަރިން ނުކުންނަން ބޭނުންނުވިއެވެ. ފޯނަށް ބަލަހައްޓައިގެން އޮވެފައި ނިދި އަންނަ ކަހަލަ ގޮތެއް ވުމުން އެއްފަރާތަކަށް ޖެހިލާފައި ފޯނު، ބޯދަށުގައި އޮތް ބާލީސް ކައިރީގައި ބޭއްވިއެވެ. ކޮޓަރި ދޮރުހުޅުވާލި އަޑަށް އޭނާ ސިހުނެވެ. ކުޑަކޮށް ލޯ ހުޅުވަލާފައި ބަލައިލިއިރު ކޮޓަރި ތެރެއިން އޭނާއަށް ފެނުނީ ޖޫދެވެ. އަންބަރް ނިދާފަތޯ ޔަގީންކޮށްލުމަށް ޖޫދު އެނދާ ކައިރިވެލިއެވެ. އެކަން އެނގި އަންބަރް އޮތީ ހަށިގަނޑަށް ގުޑުމެއްވެސް އަރުވާނުލައެވެ. ލައިގެން ހުރި ގަމީސް ބާލާފައި ސޯފާމަތީގައި ބާއްވާފައި ޖޫދު ވަނީ ފާހާނާއަށެވެ. އެކަން އެނގުމުން އަންބަރް އަވަހަށް އަނެއްފަރާތަށް އެނބުރުނެވެ. އިރުކޮޅެއް ފަހުން ޖޫދު ފާހާނައިން ނުކުތީވެސް އަންބަރް އެހެން އޮށްވައެވެ. ލޯގަނޑު ކުރިމަތީގައި ހުރެ ތައްޔާރުވަމުން ދިޔަ ޖޫދަށް ލޯ ކުޑަކޮށްލާފައި އަންބަރް ބަލައިލިއެވެ. އެހާ ރީތިކޮށް ޖޫދުގެ ހާމައަށް ހުރި ހަށިގަނޑު އަންބަރަށް ފެނުނު މިއީ ފުރަތަމަ ފަހަރެވެ. މަސްޖަހާލާފައިވާ ހަށިގަނޑަށް މިހާރު މީހަކު މަޖަލަކަށްވެސް އެއްޗެއް ބުނާވަރެއް ނުވެއެވެ. އުފުލިފައިވާ މޭމައްޗަށް އަންބަރްގެ ނަޒަރު ހުއްޓުނެވެ. ތިރިން ލައިގެން ހުރި ޖީންސުގެ ރަބަރަށް ވުރެ މަތިން ފެންނަން ހުރި ބޮކްސާގެ ރަބަރުގަނޑާ ހަމައަށް އަންބަރްގެ ނަޒަރު ދަތުރުކޮށްލިއެވެ. އެވަގުތު އޭނާގެ ހިތަށް އެރިއެވެ. އެއީ ހަމަ ޖޫދު ހެއްޔެވެ؟ ހަމަ އެހިނދުގައި ޖޫދު އާ ގުޅުވައިގެން އޭނާ ކުރި މަލާމާތްތައްވެސް ހިތަށް އަރައިފިއެވެ. ދެލޯ ކަރުނުން ފުރުނީ އެހުރިހާ ކަމެއް އެއްފަހަރާ ހިތަށް ވެރިވެގަތުމުންނެވެ. ބޮލުން ޓީޝާޓް ވައްޓާލުމާއެކު އަންބަރް ދެލޯ މަރައިފިއެވެ. އޭނާ ހޭލާ އޮތްކަން ޖޫދަށް އެނގެން އޭނާ ބޭނުމެއް ނުވެއެވެ.\nޖޫދު ނުކުމެގެން ދިޔަކަން އެނގުމާއެކު އަންބަރް ތެދުވެ އެނދުގައި އިށީނދެއްޖެއެވެ. ހެޑްބޯޑުގައި ލެނގިލާފައި ދެކަކޫ ގަޔާ ކައިރިކޮށްލާފައި ކަކުލުގައި ދެއަތް އަޅުވާލައިފިއެވެ. ބޯ ފަހަތަށް ގެންގޮސް ހެޑްބޯޑުގައި އަޅުވާލުމާއެކު ވިސްނުންތަކެއްގެ ތެރެއަށް އޭނާ ގެނބިއްޖެއެވެ. ކައިވެނި ކުރީ އެކުގައި އުޅެން ބޭނުންވާތީއެއް ނޫނެވެ. ލޯބިވެރިޔާގެ ބަސްއަހައިގެން ކުށެއް ނެތް ބައެއްގެ ދިރިއުޅުން ހަލާކުކޮށްލަން އެއްބަސްވެގެނެވެ. އެހެންނަމަވެސް މިހާރު މަޑުމަޑުން އޭނާގެ ވިސްނުން ބަދަލުވާން ފަށައިފިއެވެ. ވާރިޝްގެ މަކަރުވެރިކަން އޭނާ ބަދަލުވާން މަޖުބޫރު ކުރުވައިފިއެވެ. ދިރިއުޅުން ރޫޅާލާފައި ދިޔުމުގެ ވިސްނުމެއް މިހާރު އޭނާގެ ނެތެވެ. އަމުދުން ވާރިޝް ފެންނަ ހިސާބަށް ދާން އެއްގޮތަކަށްވެސް ނޭދެއެވެ.\nކައިރީގައި އޮތް ފޯނު ރިންގުވުމާއެކު އަންބަރް ސިހުނެވެ. ފޯނަށް އަރާފައި އިނީ ނުދަންނަ ނަމްބަރެކެވެ. އެ ކޯލު މިސްވަންދެން ބަލަހައްޓައިގެން އިނދެފައި ފޯނު އޮތް ތަނުގައި ބޭއްވިއެވެ. އިރުކޮޅެއް ނުވަނީސް އަނެއްކާވެސް އެ ނަމްބަރުން ގުޅަން ފަށައިފިއެވެ. ފޯނަށް ބަލަހައްޓައިގެން އިނދެފައި އޭނާ ފޯނު ނަގާފައި ކަންފަތުގައި ޖަހައިފިއެވެ.\n"ހެލޯ ޕްރިންސަސް" ވާރިޝްގެ އަޑު ކަންފަތުގައި ޖެހުމާއެކު އަންބަރް ތެޅިގަތެވެ. އެނދުންވެސް ތިރިއަށް ފުންމާލެވިއްޖެއެވެ. އެހާ އަވަހަށް ފޯނު ނިވާލައިފިއެވެ. ކޮޓަރީގައި ދެކޮޅަށް ހިނގެން ފެށުނީ ހާސްވީވަރުންނެވެ. ހިތުގައި އެތައް ސުވާލުތަކެއް އުފެދިއްޖެއެވެ. ވާރިޝްއަށް އަހަރެންގެ ނަމްބަރު ލިބުނީ ކިހިނެއް ހެއްޔެވެ؟ އަނެއްކާ ނަމްބަރު ދެވުނީ އަހަރެންނަށް ހެއްޔެވެ؟ ޔަގީނުންވެސް ދެން ވާރިޝްގެ އުނދަގުލުން ސަލާމަތެއް ނުވެވޭނެއެވެ.\nނީލަމް ދެވަނަ ބަޔަށް އެރީ އަލިޝްބާގެ ހަބަރެއް ނުވާތާ ދެތިން ދުވަސްވުމުންނެވެ. ވަގުތަކީ ހަވީރުގެ ވަގުތެވެ. އޭނާ އެބަޔަށް އެރިއިރު ސިޓިން ރޫމުގައި ޝަމްސު އިނެވެ. ނީލަމް ފެނުމާއެކު ސައިބޯން ދާށޭ ބުނެފިއެވެ. ނޫނެކޭ ނުބުނަންވެގެން އެގެއިން އަމިއްލައަށް ކޮފީތައްޓެއް ގިރައިގެން ވަނީ އަލިޝްބާގެ ކޮޓަރިއަށެވެ. އެނދުގައި ފޯނަށް ބަލަހައްޓައިގެން އޮތް އަލިޝްބާއަށް ނީލަމް ފެނުމާއެކު ހީލާފައި ތެދުވެއްޖެއެވެ.\n"ނީލުތަ؟ ސޮރީ. އަހަރެންގެ ހަބަރެއްނުވާތީ ދޯ" އަލިޝްބާ ބުންޏެވެ.\nއާނ، އަންނަންވާނެއްނު. ތިނޫނީ އަހަރެންގެ ހުރީ ކާކު؟" ނީލަމް އެހެން ބުނުމާއެކު އަލިޝްބާ ދެރަވެއްޖެއެވެ. ހިތަށް ވީ އެހެންކަހަލަ ގޮތެކެވެ.\n"އާދެބަލަ އިށީންނަން. ދައްކަބަލަ ތިކޮފީ ތަށި" ނީލަމް ކައިރިއަށް އައުމާއެކު ކޮފީތަށި އަތުލާފައި ނޭފަތާ ކައިރިކޮށް އެތެރެއަށް ނޭފަތް ދަމާލައިފިއެވެ. "މްމްމް..... ހާދަ މީރު ވަހެކޭ" އަލިޝްބާ ބުންޏެވެ. ނީލަމް ކައިރިއަށް ހިނިއައެވެ. މާބަނޑުވުމުން އެކި މީހުންނަށް މީރުވަސް ދުވާނީ އެކި އެއްޗިހިންނެވެ.\n"ދެން ތިގެނޭ. ޝަމްސުދައްތަ ސައިބޯށޭ ބުނީމަ އެވަރަކުން ކޮފީ ހަދައިގެން" ނީލަމް އަތް ދިއްކޮށްލުމާއެކު އަލިޝްބާ ކޮފީތަށި ހިފައިގެން ދުރަށް ޖެހިލައިފިއެވެ. ނީލަމް ކިޔާ އެއްޗަކަށް ނުބަލާ އޭނާ ދިޔައީ ކޮފީތަށިން ވަސް ބަލަމުންނެވެ.\n"ނީލޫ މަށަށް ކަމެއް ކޮށްދީބަލަ" ކޮފީތަށި ނީލަމް އަތަށް ދެމުން އަލިޝްބާ ބުންޏެވެ.\n"ބުނޭ" ކޮފީ ތަށިން ކޯވަރެއް ބޯލާފައި ނީލަމް ބުންޏެވެ.\n"މަ ގޮވައިގެން ހިނގާބަލަ ތިގޭ މަސްކަނޑާ ތަނަށް" އަލިޝްބާ ބުންޏެވެ. ނީލަމްއަށް ހެވުނެވެ.\n"ޗީޑި. ލިބާއަށް މީރު ވަސް ދުވިޔަސް އެހެން މީހުންނަށް ނުބައި ވަހޭ ދުވަނީ" ނީލަމް ބުންޏެވެ.\nޖޫދު ކޮޓަރިއަށް ވަންއިރު އަންބަރް ފެންނަން ނެތެވެ. އެހެންނަމަވެސް ފޯނު އެނދުގައި އޮތެވެ. ފޯނުގައި ހުރެ ވަދެގެން އައިސް ޖޫދު ހުއްޓުނީ އެނދު ކައިރީގައެވެ.\n"ފާހާނައިގައި ވީ" ޖޫދު ބުންޏެވެ. އިރުކޮޅަކުން އޭނާ ފޯނު ބާއްވާފައި ގޮސް ލައިގެން ހުރި ހެދުން ބަދަލުކުރިއެވެ. އެއަށްފަހު އަންބަރް ބޭސްކެއިތޯ ޔަގީން ކުރުމަށް ބޭސްކާޑުތައް ނަގައިގެން ބެލިއެވެ. ޒަހާ އާ ބައްދަލުކުރުމަށް އެކޮޓަރިއަށް ދާން އުޅެފައި އަންބަރް ނުކުންނަންދެން މަޑުކޮށްލިއެވެ. ފޯނު ހުޅުވައިގެން ސޯފާގައި އިނދެފައި އޭނާ ބަލައިލީ ފަހާނާގެ ތަންޑު ނެއްޓުނު އަޑަށެވެ. މަޑު ފިޔާތޮށި ކުލައިގެ ތުވާއްޔެއް އިސްތަށިގަނޑުގައި އޮޅާލައިގެން ނުކުތް އަންބަރް ފެނުމުން ޖޫދު އަވަސް އަވަހަށް އެހެން ދިމާލަކަށް ނަޒަރު ބަދަލުކޮށްލިއެވެ. ތިރިން އަނދެގެން ހުރި ތުވާލި ހުރީ ކަކުލަށް ވުރެ ކުޑަތަންކޮޅެއް މައްޗަށެވެ. އޭނާ އެހެން ހުއްޓައި ޖޫދަށް ފެނުމުން ރަކިވިއެވެ. އަލުން ފާހާނާއަށް ވަންނަންވެސް ނުކެރުނެވެ. ކުރިއަށް ހިނގައިގަންނަންވެސް ނުކެރިފައި ފާހާނާ ދޮރު ކައިރީގައި މަޑުކޮށްލައިގެން އޭނާ ހުއްޓެވެ.\n"މަންމަ ވަރަށް ގުޅި. އިބާ ފޯނު ނިވާލާފައި އޮތީމަ" ޖޫދު ބުންޏެވެ. އަންބަރް ބަލައިލީ އެނދުގައި އޮތް ފޯނަށެވެ. ވާރިޝް ގުޅިފަހުން އޭނާ ފޯނު ނިވާލިގޮތަށް ނުހުޅުވައެވެ. އިތުރު ފުރުސަތެއް ވާރިޝްއަށް ދޭން ބޭނުންނުވާތީ ފޯނު ހުޅުވަން އޭނާ ބޭނުން ނުވީއެވެ. ފޯނު ހުޅުވައިފިކަން އެނގޭ އިރަށް ވާރިޝް ގުޅާނެކަން އޭނާއަށް ޔަގީނެވެ.\n"ފޯނަށް ކަމެއްވީތަ؟" ޖޫދު ސުވާލުކުރިއެވެ. އަންބަރް އަވަސް އަވަހަށް ދެފަރާތަށް ބޯ ހޫރާލައިފިއެވެ. އެހެން ދިމާލަކަށް ބަލަން ހުރި ޖޫދަށް އަންބަރް ދެފަރާތަށް ބޯހޫރާލިކަމެއް ނޭނގެއެވެ. އަންބަރް ޖަވާބުދޭން ބޭނުންނުވާކަމަށް ހީކޮށް އިތުރަށް ސުވާލު ނުކުރެއެވެ. އޭނާ ކޮޓަރިން ނުކުމެގެން ދިޔައެވެ.\nޖޫދު ނުކުތުމުން އަންބަރް ދޮރާ ދިމާލަށް ހިނގައިގަތެވެ. ދޮރު ތަޅުލާފައި އެނބުރުނުގޮތަށް މޭގައި އަތް އަޅާލާފައި ހިފަހައްޓައިގެން ހުރި ނޭވާ ދޫކޮށްލައިފިއެވެ. ލޯގަނޑު ކުރިމަތީގައި ހުއްޓިފައި އިރުކޮޅަކާ ފޯނަށް ބަލައިލައެވެ. ފޯނު ހުޅުވާކަށް އޭނާ ނުވިސްނައެވެ. އެއީވެސް ހައްލެއްނޫން ކަން އޭނާއަށް އެނގެއެވެ. އެދިޔަ ބާރު މިނުގައި އެނދު ކައިރީގައި ހުއްޓިފައި ފޯނު ނެގި ގޮތަށް ހުޅުވައިފިއެވެ. މިސްކޯލު އެލާޓްތަކާ މެސެޖްތައް ފުލުފުލުގައި އަންނަން ފަށައިފިއެވެ. މުޅިންވެސް ވާރިޝްގެ މެސެޖްތަކެވެ. ލޯބިވާ ވާހަކަ އާއި އަންބަރް ބަލިވުމުން ދެރަވެގެން އުޅުނު ވާހަކަތަކެވެ. އަންބަރް އަމިއްލައަށް މަރުވާން މަސައްކަތްކުރީ ކީއްވެގެންތޯ ވެސް އަހާފައި އޮތެވެ. އަންބަރް މަތިން ހަނދާންވާ ވާހަކަ އާއި މިހާރު އޭނާދެކެ ލޯބިނުވަނީތޯ އަހާފައި އޮތެވެ. ފޯނު ހުޅުވުމަށާއި އެންމެ ފަހަރަކުވެސް އޭނާ އާ ވާހަކަދެއްކުމަށް އެދިފައި އޮތެވެ. ކުރެވުނު ކަންތަކަށް މައާފަށް އެދިފައި އެންމެ މެސެޖެއްވެސް ނެތެވެ. އައި ރުޅިމަތީގައި ދެއަތް ތެރޭގައި އަނބަރަށް ފޯނު ފިއްތާލެވުނެވެ. ދެލޮލުން ކަރުނަ އޮހިގަތެވެ. ވާރިޝްއަކީ މި ދުނިޔެއިން އޭނާ އެންމެ ލޯބިވި އިންސާނާއެވެ. އެގޮތަށް އޭނާގެ ފައިދާ ނާޖައިޒު ގޮތުގައި ވާރިޝް ނަގަމުން ދިޔަކަން އެނގުނު ހިސާބުން އޭނާގެ ހިތްވަނީ ހަލާކުވެފައެވެ. އަލުން ވާރިޝް ދިރިއުޅުމަށް ގެނެސްގެން ދިރިއުޅުން ހަލާކުކޮށް އިތުރު ފާފަތަކެއް ކުރަން އޭނާ ބޭނުމެއް ނުވެއެވެ. ދިރިއުޅުން ކުރިއަށް ގެންދިޔުމަށް އޭނާ ހުރީ ނިންމައިގެންނެވެ.\nސޯފާގައި އިން ހާތިމް އަތަށް ފެންތަށި ދީފައި ސުމައްޔާ އިށީނީ ހާތިމްގެ ކައިރީގައެވެ. އެއް ނޭވައިން ފެންތަށި ހުސްކޮށްލުމަށްފަހު ސުމައްޔާ އަތަށް ތަށި ދީފައި ހާތިމް ފުން ނޭވައެއް ދޫކޮށްލިއެވެ.\n"އަހަރެން ހިތަށް އަރާ އެމަންޖެ ގަބޫލުކުރާނެބާއޭ" ހާތިމް ބުންޏެވެ.\n"ކުރާނެ. ލިބާ އަކީ އެހާ ބޯހަރު ކުއްޖެއްނޫން. އޭނަ މިދުނިޔޭން އެންމެ އިތުބާރުކުރާ މީހުންނަކީ އޭނާގެ މައިންބަފައިން" ސުމައްޔާ ބުންޏެވެ. ދެމަފިރިންގެ ނަޒަރު ހުއްޓުނީ ދޮރުން ވަދެގެން އައި މޫނުބުރުގާ އަޅައިގެން ތިބި ދެ އަންހެންކުދިންނަށެވެ. އެތަނުން އެކަކަކީ އަލިޝްބާ ކަން އެނގުނު ނަމަވެސް ދެން ހުރީ ކާކު ކަން ހާތިމްގެ ދެމަފިރިންނަށް ނޭނގުނެވެ.\n"ދަރިފުޅު ކީއްވެ ތިގެއަށް ދިޔުން މަންމަމެންނަށް މަނާކުރީ. މާބަނޑުއިރުގައި ފުރަތަމަ ދުވަސްވަރު އުޅެންޖެހޭނީ ބަލައިގެން" އަލިޝްބާގެ ގައިގައި ފިރުމަމުން ސުމައްޔާ ވާހަކަދެއްކިއެވެ.\n"އަޅުގަނޑު ރަނގަޅޭ މަންމާ. އެގޭ މަންމަވެސް އަޅުގަނޑު އެނދުން ތެދުވިޔަ ނުދޭ. ކުޑަކޮށް ހިނގާލަންވެގެން މަންމަމެން ކައިރީގައި ނާންނާށޭ ބުނީ. އެހެންނޫނަސް މިރަށުގައި ހުރޭތަ ހިނގާފަ ނުދެވޭހާ ދުރު ތަންތަން" އަލިޝްބާ ވާހަކަދެއްކިއެވެ. ސުމައްޔާ ހީލާފައި އަލިޝްބާ ގޮވައިގެން ގޮސް ބޭންދީ ދެމަފިރިންގެ މެދުގައި ހުރި ހުސްޖާގައިގައެވެ.\n"މިއީ ކޮންކުއްޖެއް ދަރިފުޅާ؟" ހީލުމަކާއެކު ހާތިމް އެހިއެވެ.\n"މިއީ. ހެހެހެ... މަންމަމެންނަށް ނޭނގުނުތަ؟ މިއީ ނީލަމް އެއްނު. އަޅުގަނޑުގެ ބެސްޓްފްރެންޑް" އަލިޝްބާ ބުންޏެވެ. އެއާއެކު ހީލަމުން ސުމައްޔާ ނީލަމްއަށް ބަލައިލިއެވެ. ހަމައެކަނި ފެންނަން ހުރި ނީލަމްގެ ދެލޯ ދެފަރާތަށް ދެމިލި ގޮތުން އޭނާ ހިނިތުންވެލައިފިކަން ސުމައްޔާއަށް އެނގުނެވެ.\n"ދެން ބުނެބަލަ ކޮންވާހަކައެއްތަ ބުނަން އުޅުނީ؟ ކީއްވެ އިބާ ނުގެނައީ. އިބާ ކައިރީގައިވެސް ތިވާހަކަ ބުނަންޖެހޭނެއްނު" އަލިޝްބާ ބުންޏެވެ.\n"މިއީ އިބާ އާ ބެހޭ ވާހަކައެއް ނޫން. ބައްޕަ އެ އުޅެނީ ކޮންމެހެން ދަރިފުޅު ކައިރީގައި ބުނަންޖެހޭ ވާހަކައެއް ބުނަންވެގެން" ސުމައްޔާ ބުންޏެވެ. އެއާއެކު އަލިޝްބާ ބަލައިލީ ހާތިމްގެ މޫނަށެވެ. އޭނާ އެވާހަކަތައް އަހަން ބޭނުންވެފައި އިންކަހަލަ ގޮތަކަށް ހާތިމްއަށް ބަލައިލާފައި އަތުގައި ހިފާލައިފިއެވެ.\n"މިއުޅެނީ ދަރިފުޅުގެ މަންމަ އާ ގުޅޭ ވާހަކައެއް ދައްކަންވެގެން" އިރުކޮޅަކަށްފަހު ހާތިމް ބުންޏެވެ. އެވަގުތު އަލިޝްބާގެ ތުންފަތްމަތީގައިވި ހިނިތުންވުން ފަނޑުވިއެވެ.\n"މަންމަ... " އެހިސާބަށް ބުނެފައި އަލިޝްބާ ބަލައިލީ ސުމައްޔާގެ މޫނަށެވެ.\n"ލިބާގެ އުފަން މަންމަ" އަލިޝްބާގެ އަތުގައި ފިރުމައިލަމުން ސުމައްޔާ ބުންޏެވެ.\n"ވަރަށް ފަހަކާ ޖެހެންދެން ދަރިފުޅުގެ މަންމަ ބަލިވެ އުޅެފައި ނިޔާވެއްޖެ" ހާތިމް ބުންޏެވެ. އަލިޝްބާ ބަހެއްވެސް ނުކިޔާ ދުރު ބަލަހައްޓައިގެން އިނެވެ.\n"އެއީ އެއްނޫން އަދި ބުނަން އުޅުނު ވާހަކައަކީ. ދަރިފުޅުގެ މަންމަ ފަހުން އެހެން މީހަކާ އިނދެގެން ކުއްޖަކު ވިހޭ ކަމަށްވަނީ. އެހެންވީމަ މިދުނިޔޭގައި ދަރިފުޅުގެ އެއްބަނޑު ކޮއްކޮއެއް އުޅޭނެ" ހާތިމް ބުންޏެވެ. ދެބުމަ ގޮށްޖަހައިލަމުން އަލިޝްބާ ބަލައިލީ ހާތިމްގެ މޫނަށެވެ.\n"އެއްބަނޑު ކޮއްކޮއޭ" އަލިޝްބާ ބުންޏެވެ.\n"އިބާއަކީ އެއްބަފާ ކޮއްކޮއެއް ފަދައިން އެ އަންހެންކުއްޖާވެސް އެއީ ދަރިފުޅާ އެއް ލެއެއް ހިއްސާކުރާ ކުއްޖެއް. ވީތަނެއް ނޭނގުނަސް ބައްޕަގެ ދުއާއަކީ ތިދެކުދިން ވީއެންމެ އަވަހަކަށް އެއްތަންވުން. ރަހިމުގެ ގުޅުމަކީ ވަރަށް މާތް ގުޅުމެއް" ހާތިމް ބުންޏެވެ.\n"ތިވާހަކަތަ ބުނަން އުޅުނީ. ތިއީ އެވަރުގެ ކަމެއް ނޫނެއްނު. ނަސީބެއްނު އިތުރު ކޮއްކޮއެއް ހުންނަކަން. އިބާ ވަރަށް ޖޭވާނެ ދޯ" ހީލަމުން އަލިޝްބާ ބުންޏެވެ. ހީކުރިގޮތަށް އިތުރު ސުވާލުތަކެއް ނުކޮށް އަލިޝްބާ ހުރިހާކަމެއް ގަބޫލުކުރީތީ ސުމައްޔާ އާއި ހާތިމް އެކަކު އަނެކަކަށް ބަލައިލާފައި ހިނިތުންވެލިއެވެ.\n"އަދި ވަރަށް މުހިންމު އެއް ވާހަކަ" ސުމައްޔާ ބުނަން އުޅުނު ވާހަކަ އަލިޝްބާ ހުއްޓުވިއެވެ.\n"އެނގޭ އަޅުގަނޑަށް. މަންމަމެން ހަނދާން ނުކޮށްދިނަސް އެ މަންމައަށް ހެޔޮ ދުއާ އަބަދުވެސް ކުރާނަން. އަޅުގަނޑު ގަބޫލެއްނުކުރަން އެ މަންމަ އަޅުގަނޑު ދޫކޮށްލާފައި ދިޔައީ ލޯބިނުވާތީ ކަމަކަށް. މައެއްގެ ހިތުގައި ދަރިއަކަށްޓަކައި ވަންހަނާ ކޮށްފައި އޮންނަ ލޯބި އެއްވެސް މީހަކަށް ނޭނގޭނެ. މިދަރިފުޅު ލޮލަށް ނުފެންނަނީސް އަޅުގަނޑު މިދަރިފުޅު ދެކެ ލޯބިވާން ފަށައިފިން" އަލިޝްބާ ވާހަކަދެއްކިއެވެ.\n"އަހަރެމެން ދެމީހުން މިއީ އެއް އުރައެއްގައި އޮތް ދެކަނޑި ތޯއްޗެ. މަންމަވެސް ބުނާނެ އަހަރެންގެ އެއްބަނޑު ދައްތައެއް ހުންނަ ވާހަކަ. ހިތަށް އަރާ ކޮން ދުވަހަކުންބާއޭ ފެންނާނީ" ގެއަށް ދިޔަ މަގުމަތީގައި ނީލަމް ބުންޏެވެ.\n"އެ ދެބެންނަކީ އަހަރެމެން ދެމީހުންނަށް ވެއްޖިއްޔާ ވަރަށް މަޖާވާނެ ދޯ" މަޖާވެފައި އަލިޝްބާ ބުންޏެވެ.\n"ހެހެހެ... ތިހެން ވެއްޖިއްޔާ ކިހާ ރަނގަޅު" އަލިޝްބާގެ މޫނަށް ބަލައިލަމުން ނީލަމް ވާހަކަދެއްކިއެވެ. އެހެން ވާނެނަމައޭ އޭނާގެ ހިތް ބުނެލި ވަގުތުކޮޅެކެވެ.\n"މިއަދު ވާނެ ނީލޫގެ މަންމަގެ ފޮޓޯއެއް ދައްކަން. ކުރީ ދުވަހުވެސް ކަރަންޓް ދިޔައީ އެންމެފަހު ވަގުތު. ވެދާނެ އަހަރެންނަށް ނީލޫގެ މަންމަ ފެންނަން ތަގުދީރުގައި އޮތް ވަގުތު ނޫން ކަމަށްވެސް. އެކަމަކު މިރޭ އައިމަން ކައިރީގައި ރޮއެގެންވެސް ތިބަޔަށް ދާނަން" އަލިޝްބާ ވާހަކަދެއްކިއެވެ.\nރުޅިއައިސްފައި ހުރި އަންބަރް ކަންފަތާ ފޯނު ދުރުކޮށްލާފައި ފޯނު އެނދުމައްޗަށް އެއްލާލި މަންޒަރު ކޮޓަރިއަށް ވަން ޖޫދަށް ފެނުނެވެ.\n"މީހަކު އުނދަގޫކުރަނީތަ؟" އެތެރެއަށް ވަދެފައި ޖޫދު ބުންޏެވެ. ލޯމަރައިގެން ހުރެ ފުންނޭވާތަކެއް ލަމުން ދިޔަ އަންބަރް ޖޫދަށް ބަލައިލާފައި ހަމަޖެހިލިއެވެ. އެއަށްފަހު ފޯނު ނަގައިގެން ހިނގައިގަތެވެ. ވަކި ހިސާބަކުން ހުއްޓިއްޖެއެވެ.\n"އެއްވެސް މީހަކު އުނދަގުލެއް ނުކުރޭ" އެހެން ހުނެފައި ބާރު ހިނގުމުގައި ގޮސް އޭނާ ޖޫދުގެ ލޯމައްޗަށް ގެއްލިއްޖެއެވެ.\nމޭ ފާރުވެ ޒަހަމްވުމުން - 08


ޓެންޒޭނިއާގެ ޙާލަތާއިގުޅޭ މަޢުލޫމާތު ދޭން ޑަބްލިއުއެޗުއޯއިން ގޮވާލައިފި ޓެންޒޭނިއާގެ ޙާލަތާއިގުޅޭ މަޢުލޫމާތު ދޭން ޑަބްލިއުއެޗުއޯއިން ގޮވާލައިފި\nޓެންޒޭނިއާގެ ޙާލަތާއިގުޅޭ މަޢުލޫމާތު ދޭން ޑަބްލިއުއެޗުއޯއިން ގޮވާލައިފި\nޑަބްލިއުއެޗުއޯގެ ޑިރެކްޓަރ ޖެނެރަލް ޓެޑްރޮސް އަދަނަމް ގެބްރިއޭސުސް.- ފޮޓޯ: ރޮއިޓަރސް\nޓެންޒޭނިއާގެ ކޯވިޑް-19 ޙާލަތާއި ގުޅޭ މަޢުލޫމާތު ޙިއްސާކުރުމަށް ދުނިޔޭގެ ޞިއްޙަތު ޖަމުޢިއްޔާ، ޑަބްލިއުއެޗުއޯއިން އެ ޤައުމަށް ގޮވާލައިފިއެވެ.\nކޯވިޑް ބަލިމަޑުކަމާއި ގުޅިގެން ޓެންޒޭނިއާގެ ރައީސް ޖޯން މަގުފުލީ ގެންގުޅުއްވާ ސިޔާސަތުތަކާއި މެދު ޑަބްލިއުއެޗުއޯއިން މީގެ ކުރިންވެސްވަނީ ކަންބޮޑުވުން ފައުޅުކޮށްފައެވެ. ޓެންޒޭނިއާގެ ސަރުކާރުގެ ފަރާތުން ވާހަކަދެއްކެވި ތަރުޖަމާނަކުވަނީ އެ ޤައުމުގައި ކޯވިޑް ފެތުރުން ކޮންޓްރޯލްވެފައިވާކަމަށް ވިދާޅުވެފައެވެ. ނަމަވެސް މިދިޔަ އަހަރުގެ މެއި މަހުން ފެށިގެން އެ ޤައުގައި ބަލިޖެހޭ މީހުންގެ ޢަދަދާއި ބަލީގައި މަރުވާ މީހުންގެ ޢަދަދު ޙިއްޞާކުރުން އެ ޤައުމުންވަނީ ހުއްޓާލައިފައެވެ. އޭރު އެ ޤައުމުގައި 509 މީހުންނަށް ބަލިޖެހި 21 މީހުންވަނީ މަރުވެފައެވެ.\nމިދިޔަ ހަފުތާގައި އޯމާންގެ ޞިއްޙަތާއިބެހޭ ވަޒީރުވަނީ އޮމާންއާއި ޓެންޒޭނިއާއާއި ދެމެދު ކުރާ ވައިގެ ދަތުރުތައް ހުއްޓާލުމާއިމެދު ވިސްނަވަމުންދާކަމަށް ވިދާޅުވެފައެވެ. އޭނާ އެހެން ވިދާޅުވީ ޓެންޒޭނިއާއިން އެ ޤައުމަށް ދަތުރުކުރާ މީހުންގެ ތެރެއިން 18 އިންސައްތަ މީހުން ކޯވިޑަށް ޕޮޒިޓިވް ވުމުންނެވެ.\nޑަބްލިއުއެޗުއޯގެ ޑިރެކްޓަރ ޖެނެރަލް ޓެޑްރޮސް އަދަނަމް ގެބްރިއޭސުސް ވިދާޅުވީ ބޭރު ޤައުމުތަކަށް ދަތުރުކުރާ ޓެންޒޭނިއާގެ ރައްޔިތުން ކޯވިޑަށް ޕޮޒިޓިވް ވަމުންދާ މިންވަރަށް ބެލުމުން ޓެންޒޭނިއާގެ ރައްޔިތުންގެ ސަލާމަތާއި ރައްކާތެރިކަން ޔަޤީންކޮށް އެހެން ޤައުމުތަކުގެ މީހުން ރައްކާތެރިކުރުމަށް ޓެންޒޭނިއާއިން ގިނަ މަސައްކަތްތަކެއް ކުރަންޖެހޭކަން ހާމަކޮށްދޭކަމަށެވެ.\nމިދިޔަ ޖަނަވަރީ މަހުގެ ފަހު ކޮޅުގައި ޓެންޒޭނިއާގައި ކޯވިޑާއި ދެކޮޅަށް އަޅާ ފިޔަވަޅުތައް ވަރުގަދަކޮށް، ބައްޔާއި ދެކޮޅަށް ވެކްސިން ދިނުމަށް ތައްޔާރުވުމަށް ޑަބްލިއުއެޗުއޯގެ އެފުރިކާ ސަރަޙައްދުގެ އިސްވެރިޔާ، މަޝިޑިސޯ މޯޓީ ގޮވައިލެއްވި ގޮވައިލެއްވުން ޓެޑްރޮސްވަނީ ތަކުރާރުކުރައްވާފައެވެ.\nޓެންޒޭނިއާގެ ރަސްމީ ފަރާތްތަކަކާއި ވާހަކަދައްކަވާފައިވާކަން ފާހަގަކުރައްވަމުން ޓެޑްރޮސް ވިދާޅުވީ އެ މަޝްވަރާތަކުގެ ސަބަބުން އެދެވޭ ނަތީޖާއެއް މިހާތަނަށް ފެނިފައި ނުވާކަމަށެވެ. އަދި ޓެންޒޭނިއާގެ ޙާލަތާއިމެދު އޮތް ކަންބޮޑުވުންތައް ވަރަށް ބޮޑުކަން ފާހަގަކުރައްވަމުން، ބަލިޖެހޭ މީހުންނާއި މަރުވާ މީހުންގެ ތަފާސް ހިސާބުތައް ޑަބްލިއުއެޗުއޯއަށް ޙިއްޞާކުރުމަށް ޓެޑްރޮސް ގޮވައިލެއްވިއެވެ.\nޓެންޒޭނިއާގެ ރައީސް މަގުފުލީގެ ރަސްމީ އިދާރާއިން ނެރުނު ބަޔާނެއްގައި ބުނީ އެ ޤައުމުގެ ރައްޔިތުން ކޯވިޑާއި ދެކޮޅަށް އަޅާފައިވާ ރައްކާތެރިކަމުގެ ފިޔަވަޅުތަކަށް ތަބާވުމަށް ރައީސް މަގުފުލީ އެދިވަޑައިގަންނަވާކަމަށެވެ. ނަމަވެސް މާސްކު ބޭނުންކޮށް، އިޖުތިމާޢީ ގައިދުރުކަން ބަހައްޓާ ފުރަބަންދުކޮށްފައިވާ ޤައުމުތަކުގައި ކޯވިޑް ޖެހިގެން މީހުން މަރުވެފައިވާ ޢަދަދު ޓެންޒޭނިއާއަށްވުރެ އިތުރުކަމަށް މަގުފުލީ ފާހަގަކުރައްވާފައިވާކަމަށެވެ.\nރައީސް މަގުފުލީވަނީ ޓެންޒޭނިއާ ނޫން އެހެން ޤައުމުތަކުގައި އުފައްދާފައިވާ މާސްކު ބޭނުން ނުކުރުމަށް އާންމުންނަށް އަންގަވާފައެވެ. މަގުފުލީ ވިދާޅުވީ ބޭރު ޤައުމުތަކުގައި އުފައްދާ މާސްކުތަކަކީ ރައްކާތެރި އުފެއްދުންތަކެއް ނޫންކަމަށެވެ.


Eroo Enme Kulheyhiy Vany Nukulhedhey Meehehge Role! - Vaguthu\nއަރަމުން އަންނަ ތަރި އިރޫ\nއިރުފާނާ އިބްރާހިމް (އެރޫ) އަކީ ފިލްމީ ދާއިރާއަށް ނުކުމެ، މަދު ދުވަސްކޮޅެއްގެ ތެރޭގައި އާންމުންގެ މަގްބޫލުކަން ހޯދާފައިވާ ތަރިއެކެވެ. އެންމެ ފުރަތަމަ ބެލުންތެރިންނާއި ހިސާބަށް މޮޑެލް އެއްގެ ގޮތުގައި ފެނިގެން ގޮސްފައިވާ އެރޫ މިހާރު އަންނަނީ ފިލްމީ ދާއިރާގައި އޭނާގެ ހުނަރު ދައްކަމުންނެވެ.\nއެންމެ ފުރަތަމަ ކޮމެޑީ ފިލްމް '40ޕްލަސް'އިން ފެނިގެން ދިޔަ އެރޫ އަޒޯނާ ޓޯކްޝޯގައި ވާހަކަ ދައްކަމުން ބުނީ އަލަށް ފިލްމް ކުޅެން ފުރުސަތު ލިބުނީ ފައިސަލްގެ ސަބަބުން ކަމަށެވެ. އެންމެ ފުރަތަމަ މަސައްކަތްވެސް އެރޫ ކޮށްފައިވަނީ ދާއިރާގެ އެންމެ އުހުގައި ގުނާލެވޭ ފަންނާނުންނާއި އެކުގައެވެ. އެ މަސައްކަތާއި ގުޅިގެން އިރޫ ބުނީ ފުރަތަމަ ހުރީ ވަރަށް ބިރުން ކަމަށެވެ. އަދި އެ ޓީމުގެ އެންމެން ވެސް ވަރަށް އެހީވި ކަމަށާއި، އެ ޓީމުގެ ފުރިހަމަ އެއްބާރުލުން ލިބުމުން ވަރަށް އުފާވިކަމަށް އެރޫ ބުނެއެވެ.\n40ޕްލަސްއަށް ފަހު ދެން އެރޫ ފެނިގެން ދިޔައީ ވެބް ސީރީޒް 'ހުވާ' އިންނެެވެ. ހުވާ ސީރީޒްގައި އެރޫ ފެނިގެންދިޔައީ ވިހަގަދަ މީހެއްގެ ރޯލަކުންނެެވެ. އެ ރޯލް ވަރަށް ފުރިހަމައަށް އެރޫ ކުޅެފައިވާއިރު، އޭނާ ބުނީ އެއީ އަދި އެންމެ ކުޅޭހިތްވާ ރޯލް ނޫން ކަމަށެވެ. އެކަމަކު ގިނައިން ފުރުސަތު ލިބެނީ ނުބައިބައި ކުޅޭ މީހެއްގެ ރޯލްއިންކަން ފާހަގަކޮށް އެރޫ ބުނީ އަސްލު އެންމެ ކުޅޭހިތްވަނީ ނުކުޅެދޭ މީހެއްގެ ރޯލް ކަމަށެވެ.\n2019ވަނަ އަހަރު ފިލްމީ ދާއިރާއަށް ނުކުތް އެރޫ ވަނީ ބައެއް މަސައްކަތްތައް ކޮށްފައެވެ. 40ޕްލަަސްގެ އިތުރުން 'ކޮސްގިނަ މިސްޓޭކްސް'، 'ކާކު؟'، 'ލޯބި ވެވިއްޖެ'، އަދި 'ހެހެސް' އިން ފެނިގެން ގޮސްފައެވެ. ވެބް ސީރީޒްތަކަށް ބަލާއިރު ހުވާގެ އިތުރުން އޭނާ ވަނީ 'ޝްްޝް'، 'ގެއްލުނު ފުރާނަ' އަދި 'ޔެސް ސަރ' އިން ފެނިގެން ގޮސްފައެވެ.\nޖުލައި 18, 2021 16:54\nތީ އަހަރުން ދައްނަ މީހެއްވެސް ނޫން….ކޮން ބައެއްގެ މަގުބޫލް ކަން ލިބުނީ؟\nޖުލައި 18, 2021 20:03\nއެރޫ ވަރަށް ލޯބި.


Thiya Gengulhenee Smartphoneh, Smart Nuvaanvee Keevve? | Mihaaru\nމޮބައިލް ހޮޓްސްޕޮޓް: ސްމާޓްފޯނަކުން ލިބެން ހުންނަ ފަސޭހަތައް ގިންތިކޮށްފައި ހުންނަނީ ހުރިހާ ފަންނަކަށް ވެސް ބޭނުންހިފޭ ގޮތަށް. އެ ހުރިހާ ފީޗާއެއް މަދު މީހަކު ނޫނީ ބޭނުންހިފާނެ ކަމަކަށް ނުފެނޭ\nތިޔަ ގެންގުޅެނީ ސްމާޓްފޯނެއް، ސްމާޓް ނުވާންވީ ކީއްވެ؟\n30 މެއި 2016 - 06:143comments\nސްމާޓްފޯނެއް ގެންގުޅެނީ ކީއްކުރަން ހެއްޔެވެ؟ ކޯލެއް ކޮށްލަން ނުވަތަ މެސެޖެއް ފޮނުވަން ހެއްޔެވެ؟ އެހެން ނަމަ ތިޔަހާ ބޮޑު އަގު ދީފައި ސްމާޓްފޯނެއް ހޯދުން ވާނީ ބޭކާރު ޚަރަދަކަށެވެ.\nސްމާޓްފޯނަކުން ލިބެން ހުރި ފަސޭހަތަކުގެ ބޭނުންނުހިފާ ނަމަ ދެން ކުރެވެން އޮންނާނެ ކަމަކީ ތިމަންނާ ގެންގުޅެނީ އެވެނި މިވެނި ފޯނެކޭ ބުނުމެވެ. އެ ވަރު ވެސް ނުވާ ނަމަ އަވަހަށް ފޯނު ވިއްކާލާށެވެ.\nސްމާޓްފޯނެއް ގެންގުޅޭ ކޮންމެ މީހަކު ހުރިހައި ބޭނުމެއް ނުހިފަ އެވެ. ހިފޭތޯ ވެސް ނުބަލަ އެވެ. އެކި މީހުންގެ މިޒާޖު ތަފާވެފައިވާ ބީދައިން ބޭނުންތައް ވެސް ހުންނަނީ ބެހިފަ އެވެ. އެ މީހަކު ހިފަނީ އެ މީހަކު ހިފަން ބޭނުން ފަސޭހައެއްގަ އެވެ.\nސްމާޓްފޯން ގެންގުޅޭ މީހުންގެ ތެރެއިން ވެސް އެންމެ ފައްކާ ބަޔަކީ ކަންކަން އަހާ އޮޅުފިލުވާ މީހުންނެވެ. އެ މީހުންގެ ސަބަބުން ވަރަށް ގިނަ އެއްޗެހި ދަސްވެ އެވެ. އެ މީހަކަށް އެ އެއްޗެއް ދަސްކޮށްދިނުމަށް ކުރެވޭ މަސައްކަތުގެ ސަބަބުންނެވެ.\nއެއް ދުވަހަކު ދިމާވި ކަމެކެވެ. އިލެކްޓްރޯނިކްސް އާއި ފޮތް ފަންސުރު ވިއްކާ މަޝްހޫރު ފިހާރައެއްގައި ހުއްޓައި، މީހަކު ވާހަކަދައްކާ އަޑު އިވުނެވެ. އުމުރުން ދުވަސްވީ މީހެކެވެ. އޭނާ ހުރީ ކައުންޓަރު ކައިރީގައި ސޭޓާ ވާހަކަދައްކާށެވެ. އޭނާ އެދުނީ އޭނާ ގެންގުޅުނު ފޯނަށް ޤުރުއާން އެޅޭނެ ގޮތެކެވެ. ސޭޓް ބުނި ގޮތުގައި އޭނާ އަށް އެކަން ކޮށްދެވޭކަށް ނެތެވެ.\nއެ ދެއްކި ވާހަކައިން އެކައްޗެއް ވެސް އިވުނު ކަމަކަށް ނުހެދެމެވެ. ނިކުތީ ބޭރަށެވެ. ބޭރުގައި މަޑުކޮށްލައިގެން ހުރީ އެ މީހާ ނިކުމޭތޯ އެވެ. ނިކުތެވެ. ހުރީ ވަރަށް ދެރަވެފަ އެވެ. މޫނު މޯޅިވެފަ އެވެ.\nއެއީ ސްމާޓްފޯނާ ބެހޭ ގޮތުން މާ ގިނަ އެެއްޗެއް އެނގޭ މީހެއް ނޫނެވެ. އެކަމަކު އެއިން ކުރެވޭ ކަންތައްތަކާ ބެހޭ ގޮތުން މީހުން ވާހަކަދައްކާތީ އޭނާ އަޑުއަހަ އެވެ. ރަށުގައި ގަދަރުވެރި މީހެކެވެ. ރޭޑިއޯ އާއި ވޯކީޓޯކީ އަދި ފޯނު ފަދަ އާލާތްތައް ގެންގުޅޭ ހިތްވާ މީހެކެވެ.\nއޭނާ ބޭނުންވީ ގެލަކްސީ ފޯނަކަށް (މާކެޓްގައި އެ ވަގުތު ހުރި އެންމެ މޮޅު ފޯނު) ޤުރުއާން އަޅާށެވެ. ރޯދަމަސް ވެސް ކައިރި ވަނީ އެވެ. މި ރޯދަމަހެއް ނޫނެވެ. ދެތިން އަހަރު ކުރި އެވެ.\nބޭންކް އޮފް މޯލްޑިވްސް ކައިރީގައި ހުރި ކެފޭއެއްގައި ތިބެގެން އޭނާ ބޭނުންވިހައި އެޕްލިކޭޝަނެއް އަޅައިދިނީމެވެ. އޭނާ ޑާޓާ ޕެކޭޖެއް ނުގެންގުޅެ އެވެ. ޑާޓާ ޕެކޭޖަކީ ކޮން އެއްޗެއް ހެއްޔެވެ؟ އެއީ އިންޓަނެޓެވެ. އެ ވަރު އޭނާ އަށް އެނގެ އެވެ. އަހަންނަށް ޖެހުނީ އަހަރެންގެ ފޯނު ވައިފައި ހޮޓްސްޕޮޓަކަށް ބަދަލުކޮށްލާށެވެ.\nއެ ހިސާބުން އަދި ނިމުނީއެއް ނޫނެވެ. ޕްލޭސްޓޯރަށް ވަދެ ގުރުއާނާއި ޒިކުރު ފަދަ އެޕްލިކޭޝަންތައް އަޅާނެ ގޮތް ވެސް ކިޔައިދޭން ޖެހުނެވެ. އުނދަގުލެއް ނޫނެވެ. އެ އަށް ވުރެ ސްމާޓް މީހެކެވެ.\nއަހަރެމެން ދެ މީހުންނަކީ މިހާރު ގާތް ރައްޓެހިންނެވެ. އޭނާ އުޅެނީ ރަށުގަ އެވެ. އަހަރެން މާލޭގަ އެވެ. ރިލޯޑްކުރަނީ ރަށުން ފޮނުވާ ހަދިޔާ ފޮށިތަކުންނެވެ.